vnews - Shiyam: Resortehge General Manager akah vumuge ummeedhugai\nޝިޔާމް: ރިސޯޓެއްގެ ޖެނަރަލް މެނޭޖަރަކަށް ވުމުގެ އުއްމީދުގައި\nހުސައިން ޝިޔާމް ވީނިއުސް އަށް އިންޓަވިއު ދެނީ -- ވީފޮޓޯ: އަބްދުﷲ ޝާމް (މުއްތު)\nބ. ތުޅާދޫ އަކީ ހުނަރުވެރި އުފެއްދުންތެރި މަސައްކަތްތެރިންތަކެއް ދިރިއުޅޭ ރަށެކެވެ. ގިނަ ބަޔަކަށް ތުޅާދޫ އެނގެނީ ލިޔެލާޖެހުމުގައި ރާއްޖެއަށް މަޝްހޫރު ރަށެއްގެ ގޮތުގަ އެވެ. މިއަދު އެރަށުގެ ވަށައިގެން ރިސޯޓްތައް ހަދައި ހުޅުވަމުންދާއިރު ފަތުރުވެރިކަމުގެ ދާއިރާއަކީ ތުޅާދޫގެ ޒުވާނުންނަށް ވަރަށް ގިނަ ފުރުސަތުތަކެއް ހުޅުވިފައިވާ ދާއިރާ އެކެވެ. އެގޮތުން މިއަދުގެ މެހްމާނަކީ ވެސް އޭނާއަށް ލިބުނު ފުރުސަތުތަކުގެ ބޭނުން ރަނގަޅު ވަގުތުގައި ހިފައި، ދިރިއުޅުމުގައި ފާހަގަކުރެވޭ ކާމިޔާބީތަކެއް ހޯދާފައިވާ ތުޅާދޫ މީހެކެވެ.\nއޭނާ އަކީ ބޮޑު އާއިލާއަކަށް ނިސްބަތްވާ އެއްބަނޑުއެއްބަފާ ނުވަ ކުދިންގެ ތެރެއިން ފަސްވަނަ މީހާ އެވެ. ސުކޫލު ދައުރުގައި ވެސް އޭނާ އަކީ އިލްމީ ގޮތުން މޮޅު ދަރިވަރެކެވެ. މުނިފޫހިފިލުވުމުގެ ދާއިރާގެ ބައެއް މަސައްކަތްތަކުގައި އަމަލީގޮތުން ބައިވެރިވި އެވެ. ތައުލީމީ ދުވަސްވަރު އަދަބީ ކަންކަމުގައި ބައިވެރިވެ ކުރުވާހަކަ ލިޔުމުން ބ. އަތޮޅުން އެއްވަނަ އަދި ލަވަކިޔުމުގެ އަތޮޅު މުބާރާތުން ދެވަނަ ހޯދާފައިވެ އެވެ. އޭނާގެ އެންމެ ޒުވާން ދުވަސްވަރު ތުޅާދޫގެ އިޖުތިމާއީ ކަންކަމުގައި ވަރަށް ހަރަކާތްތެރި ދައުރެއް އަދާކޮށްފައިވެ އެވެ. މިއަދުވެސް ވަގުތު ލިބޭ ވަރަކުން އެފަދަ ކަންކަމުގައި ބައިވެރިވެ އެވެ. މިއަދު އޭނާގެ ހިދުމަތް އެންމެ ބޮޑަށް ފާހަގަކުރެވިގެން ދަނީ ފަތުރުވެރިކަމުގެ ދާއިރާގަ އެވެ.\nމިއަދުގެ މެހްމާނަކީ ބ. ތުޅާދޫ، މުރަނގަމާގޭ، އުމުރުން 41 އަހަރުގެ ހުސައިން ޝިޔާމް އެވެ. އާންމު ނަމުންނަމަ ޝިޔާމް އެވެ. އަލަތު ކައިވެނީގައި 14 އަހަރުގެ އުފާވެރި ދުވަސްތަކެއް ހޭދަވެގެން ގޮސްފައިވާއިރު ޝިޔާމުގެ ދެމަފިރިންނަށް ހަތް އަހަރުގެ ފިރިހެން ކުއްޖަކު ލިބިފައިވެ އެވެ.\nޝިޔާމްގެ ތައުލީމީ ހަޔާތަށް ބަލާއިރު 1983 ވަނަ އަހަރު އޭނާ އެންމެ ފުރަތަމަ ސުކޫލަކަށް ކިޔަވަން ދިޔައީ ތުޅާދޫ ޕްރައިމަރީ ސްކޫލަށެވެ. މިހާރުގެ ނަމުންނަމަ އެއީ ތުޅާދޫ ސްކޫލެވެ. އެތަނުގައި އޭރު ކިޔަވައިދެމުން ގެންދިޔައީ ގްރޭޑް ހަތަކަށް ކަމަށްވާތީ އެހިސާބަށް ކިޔެވުމަށްފަހު އިތުރަށް ތައުލީމް ހާސިލްކުރަން މާލެއަށް އައީ 1992 ވަނަ އަހަރު އެވެ. ފުރުސަތު ހޯދީ ކުރީގެ އެމްއީއެސް އިންނެވެ. އެތަނުގައި އޯލެވަލް ހެދީ 1996 ވަނަ އަހަރު އެވެ.\nހުސައިން ޝިޔާމް އޭނާގެ އަންހެނުންނާއި ދަރިފުޅު ކިއާން އާއެކު\nއެދުވަސްވަރު ސަރުކާރުން އަމަލުކުރަމުންދާ އުސޫލަކީ އޯލެވަލް ނިންމާ ކުދިން ސިފައިންގެ ވަޒީފާއަށް ނެގުން ކަމަށްވާތީ ޝިޔާމަކަށް ވެސް އެކަމުން ސަލާމަތް ވެވޭ ގޮތެއް ނުވި އެވެ. އަދި ޝިޔާމްގެ އެއްބަނޑު އެއްބަފާ އެންމެ ދޮށީ ދެ ބޭބެ ވެސް ސިފައިންގޭގައި އޭރުވެސް މަސައްކަތް ކުރާތީ ސްކޫލު ނިންމާލުމާ އެކު މައިންބަފަައިން ވެސް ބޭނުންވީ ޝިޔާމް ސިފައިންގެއަށް ވަނުމަށެވެ. އެކަމަކު އެއްވެސް އިރެއްގައި ސިފައިންގެ އަށް ވަނުމުގެ ޝައުގުވެރިކަމެއް ނެތް ޝިޔާމަށް އެތަނުން ސަލާމަތްވެވުނީ ހަނިގޮތަކަށެވެ. ސިފައިންގެއަށް ވައްދާ މީހުންގެ މެޑިކަލް ޗެކަޕެއް ހަދަންޖެހޭތީ އެ ޗެކަޕް ހެދިއިރު ޝިޔާމުގެ ލޮލުގެ ކަމެއް އުޅޭތީ ސިފައިންގެއިން ފުރުސަތު ނުލިބުނީ އެވެ. އެއީ މިއަދު މިފެންނަ ޝިޔާމް އެގޮތަށް ފެނުމުގެ ނަސީބް ކަމަށްވެސް ވެދާނެ އެވެ.\nހުސައިން ޝިޔާމް -- ވީފޮޓޯ: އަބްދުﷲ ޝާމް (މުއްތު)\nޝިޔާމް އެންމެ ކުޑައިރުވެސް އޭނާގެ ޝައުގުވެރިކަން ގުޅިފައިވަނީ ފަތުރުވެރިކަމުގެ ދާއިރާ އަށެވެ. އެހެންކަމުން އޭނާ އަބަދުވެސް ދިޔައީ އެ ދާއިރާއިން ކުރިއަށް ދެވޭނެ ފުރުސަތުތައް ހޯދާ ބަލަމުންނެވެ. ޝިޔާމް ދެކޭ ގޮތުގައި ފަތުރުވެރިކަމުގެ ދާއިރާއަށް އޭނާ ޝައުގުވެރިވީ އޭނާގެ ދެބެންގެދެދަރި ބޭބެއެއް ކަމުގައިވާ ބ. ތުޅާދޫ، ފިޔަޖަހާގެ، މުހައްމަދު ޔޫސުފްގެ ސަބަބުންނެވެ.\n"އަޅުގަނޑު ކުޑައިރު ރަށުގައި އުޅުނުއިރު މިދާއިރާއަށް ޝައުގުވެރިވީ ހަގީގަތުގައި މުހައްމަދުބެގެ ސަބަބުން. މުހައްމަދުބެ މިދާއިރާގައި އުޅެފައި ޗުއްޓީ ތަކުގައި ރަށަށް އައިސް ދައްކާ ވާހަކަތަކުން ހަގީގަތުގައި އޭރުވެސް ވަރަށް އިންޓަރެސްޓް އުފެދިފައި ހުރީ ޓޫރިޒަމްގެ ދާއިރާއިން ކުރިއަށްދާން. ދެން ރާއްޖޭގެ ރަށްތަކަށް ގުދުރަތީ ގޮތުން އުފެދިފައި މިހުރި ގޮތުން މިދާއިރާގައި މުސްތަގުބަލް އޮތް ކަން ގަބޫލުކުރެވުނު،" ފަތުރުވެރިކަމުގެ ދާއިރާއަށް ޝައުގުވެރިކަން އުފެދުނު ގޮތް ޝިޔާމް ބުނެދިނެވެ.\nހުސައިން ޝިޔާމް ދިވެހިންގެ މެދުގައި މަޝްހޫރު ހިންދީ ލަވަކިޔުންތެރިޔާ ސަނަމްއާ އެކު\nފަތުރުވެރިކަމުގެ ދާއިރާއަށް ޝައުގުވެރިކަން ހުރި ވަރުން ސިފައިންގެ ޓެސްޓް ހަދާ ނަތީޖާ ވެސް ނުލިބެނީސް ޝިޔާމް ވަނީ ރިސޯޓަކުން ވަޒީފާ ހޯދާފަ އެވެ. ޝިޔާމަށް ފަތުރުވެރިކަމުގެ ދާއިރާ އިން ފުރަތަމަ ފަހަރަށް ވަޒީފާ ލިބުނީ ދައްތައެއްގެ އެހީތެރިކަމާއެކު ކަނޑޫމާ ރިސޯޓުންނެވެ. އެއީ 1997 ވަނަ އަހަރު އެވެ. ކަނޑޫމާ ރިސޯޓުގައި ޝިޔާމުގެ ފުރަތަމަ ވަޒީފާ އަކީ ރިސެޕްޝަނިޓެއްގެ ވަޒީފާ އެވެ. ނަމަވެސް އެކްސްކާޝަން، ބިލިން، ގެސްޓް ރިލޭޝަންސް، އެކައުންޓިން، ރިޒަވޭޝަން ފަދަ ރިސޯޓެއްގައި ކުރަންޖެހޭ ގިނަ މަސައްކަތްތައް އެ ވަޒީފާގައި ހުރެގެން ޝިޔާމް ކޮށްފައިވެ އެވެ.\n"ނަސީބެއް ކަންނޭގޭ ހަގީގަތުގައި މިގޮތަށް ގިނަ ފިލާވަޅުތަކެއް އެ ވަޒީފާގެ ތެރެއިން ކުރަން ލިބުމަކީ. މިދާއިރާގެ ފައުންޑޭޝަންގައި ދާއިރާއިން ކުރިއަށް ދިއުމަށް އެންމެ ބޮޑު ހިތްވަރެއް ލިބުނީ ހަގީގަތުގައި ކަނޑޫމާގެ އޯނަރ ރަންގިރިގޭ މުހައްމަދު ވާފިރާއި އޭނާގެ ބައްޕަ މަޝްހޫރު ވާފިރުބޭގެ ފަރާތުން. އެއީ ހަމަ އާއިލާގެ ބައެއް ކަހަލަ ބައެއް. ވަރަށް އެހީތެރިވެދިން،" ފުރަތަމަ ވަޒީފާގެ ތަޖުރިބާ ޝިޔާމް ހިއްސާކޮށްލި އެވެ.\nކަނޑޫމާގައި އެއް އަހަރު މަސައްކަތް ކުރުމަށްފަހު ޝިޔާމް ބޭނުންވީ މިދާއިރާއިން ކުރިއަށް ދެވޭނެ ކަމުގެ ޔަގީންކަން ލިބުމުން މިދާއިރާއިން އިތުރަށް ތައުލީމު ހާސިލްކުރުމަށެވެ. އެގޮތުން 1998 ވަނަ އަހަރު ހޮޓެލް ސުކޫލާއި ގުޅި އެތަނުގައި ޑިޕްލޮމާ އިން ހޮޓެލް މެނޭޖްމަންޓް ފުރިހަަމަކޮށްފައިވެ އެވެ. ހޮޓެލް ސުކޫލުގައި ކިޔަވަން ފެށީ އަމިއްލަ ހަރަދުގައި ކަމަށްވީ ނަމަވެސް ކޯސް ފެށިތާ ދެމަސް ތެރޭގައި ބަނޑޮސް އައިލެންޑް ރިސޯޓުގެ ސްޕޮންސަރ ލިބި ކޯސް ނިންމީ ބަނޑޮހުގެ ހަރަދުގަ އެވެ.\nސްޕޮންސަރޝިޕް އެއްބަސްވުމުގައިވާ ގޮތުން ކިޔަވާ ނިންމުމަށްފަހު ބަނޑޮހުގައި ދެ އަހަރު ހިދުމަތް ކުރަންޖެހެ އެވެ. އެހެންކަމުން ޑިޕްލޮމާ ނިންމުމަށްފަހު ބަނޑޮހުގެ ފުޑް އެންޑް ބެވަރޭޖު އިންޓާން އަކަށް ބަނޑޮހުގެ ވަޒީފާއަށް ޝިޔާމް ދިޔައީ 1999 ވަަނަ އަހަރުގެ ޑިސެމްބަރު މަހުގެ 31 ވަނަ ދުވަހު އެވެ. އޭގެ ފަހުން ބަނޑޮހުގެ ފްރޮންޓް އޮފީހުގެ ރިސެޕްޝަނިސްޓަކަށް ބަދަލުވެ ބަނޑޮހުގައި ދެ އަހަރު ޝިޔާމް މަސައްކަތް ކޮށްފައިވެ އެވެ. ޝިޔާމާއި އެކު ބަނޑޮހުގައި މަސައްކަތް ކުރި ދިވެހި މެނޭޖްމަންޓާއި، އެތަނުން ފެނިގެން ދިޔަ ޓީމް ވޯކް ނުވަތަ އެންމެން ގުޅިގެން މަސައްކަތް ކުރުމުގެ ރޫހު ޝިޔާމް މިއަދުވެސް ޝުކުރުވެރިކަމާއެކު ފާހަގަކުރެ އެވެ.\nހުސައިން ޝިޔާމް އޭނާގެ މަންމައާއި އަންހެނުން އަދި ދަރިފުޅު ކިއާން އާއެކު\nބަނޑޮހުގައި ހުރެފައި މުޅި ދުނިޔެއަށް ވެސް މަޝްހޫރު ރިސޯޓެއް ކަަމަށްވާ ބ. އަތޮޅު ސޮނެވާފުއްޓަށް ޝިޔާމް ބަދަލުވީ 2002 ވަނަ އަހަރު އެވެ. ޝިޔާމް ބޭނުންވީ އާކަންކަން ތަޖުރިބާ ކުރުމަށް އޭނާގެ ހިތުގައިވާ ޝައުގުވެރިކަމުގެ ތެރެއިން އާކަމެއް ތަޖުރިބާ ކުރުމަށެވެ. ސޮނެވާފުއްޓަކީ ފަތުރުވެރިކަމުގެ ދާއިރާގެ ވަޒީފާ ތަކުގެ ތެރެއިން "ބަޓްލަރ"އެއްގެ ވަޒީފާ އެންމެ ފުރަތަމަ ރާއްޖެއަށް ތައާރަފްކުރި ރިސޯޓެވެ. ނަމަވެސް ސޮނެވާފުށީގައި އޭރު ބަޓްލަރއެއްގެ ވަޒީފާ އަދާކުރި މީހުންގެ ވަޒީފާގެ ނަމެއްގެ ގޮތުގައި ބޭނުންކުރީ "މެއިން ފްރައިޑޭ" އެވެ. އެއީ ބަޓްލަރއެއްގެ ކޮންސެޕްޓަށް ބައެއް ބަދަލުތައް ގެނެސް ގިނަ ޒިންމާތަކެއް އެ ވަޒީފާގައި ހުންނަ މީހަކު އަދާކުރަންޖެހޭ ގޮތަށް ކަންކަން އިންތިޒާމުކޮށްފައިވާތީ ކިޔުނު ނަމެއް ކަމަށް ޝިޔާމް ބުނެ އެވެ.\nހުސައިން ޝިޔާމް އޭނާގެ ބައެއް މުވައްޒަފުންނާއެކު ހޮލީވުޑް އެކްޓަރާއެކު ފޮޓޯއެއް ނަގަނީ\nބަޓްލަރއެއްގެ މައިގަނޑު ޒިންމާއަކީ ފަތުރުވެރިޔަކު ރިސޯޓަށް އެތެރެވާ ވަގުތުން ފެށިގެން އެމީހަކު ފުރުމާ ހަމައަށް އެމީހަކަށް ކޮށްދޭން ޖެހޭ ހުރިހާ ކަމެއް ކޮށްދިނުމެވެ. ދާންޖެހޭ ހުރިހާ ތަނަކަށް އެމީހަކާ އެކު ދިއުމެވެ. އެހާ ބުރަ އަދި އެހާމެ ޒިންމާދާރު ވަޒީފާއަކަށް މީހުން ހޯދަން ސޮނެވާފުށިން އިއުލާންކުރުމުން ޝިޔާމް އެ މަގާމަށް ކުރިމަތިލުމާއެކު ވަރަށް ފަސޭހައިން ވަޒީފާ ހަމަޖެހިގެން ދިޔަ އެވެ. ސޮނެވާފުށީގައި އެދުވަސްވަރު އެންމެ ފުރަތަމަ ޕާސަނަލް ބަޓްލަރއެއްގެ ގޮތުގައި ތަމްރީން ކުރި 10 މީހުންގެ ތެރޭގައި ޝިޔާމް ވެސް ހިމެނިގެން ދިޔަ އެވެ. އެމީހުންނަށް ތަމްރީން ދިނުމަށް ރާއްޖެ އައިސްފައިވަނީ ދުނިޔޭގެ އެންމެ މަތީ ފެންވަރުގެ ބަޓްލަރއެއް ކަމަށްވާ ދެކުނު އެފްރިކާގެ ކުރީގެ ރައީސް ނެލްސަން މަންޑޭލާގެ ޕާސަނަލް ބަޓްލަރ ފްރެޑްރިކް ބުރޫޑްރިކް އެވެ. ސޮނެވާފުށީގައި އެނާ ތިން މަސް ވަންދެން ކުރިއަށް ގެންދިޔަ ތަމްރީންތަކުގައި ރިސޯޓެއްގެ ހުރިހާ ޑިޕާޓްމަންޓެއްގައި ކުރާނެ ހުރިހާ މަސައްކަތެއް ކިޔައިދީ ތަޖުރިބާކުރަން ފުރުސަތު ދީފައިވެ އެވެ. ޝިޔާމް ދެކޭ ގޮތުގައި މިއީ ފަތުރުވެރިކަމުގެ ދާއިރާއަށް އޭނާ އެންމެ ބޮޑަށް ލޯހުޅުވާލަދިން ފުރުސަތެވެ.\n"މެއިން ފްރައިޑޭ އަކަށް ހުރެގެން އޭރު ލިބުނު ރާއްޖެ އިޝްތިހާރު ކުރަން ބާލިން ފެއާ [ފަތުރުވެރިކަމުގެ ދާއިރާއިން ދުނިޔޭގައި ބާއްވާ އެންމެ ބޮޑު ފެއާ] އަށް ދިއުމުގެ ފުރުސަތު. އޭގެ އިތުރަށް ފުރަތަމަ ފަހަރަށް ގެސްޓެއްގެ މެއިން ފްރައިޑޭ އަކަށް ހުރެގެން ޕާސަނަލް ބަޓްލަރ އަކަށް ހުރެގެން އޭނާ ބޭނުންވެގެން ސްރީލަންކާގައި ހުންނަ ޖުވެލަރީ ފެކްޓްރީއަކަށް ގޮސް އޭނާ ބޭނުންވާ ޖުވެލަރީ ޑިޒައިންކޮށް އެ ޖުވެލަރީ ގަންނަން އަޅުގަނޑާއި އެކު އޭނާ އެއް ދުވަހު ހެނދުނު ލަންކާ ގޮސް ހަވީރު ފްލައިޓުން ހުރިހާ މަސައްކަތެއް ނިންމާފައި ރާއްޖެ އައިން. އެހުރިހާ ކަމެއް އިންތިޒާމު ކޮށްދިނިން އަޅުގަނޑު. އެއީ ވަރަށް ބޮޑު އެކްސްޕޯޝައެއް. ރާއްޖެއިން ފެށިގެން ގޮސް އެހެން ގައުމެއްގައިވެސް ބަޓްލަރުކަން، އޭނާގެ ބަޓްލަރުކަން ކޮށްދީފައި އަނބުރާ ހަމަ އެ ދުވަހު އޭނާއާއި އެކު ރާއްޖެ އަންނަން ފުރުސަތު ލިބުން. މިހުރިހާ ކަމެއް އިންތިޒާމުކޮށް މިދަތުރުގައި އޭނާއަށް ބޭނުންވާ ހުރިހާ ކަމެއްގައި އެހީތެރިވެދީ އޭނާގެ ހުރިހާ ކަމެއް ހަމަޖައްސައިދިނިން. އެއީ މެއިން ފްރައިޑޭ އަކަށް ހުރެ ލިބުނު ވަރަށް ބޮޑު އެކްސްޕޯޝައެއް،" ސޮނެވާފުށީގައި ޝިޔާމް ފުރަތަމަ ފަހަރަށް ހޭދަކުރި ތިން އަހަރުގެ ތެރޭގައި އަދާކުރި ހަމައެކަނި ވަޒީފާގެ ތަޖުރިބާތައް ހިއްސާކުރަމުން ބުނެދިނެވެ.\nހުސައިން ޝިޔާމް ޓެއިލާސް ކޮލެޖުގައި ކިޔެވި ދުވަސްވަރު އެކުގައި ކިޔެވި ބައެއް މީހުންނާއެކު\nސޮނެވާފުށީގައި ޝިޔާމް ހޭދަކުރި ދުވަސްވަރަކީ ރާއްޖޭގައި ތަފާތު ކޮންސެޕްޓްތަކުގެ ރިސޯޓްތަކެއް ހުޅުވަމުން ދިޔަ ދުވަސްވަރަކަށް ވާތީ އެފަދަ ރިސޯޓެއްގައި ކަންކަން ތަޖުރިބާކޮށްލުމަށް ބޭނުންވާތީ 2005 ވަަނަ އަހަރުގެ ސެޕްޓެމްބަރު މަހު ޝިޔާމް ބަދަލުވީ ހުވަފެންފުށި ރިސޯޓަށެވެ. މިރިސޯޓުގައިވެސް ޝިޔާމްގެ ފުރަތަމަ ވަޒީފާއަކަށްވީ ޕާސަނަލް ބަޓްލަރއެއްގެ ވަޒީފާ އެވެ. ހުވަފެންފުށީގައި ބަޓްލަރ އެއްގެ ވަޒީފާގައި ތިބޭ މުވައްޒަފުންނަށް މުހާތަބު ކުރަނީ "ތަކުރު"ގެ ނަމުގަ އެވެ.\nމިވަޒީފާގައި ތިން އަހަރު މަސައްކަތް ކުރުމަށްފަހު މިދާއިރާ އިން އިތުރަށް ކުރިއަށްދާން ބޭނުންވާތީ ޝިޔާމް ބޭނުންވީ މިދާއިރާ އިން އަނެއްކާވެސް އިތުރަށް ކިޔަވާށެވެ. ކިޔެވުމުގައި ކުރިއަށް ދާންވީ ގޮތުގެ ލަފާ ޕެރަޑައިސް އައިލެންޑް ރިސޯޓުގެ ޖެނެރަލް މެނޭޖަރު ގައިސަރު ނަސީމުގެ ފަރާތުން ލިބިގެން ދިޔަ ކަން ޝިޔާމް ފާހަގަކޮށްފައިވެ އެވެ. އެގޮތުން 2008 ވަނަ އަހަރުގެ ކުރީކޮޅު މެލޭޝިއާގެ ޓެއިލާސް ޔުނިވަސިޓީއާ ގުޅި ޝިޔާމް ވަނީ ފަތުރުވެރިކަމުގެ ހޮޓެލް މެނޭޖްމަންޓްގެ ދާއިރާއިން އެޑްވާންސް ޑިޕްލޮމާ ފުރިހަމަކޮށްފަ އެވެ.\nހުސައިން ޝިޔާމް (ކަނާއަތް ފަރާތުން ދެވަނައިގައި) އާއިލާގެ ބައެއް މީހުންނާއެކު\nމެލޭޝިއާގައި ކިޔެވުމަށްފަހު 2009 ވަނަ އަހަރުގެ ފެބްރުއަރީ މަހު އަނެއްކާވެސް ޝިޔާމް ގުޅުނީ ހުވަފެންފުށި ރިސޯޓުގެ ވަޒީފާ އަށެވެ. ޝިޔާމަށް މިފަހަރު ހަމަޖެހިގެން ދިޔައީ ރޫމް ޑިވިޒަން ޕްރޮޖެކްޓް ސްޕަވައިޒަރެއްގެ ވަޒީފާ އެވެ. އޭރު ހުވަފެންފުށީގައި ހުރި ރޫމް ޑިވިޒަން ޑައިރެކްޓަރުގެ ދަށުން ފްރޮންޓް އޮފީހާއި ރިޒަވޭޝަންގައި ކުރަންޖެހޭ ވަރަށް މުހިއްމު މަސައްކަތްތަކެއް ކުރަން ޝިޔާމަށް ފުރުސަތު ލިބިގެން ގޮސްފައިވެ އެވެ.\nފަތުރުވެރިކަމުގެ ދާއިރާގައި މަސައްކަތް ކުރާ ޝިޔާމުގެ ރަހްމަތްތެރިންގެ އަދަދު ގިނަ ކަން އޭނާގެ ވާހަކަތަކުން އެނގިގެން ދިޔަ އެވެ. އަދި އެމީހުންގެ ފަރާތުން ރިސޯޓުތަކުގައި ހުންނަ ފުރުސަތުތަކުގެ މައުލޫމާތު އަބަދުވެސް ޝިޔާމަށް ލިބެމުން ދިޔަ ކަންވެސް ފާހަގަކުރެވުނެވެ. އެގޮތުން ހުވަފެންފުށީގައި ހުރުމަށްފަހު ލިބުނު ރަނގަޅު ފުރުސަތެއްގައި 2010 ވަނަ އަހަރުގެ އޮކްޓޫބަރު މަހު ޝިޔާމް ބަދަލުވީ އަދާރަން ޕްރެސްޓީޖް ވާދޫ އަށެވެ. މާލެއާއި އެންމެ ކައިރީގައި ހިންގާ ރިސޯޓްތަކުގެ ތެރޭގައި ހިމެނޭ އަދާރަން އަށް ޝިޔާމް ބަދަލުވީ ފްރޮންޓް އޮފީސް މެނޭޖަރެއްގެ ގޮތުގަ އެވެ.\n"މިރިސޯޓުގައި ޖެނަރަލް މެނޭޖަރުގެ ދަށުން މިހުންނަނީ ފްރޮންޓް އޮފީސް މެނޭޖަރު. އެހެންވީމާ ވަރަށް ބޮޑަށް އޮޕަރޭޝަންގެ ބައިގައި މަސައްކަތް ކުރަން ފުރުސަތު ލިބުނު. މޫސާ ދީދީ އޭރު ޖެނަރަލް މެނޭޖަރަކަށް ހުންނެވީ. ދެން ވަރަށް ވަރަށް އެހީތެރިކަން ލިބުނު މޫސަގެ ފަރާތުން. މިހާރުވެސް މެންތޯއެއް ކަހަލަ މީހެއް މޫސަ އަކީ. ހަމަ ކޮންމެ ކަމެއްގައިވެސް އަބަދުވެސް ލަފާ އަހަން. އަނެއްކާ މޫސަ ވެސް އަބަދުވެސް ގުޅާނެ،" އަދާރަންގައި އެހީތެރިކަން ދިން މީހުންނާއި ލިބުނު ތަޖުރިބާ ޝިޔާމް ބުންޏެވެ.\nއަދާރަންގައި ހަތަރު އަހަރު މަސައްކަތް ކުރުމަށްފަހު 2014 ވަނަ އަހަރު ޝިޔާމް ބަދަލުވީ ހެރެތެރެ ރިސޯޓަށެވެ. މިހާރުގެ ނަމުންނަމަ އެއީ ކެނަރީފް ރިސޯޓް މޯލްޑިވްސް އެވެ. މާލެއާ އެންމެ ދުރުގައިވާ އައްޑޫގައި ހިންގާ ރާއްޖޭގެ އެންމެ ބޮޑު އެއް ރިސޯޓް، ކެނެރީފްގައި ޝިޔާމް މަސައްކަތް ކުރީ ރެޒިޑެންޓް މެނޭޖަރެއްގެ ވަޒީފާގަ އެވެ. ހެރެތެރޭގެ ނަމުގައި ހިންގަމުން ދިޔަ ރިސޯޓާއި ސިންގަޕޫރުގެ ކުންފުންޏަކުން ހަވާލުވެ އެތަން ކެނަރީފްގެ ނަމަށް ބަދަލުކުރުމަށް ކުރެވުނު ރީބްރޭންޑިންގެ މަސައްކަތްތަކުގައި އަމަލީގޮތުން ބައިވެރިވުމަށް ލިބުނު ފުރުސަތަކީ ފަތުރުވެރިކަމުގެ ދާއިރާގައި ކުރެވުނު މުޅިން އާ އަދި އެހާމެ ތަފާތު ތަޖުރިބާއެއް ކަމަށް ޝިޔާމް ގަބޫލުކުރެ އެވެ. ކެނަރީފް އަކީ 4.5 ކިލޯމީޓަރުގެ ދިގު ރަށަކަށް ވާތީ އެތަނުގައި މަސައްކަތް ކުރި ދޮޅު އަހަރަކީ ގޮންޖެހުން ބޮޑު އެހެންނަމަވެސް ކާމިޔާބު މަސައްކަތްތަކެއް ވެސް ކުރެވުނު ދުވަސްތަކެއް ކަމަށްވެސް ޝިޔާމް ވަނީ ފާހަގަކޮށްފަ އެވެ.\nހުސައިން ޝިޔާމް (ކ)ގައި ހަފްލާއެއްގައި ބައިވެރިވަނީ\nޝިޔާމަކީ އޭނާ މަސައްކަތް ކޮށްފައިވާ ތަންތަނުގެ ވެރިންނާ އަބަދުވެސް ގުޅުން ރަނގަޅު މީހަކަށް ވާތީ ކެނަރީފްގައި ހުއްޓާ އޭނާ އަށް އަނެއްކާވެސް ރަނގަޅު ހުށަހެޅުމެއް ލިބުނީ ސޮނެވާފުށީގެ ވެރިން ކަމަށްވާ ސޯނޫއާއި އީވާގެ ފަރާތުންނެވެ. ޝިޔާމަށް އެމީހުން ހުށަހެޅީ ސޮނެވާފުށީގެ އޮޕަރޭޝަންސް މެނޭޖަރުގެ ވަޒީފާ އެވެ. އެހެންކަމުން އުފަން ރަށާއި މާލެއާ ވެސް ކައިރި ރިސޯޓަކަށް ސޮނެވާފުށި ވާތީ ޝިޔާމް އެ ރިސޯޓުގެ ވަޒީފާއަށް ދެވަނަ ފަހަރަށް ނިކުތީ 2015 ވަނަ އަހަރުގެ ޑިސެމްބަރު މަހުގެ އެއްވަނަ ދުވަހު އެވެ. ޝިޔާމުގެ މަސައްކަތް ސޮނެވާފުށީގެ މެނޭޖްމަންޓަށް ފާހަގަކުރެވިގެން އޭނާ އެ ރިސޯޓަށް ބަދަލުވިތާ އެއް އަހަރު ފަހުން ވަނީ މަގާމުގެ ކުރިއެރުން ދީފަ އެވެ. އެގޮތުން ވަޒީފާ ބަދަލުކޮށްދީފައިވަނީ އެގްޒެކްޓިވް އެސިސްޓެންޓް މެނޭޖަރުގެ މަގާމަށެވެ. އެހެންކަމުން ސޮނެވާފުށީގެ ޖެނަރަލް މެނޭޖަރުގެ ދަށުން މަސައްކަތް ކުރާ އެންމެ އިސް މީހަކީ މިއަދު ޝިޔާމް އެވެ.\nޝިޔާމް ވަނީ ފަތުރުވެރިކަމުގެ ދާއިރާއިން އޭނާއަށް ލިބިފައިވާ އިލްމާއި ގިނަ ދުވަހުގެ ތަޖުރިބާ އެހެން މީހުންނާ ހިއްސާކުރުމުގައި ވެސް މުހިއްމު މަސައްކަތްތަކެއް ކޮށްފަ އެވެ. އެގޮތުން އޭނާ އެންމެ ފާހަަގަކުރާ މަސައްކަތަކީ 2004 ވަނަ އަހަރު ތައިލެންޑްގެ ކޯސަމުއި ރިސޯޓުގައި ބަޓްލަރުން ތަމްރީން ކުރަން އޭނާއަށް ކުރެވުނު މަސައްކަތެވެ. ކޯސަމުއި އޭރު ހިންގަމުން ދިޔައީ ޓޫރިޒަމް ދާއިރާގައި ދުނިޔެއަށް މަޝްހޫރު ބްރޭންޑެއް ކަމަށްވާ ސިކްސް ސެންސަން އިންނެވެ. އިންސްޓްރަކްޓަރެއްގެ ގޮތުގައި މިތަމްރީން ޕްރޮގްރާމް ހިންގުމަށް ސިޔާމް ވަނީ އެތަނުގައި އެއް މަސް ދުވަސް ހޭދަކޮށްފަ އެވެ.\nހުސައިން ޝިޔާމް (ފުރަތަމަ ބަރީގައި ކަނާއަތް ފަރާތުން ދެވަނައިގައި) ރިސޯޓުގައި އޭނާއާ އެކު މަސައްކަތް ކުރި ބައެއް މުވައްޒަފުންނާއެކު\nޝިޔާމް ބުނީ ރާއްޖޭގައި ފަތުރުވެރިކަމުގެ ދާއިރާއިން ކުރިއަށްދާން ބޭނުންވާ ކޮންމެ މީހަކަށްވެސް މިއަދު ފުރުސަތުތައް އެބަހުރި ކަމަށެވެ. މަސައްކަތަށް ޝައުގުވެރިވެ، ހިތްވަރާއެކު މަސައްކަތް ކުރެވިއްޖެނަމަ ކުރިއަށް ދެވޭނެ ކަމުގައިވެސް ބުންޏެވެ. ހުރިހާ ފަންތިއެއްގެ މީހުންނަށް ވެސް ހިދުމަތް ދެވޭ ކަހަލަ ރިސޯޓްތައް ރާއްޖޭގައި ހިންގަމުންދާތީ ރާއްޖޭގެ ފަތުރުވެރިކަމުގެ މިސްރާބު ހުރީ ރަނގަޅަށް ކަމުގައި ވެސް ޝިޔާމް ގަބޫލުކުރެ އެވެ. ދުނިޔޭގެ އެހެން ގައުމުތަކުގައި އެ ގައުމުތަކުގެ ފަތުރުވެރިކަން އިޝްތިހާރު ކުރުމަށް ސަރުކާރު ތަކުން ބޮޑު ހޭދައެއް ކުރަމުންދާތީ ރާއްޖޭގެ ޓޫރިޒަމް އިޝްތިހާރު ކުރުމަށާއި ރާއްޖެއަށް އަންނަ ފަތުރުވެެރިން ހަރަކާތްތެރިވާ ދާއިރާތަކަށް ސްޕޮންސަރ ދިނުމަށް ދިވެހި ސަރުކާރުން މިހާރަށް ވުރެ ބޮޑު ހޭދަތަކެއް ކުރަންޖެހޭ ކަން ވެސް ޝިޔާމް ވަނީ ފާހަގަކޮށްފަ އެވެ.\nހުސައިން ޝިޔާމް މަޝްހޫރު ފުޓްބޯޅަ ކުޅުންތެރިޔަކާ އެކު\nޝިޔާމް ބުނީ ރާއްޖޭގެ ފަތުރުވެރިކަމުގެ ދާއިރާއަށް މިއަދު ވަރަށް ރަނގަޅު މުހިއްމު ބަދަލުތަކެއް އައިސްފައިވާ ކަމަށެވެ. އެގޮތުން ތަފާތު ކޮންސެޕްޓްތަކުގެ ރިސޯޓްތައް ހެދުމާއި، ރިސޯޓްތަކުގެ އެފްއެންބީ ހާއްސަކޮށް ކަލިނަރީ ދާއިރާއިން އައިސްފައިވާ ބަދަލުތަކާއި އެ ދާއިރާއިން ދިވެހިންނަށް މިއަދު ލިބެމުންދާ ފުރުސަތުތަކަކީ ފާހަގަކުރަންޖެހޭ ވަރުގެ ބަދަލުތަކެއް ކަމަށް ޝިޔާމް ގަބޫލުކުރެ އެވެ.\n"ކުރިން އުޅުނީ މުޅިން ވެސް ބޭރު މީހުން ޝެފުންނަށް. މިހާރު ދިވެހިން ބޭނުންވޭ އެގްޒެކްޓިވް ލެވަލަށް ނޫނަސް އެގްޒެކްޓިވް ސޫ ޝެފަކަށް ނަމަވެސް ބޭނުންވޭ ދިވެހިން. ދިވެހިން އިންޓަރެސްޓް ހުރީމާ މި ފުރުސަތުތައް މި ފަހިވަނީ ވެސް. ދެން މިހާރަށް ބަލާނަމަ ފްރޮންޓް އޮފީސް، ފުޑް އެންޑް ބެވަރޭޖްގައި ވެސް މިތިބެނީ ބޭރު މީހުން ރިޕްލޭސްކޮށްފައި ދިވެހިން މެނޭޖަރުން ލެވަލްގައި. މިއީ ވަރަށް ރަނގަޅު ބަދަލެއް، ވަރަށް ރަނގަޅު ކުރިއެެރުމެއް،" ފަތުރުވެރިކަމުގެ ދާއިރާއަށް އަންނަމުންދާ ބަދަލުތަކާއި ގުޅޭގޮތުން ޝިޔާމްގެ ހިޔާލު ހުރި ގޮތް ހިއްސާކޮށްލި އެވެ.\nހުސައިން ޝިޔާމް އޭނާގެ ދަރިފުޅު ކިއާން އަށް ކާން ދެނީ\nޝިޔާމް ބުނީ ފަތުރުވެރިކަމުގެ ދާއިރާގައި މަސައްކަތް ކުރާއިރު އެންމެ އުދަގޫވާ ކަމަކީ އަންހެނުންނާއި ދަރިފުޅު އަދި އާއިލާއާ ދުރުގައި ގިނަ ދުވަސްތަކެއް ހޭދަކުރަން ޖެހުން ކަމަށެވެ. އެމީހުންނާ ދުރުގައި އުޅުމަކީ އެއްގޮތަކަށްވެސް ކުރަން ފަސޭހަ ކަމެއްް ނޫން ކަމަށް ވެސް ބުންޏެވެ. ނަމަވެސް މިދާއިރާގައި ގިނަ އަހަރު ތަކަކު މަސައްކަތް ކުރެވުނީ ޝިޔާމުގެ އަންހެނުން އައިޝަތު ލީނާއާއި މަންމަ އަދި އާއިލާ މެންބަރުން އޭނާގެ މަސައްކަތް ބަލައިގަތުމުން ކަމަށް ޝިޔާމު ބުންޏެވެ.\n"ހަގީގަތުގައި އަޅުގަނޑު ކައިވެނި ކުރީވެސް މިދާއިރާގައި އުޅެމުން 2003 ވަނަ އަހަރު. އެހެންވީމާ އަންހެނުންނަށް އަޅުގަނޑުގެ މަސައްކަތް ވަރަށް ބޮޑަށް އަންޑަސްޓޭންޑްވާތީއާއި އަންހެނުންގެ އެއްބާރުލުން ވަރަށް ފުރިހަމައަށް ލިބޭތީ މިހާރު މިއުޅެވެނީ. ދެން އަޅުގަނޑުގެ މަންމައާއި ބޭބެމެން އަދި ދަންތަމެންނާއި އާއިލާގެ އެންމެންނަށްވެސް އަޅުގަނޑުގެ މަސައްކަތް ގަބޫލުކުރެވި މިކަމަށް ފުރުސަތު ދޭތީ މިގޮތަށް އާއިލާއާ ދުރުގައި މިއުޅެވެނީ. މިފުރުސަތުގައި އާއިލާއަށް ހާއްސަކޮށް މަންމައާއި އަންހެނުންނަށް ވަރަށް ބޮޑަށް ޝުކުރު އަދާކުރަން ބޭނުން،" ޝިޔާމުގެ އާއިލާ އޭނާގެ މަސައްކަތުގައި ބައިވެރިވާ ގޮތް ޝިޔާމް ޝުކުރުވެރި ކަމާއެކު ފާހަގަކުރި އެވެ.\nހުސައިން ޝިޔާމް ރަޝިއާގައި\nޝިޔާމުގެ ހަޔާތުގައި އެންމެ އުފާވި ދުވަހަކީ ދަރިފުޅު ކިއާން ލިބުނު ދުވަހެވެ. އަބަދުވެސް ހަނދާންވާ އެންމެ ހިތްދަތި ވަގުތަކީ ރިސޯޓުގެ ނައިޓް ޑިއުޓީގައި ހުއްޓާ ބައްޕަ ނިޔާވި ކަމުގެ ހަބަރު ލިބުނު ވަގުތު ކަމަށް ޝިޔާމް ބުނެ އެވެ.\nޝިޔާމަށް ފަތުރުވެރިކަމުގެ ދާއިރާ އިން ލިބިފައިވާ 20 އަހަރުގެ ތަޖުރިބާއަށް ފަހު ހަގީގަތަކަށް ހަދަން ބޭނުންވާ ވަރަށް ހާއްސަ ހުވަފެނެއް އެބައޮތް ކަމަށްވެސް ޝިޔާމު ބުންޏެވެ. އެގޮތުން އޭނާ ބޭނުންވަނީ ދުބާއީ ނުވަަތަ ޔޫރަޕްގައި ދުވަސްކޮޅަކު މަސައްކަތް ކުރުމަށްފަހު ރިސޯޓެއްގެ ޖެނަރަލް މެނޭޖަރަކަށް ވުމަށެވެ. އެކަން ހާސިލްކުރުމަށްޓަކައި މަސައްކަތް ކުރަމުންދާ ކަމަށްވެސް ބުންޏެވެ.\nޝިޔާމަށް އަބަދުވެސް އިތުރު ކާމިޔާބީއާއި ކުރިއެރުން ލިބުމަށް އެދެމެވެ. އަދި ޝިޔާމުގެ ހުވަފެން ވީހާވެސް އަވަހަށް ހަގީގަތަކަށް ވުމަށް އެދި ދުއާކުރަމެވެ. ހިތްވަރާއެކު ކުރިއަށްދާށެެވެ.\nހުސައިން ޝިޔާމް ދުބާއީގައި\nހުސައިން ޝިޔާމް (ކ)ގައި ރާއްޖޭގެ މަޝްހޫރު ލަވަކިޔުންތެރިޔާ އުނޫޝާއާ އެކު\nހުސައިން ޝިޔާމް މަޝްހޫރު ދެ ފަންނާނުން އެކު


SunOnline: 14 beyheh tha'aaraf koh, cancer baleege faruvaa fulhaakoffi\n14 ބޭހެއް ތައާރަފުކޮށް، ކެންސަރު ބަލީގެ ފަރުވާ ފުޅާކޮށްފި\nޝަފްނާ ހުސައިން 04 Aug 2019, 14:37\nކެންސަރުގެ ބަލީގެ ފަރުވާއަށް ބޭނުންވާ ބޭސްތަކެއް ރާއްޖެއަށް ތައާރަފުކުރުން --- ފޮޓޯ: އެސްޓީއޯ\nކެންސަރުގެ ބަލީގެ ފަރުވާއަށް ބޭނުންވާ ތަފާތު 14 ބޭހެއް ރާއްޖެއަށް ތައާރަފުކޮށްފިއެވެ.\nރާއްޖެއަށް ބޭސްތައް ތައާރަފުކޮށްފައި ވަނީ ސިއްހީ ދާއިރާ ކުރިއެރުވުމަށް 'އޮންކޯ ސްޕެކްޓްރާ' ގެ ނަމުގައި ހުޅުލޭ އައިލެންޑް ހޮޓެލްގައި މިހާރު ފެށިގެން ކުރިއަށްދާ ކޮންފަރެންސްގައެވެ.\nމިއަދު ތައާރަފުކޮށްފައިވާ ހުރިހާ ބޭހެއް ވެސް އާސަންދައިގެ ދަށުން ލިބެން ހުންނާނެއެވެ. އަދި މިހާރު ރާއްޖޭގެ އެކި ކަންކޮޅުތަކުގައި ހުރި އެސްޓީއޯގެ 187 ބޭސްފިހާރައިން ވެސް ބޭސްތައް ލިބޭނެ ކަމަށް އެސްޓީއޯ އިން މައުލޫމާތު ދެއެވެ.\nބޭސްތައް ތައާރަފުކޮށްދިނުމަށްފަހު މީޑިއާއަށް މައުލޫމާތު ދެއްވަމުން އައިޖީއެމްއެޗްގެ އޮންކޮލޮޖިސްޓް އަދި ދިވެހި ފުރަތަމަ އޮންކޯ ސާޖަން، ޑރ. މުހައްމަދު ޝިފާން ވިދާޅުވީ މީގެ ސަބަބުން ރާއްޖޭގައި ކެންސަރު ބަލިތަކަށް ފަރުވާ ބޭނުންވާ ފަރާތްތަކަށް ރާއްޖެއިން ބޭރަށް ނުގޮސް ފަރުވާ ހޯދުމުގެ ފުރުސަތު ފަހިވެގެން ދާނެ ކަމަށެވެ.\nދެ ދުވަހަށް ކުރިއަށް ގެންދަން ނިންމާފައިވާ މި ކޮންފަރެންސްގައި، ސިއްހީ ދާއިރާގައި މަސައްކަތް ކުރާ 120 މީހުން ވަނީ ބައިވެރިވެފައެވެ. ކޮންފަރެންސްގެ މައިގަނޑު އެއް މަގުސަދަކީ ޑޮކްޓަރުންނާއި ނަރުހުން ތަމްރީނުކޮށް، ބޭސް ދޭނެ ގޮތްތައް ނަރުހުންނަށް ދަސްކޮށްދިނުމެވެ.\nމިކޮންފަރެންސްގައި ދުނިޔޭގެ ކެންސަރު ބަލީގެ މާހިރުންނާއި، އައިޖީއެމްއެޗް، އޭޑީކޭ ހޮސްޕިޓަލް، ހުޅުމާލެ ހޮސްޕިޓަލް އަދި ޓްރީޓޮޕް ހޮސްޕިޓަލްގެ ޑޮކްޓަރުންނާއި، ނަރުހުންނާއި ލެބޯރެޓަރީ ޓެކްނީޝަނުން ވަނީ ބައިވެރިވެފައެވެ.\nމާސްކުގެ ސްޓޮކް އެބަހުރި: އެސްޓީއޯ


ބަޔާނުގައި މަޑުކުރަން ހަމޭސް ބޭނުމެއްނުވި :ރުމެނިގާ | Jazeera\tބަޔާނުގައި މަޑުކުރަން ހަމޭސް ބޭނުމެއްނުވި :ރުމެނިގާ - Jazeera\nބަޔާނުގައި މަޑުކުރަން ހަމޭސް ބޭނުމެއްނުވި :ރުމެނިގާ\nމުޙައްމަދު ޤާސިމް June 5, 2019 91 views0\nކޮލަމްބިއާގެ މިޑްފީލްޑަރު ހަމޭސް ރޮޑްރިގޭޒް ބަޔާން މިއުނިކްގައި މަޑުކުރަން ބޭނުންނުވީކަމަށް އެ ކްލަބުގެ ޗީފް އެގްޒެކެޓިވް ކާލް-ހެއިން ރުމެނިގާ ބުނެފިއެވެ.\nހަމޭސް ބަޔާނަށް ބަދަލުވީ ދެ އަހަރު ދުވަހުގެ ލޯން އެއްބަސްވުމެއްގެ ދަށުން 2017 ވަނަ އަހަރުގެ ސީޒަނަށެވެ. އަދި މި އެއްބަސްވުމުގެ ދަށުން ލޯން މުއްދަތު ހަމަވުމުން 42 މިލިއަން ޔޫރޯގެ އަގަކަށް ހަމޭސް ގަތުމުގެ އިހުތިޔާރު ބަޔާނަށް ލިބިފައި އޮތް ނަމަވެސް އެކަން އެގޮތަށް ނުކުރުމަށް ހަމޭސް އެދުމުން ބަޔާނުން އެކަމަށް އިޖާބަދިނީކަމަށް ރުމެނިގާ ބުންޏެވެ.\n"ހަމޭސްއާ ދެއްކި ވާހަކަތަކަށްފަހު އޭނާގެ އެދުމުގެ މަތީން އަހަރެމެން ނިންމީ އެއްބަސްވުން ދާއިމީ ނުކުރުމަށް. އޭނާ ބޭނުންވީ ގަވާއިދުން ފުރަތަމަ އެގާރައިގައި ކުޅުމުގެ ޔަގީންކަން، އެކަން އަހަރެމެންނަށް ޔަގީންކޮށްނުދެވުނު. އެކަމާއި އަހަރެން ހިތާމަކުރަން." ސްޕޯޓް ބިލްޑް އަށް ދިން އިންޓަވިއުގައި ރުމެނިގާ ބުންޏެވެ.\nބްރެޒިލްގައި 2014 ވަނަ އަހަރު އޮތް ވޯލްޑް ކަޕްގެ ކުއާޓާ ފައިނަލަށް ކޮލަމްބިއާ ގެންގޮސްދިނުމުގެ މުހިއްމު ދައުރެއް އަދާކުރި ހަމޭސް ވަނީ އެ މުބާރާތުގައި މޮޅު ކުޅުމެއް ދައްކައި އެންމެ ގިނަ ގޯލްޖަހާ ކުޅުންތެރިއަކަށްދޭ ރަންބޫޓް ވެސް ހާސިލްކޮށްފައެވެ. އޭގެނަތީޖާއެއްގެގޮތުން، އެ މުބާރާތަށް ފަހު ރެއާލަށް އޭނާ ބަދަލުވީ 80 މިލިއަން ޔޫރޯ އަށެވެ.\nނަމަވެސް، ރެއާލްގެ ކޯޗުކަމާ ޒިނެދިން ޒިދާން ހަވާލުވި ފަހުން ހަމޭސް އަށް ރެއާލުން އެކަށީގެންވާވަރަށް ފުރުޞަތުނުލިބޭތީވެ އެ ކްލަބު ދޫކޮށްލާން އޭނާ ނިންމީއެވެ. އެއަށްފަހު، އޭނާ ވަނީ ބަޔާންގައި ހޭދަކުރީ ފާއިތުވީ ދެ ސީޒަނުގައި ކުޅެދިން 67 މެޗުގައި 15 ގޯލް ކާމިޔާބުކޮށް އިތުރު 20 ލަނޑުޖެހުމަށް އެހީތެރިވެދީފައިވެއެވެ. އޭނާ ވަނީ ބަޔާން އާއެކު ބުންޑަސްލީގާ އާއި ޖަރުމަން ސުޕަ ކަޕް ދެ ފަހަރު އަދި ޖަރުމަންކަޕް އެއް ފަހަރު ކާމިޔާބުކޮށްފައެވެ.\nހަމޭސް އެނބުރި ރެއާލަށް ދިޔަނަމަވެސް، ރެއާލްގެ ކޯޗު ޒިދާންގެ ޕްލޭންގައި އޭނާ ނުހިމެނޭތީވެ، ކުރިއަށް އޮތް ސީޒަނުގައި އެ ޓީމުން ފެނުމުގެ ފުރުޞަތެއްނެތެވެ. ފަހުގެ މީޑިއާ ރިޕޯޓްތައް ބުނާގޮތުން، ރެއާލުން ހަމޭސް ވިއްކާލާނެއެވެ. އޭނާ ގެންދިއުމަށް މިހާރުވެސް ނަޕޯލީ އިން މަސައްކަތްކުރަމުން އަންނަ ކަމަށް އިޓަލީގެ މީޑިއާ ހަބަރުތައް ބުނެއެވެ. އެހެންނަމަވެސް، ދާދިފަހުން ހަމޭސް ވަނީ އެނބުރި އަމިއްލަ ގައުމަށް ދާން ބޭނުންވާކަމަށް ބުނެފައެވެ.


Indian Idol ge baiveriegge huvafen hageegathakah hadhaidhiny Amitabh ge kaafadhari Navya! | Atoll News\nއިންޑިއަން އައިޑޮލްގެ ބައިވެރިއެއްގެ ހުވަފެން ހަގީގަތަކަށް ހަދައިދިނީ އަމިތާބްގެ ކާފަދަރި ނަވްޔާ!\nޝާއިޢުކުރީ: ފާޠިމަތު ފާޒިހާ ޖޫން 17, 2021, 20:43\nމިހާރު ކުރިޔަށްދާ އިންޑިއަން އައިޑޮލްގެ 12 ވަނަ ސީޒަންގެ ބައިވެރިއެއް ކަމަށްވާ ސަވާއީ ބަޓް މުބާރާތުގައި ކުރިޔަށް ދިއުމަށް ބޭނުންވަނީ އެންމެ މީހެއްގެ ހިތްވަރެވެ.\nއެއީ ބޮލީވުޑްގެ މެގާ ސްޓާ އަމީތާބު ބައްޗަންގެ ފުރަތަމަ ކާފަ ދަރިފުޅު ނަވްޔާ ނަވޭލީ ނަންދާއެވެ. ޝޯގެ އެޕިސޯޑެއްގައި ލަވަ ކިޔުމަށް ފަހު ސަވާއީ ބުނެފައިވަނީ ބޭނުންވަނީ އޭނާގެ ލަވައަކަށް ނަވްޔާ ތައުރީފުކޮށް ހިތްވަރުދޭތަން ދެކެން ކަމަށެވެ.\nއޭނާގެ އެ ހުވަން ނަވްޔާ ވަނީ ހަގީގަތަކަށް ހަދައިދީފަ އެވެ. ސޮނީ ޓީވީން ކުރިޔަށް ގެންދާ އެ ޕްރޮގްރާމްގައި ސަވާއީ ކީ އެލަވަ އެ ޗެނަލްގެ އިސްޓަގްރާމް ޕޭޖުގައި ހިއްސާކޮށްފައިވެ އެވެ.\nސަވާއީ ކިޔާފައިވަނީ ކައިލާޝް ހޭރްގެ ލަވައެއް ކަމަށްވާ “ތޭރީ ދިވާނީ” އެވެ. ނަވްޔާގެ ރަސްމީ އިންސްޓަގްރާމް އެކައުންޓުން އޭނާ ވަނީ ސޮނީ ޕޯސްޓު ކުރި އެ ވީޑިއޯގައި ސަވާއީއަށް ހިތްވަރުދީފައި އެވެ. އެގޮތުން “ޔެސް ސަވާއީ” ޖެހުމަށް ފަހު ވަނީ އަލިފާންގަނޑު އަރާ އިމޯޖީއެއް ޖަހާފަ އެވެ.\nނަވްޔާގެ ފަރާތުން ހިތްވަރު ލިބުމުން ޖެހިގެން އައި ޝޯގައި ސަވާއީ ބުނެފައިވަނީ ނަވްޔާ އޭނާއަށް ހިތްވަރު ދިނުމަކީ ލިބުނު ފަހުރަކާއި ހިތްވަރެއް ކަމަށެވެ. އަދި އެއް ހަފްތާއިން އަނެއް ހަފްތާއަށް ލަވަ ކިޔުމުގައި ކުރިއެރުން ގެންނަން އިތުރު ހިތްވަރަކަށް ވެއްޖެ ކަމަށެވެ.\nނަވްޔާ މީގެ ކުރިންވެސް ވަނީ ސޯޝަލް މީޑިއާ މެދުވެރިކޮށް ސަވާއީ ކީ ލަވަޔަކަށް ތައުރީފުކޮށްފައި އެވެ. އަދި އިންޑިއަން އައިޑޮލްގައި ހާއްސަ މެހެމާނެއްގެ ގޮތުގައި ބައިވެރިވި ކުރީގެ މަޝްހޫރު ލަވަކިޔުންތެރިޔާ އުދިތް ނަރަޔަންވެސް އޭނާގެ ލަވަކިޔުމުގެ ހުނަރުވެރިކަމާއި ކުޅަދާނަ ކަމަށް ތައުރީފުކޮށްފައިވެ އެވެ.\nސަވާއީ އަކީ ރާޖިސްތާނަށް ނިސްބަތްވާ މީހެކެވެ. ޝޯ ކުރިޔަށް ދަނިކޮށް އޭނާ ވަނީ މަންމަ ބަލިވެގެން ޝޯ ދޫކޮށްލަން އުޅެފައި އެވެ. އެކަމަކު ޖަޖުންގެ އާދޭހާއި އެކު އޭނާ މަޑުކުރީ އެވެ.


Loabiveriya Gaathuga Innan Ehee Sky Dive Kuramun - Vaguthu\nމިއަދު ޓެސްޓް ކުރިއަދަދު އިތުރު، ފައްސި މައްޗަށް! - 16 މިނެޓް ކުރިން\nސްކައި ޑައިވް ކުރާ މީހަކު ރައްޓެހިވެގެން އުޅުނު އަންހެން ކުއްޖާ ކައިރި ތަފާތު ގޮތަކަށް އިންނަން އަހައިފިއެވެ. އެމީހާ އިންނަން އެހި އިރުގައި ދެމީހުން ތިބީ ބިމަށް ވުރެ، 16،000 ފޫޓު މަތީގައި ސްކައި ޑައިވް ކުރާށެވެ.\nއުމުރުން 38 އަހަރުގެ ރާހިމް ހާޖިރު ސްކައި ޑައިވް ކުރަން ދިޔަ އިރުގައި އަނގޮއްޓި މެދު ދެ ދަތް ދޭތެރެއަށް ލައި ނުވެއްޓޭނެހެން ތާށިކޮށްފައި ބޭންދިއެވެ. މީސް މީޑިއާގައި ދައުރުވަމުންދާ ވީޑިއޯގައި އޭނާ އަނގޮއްޓި ނަގާފައި "ވިލް ޔޫ މެރީ މީ" އޭ ބުނެލާ މަންޒަރު ފެނިގެން ދެއެވެ.\nރާހިމް ބުނެފައިވަނީ ސްކައި ޑައިވް ކުރަން ދިޔަ އިރުގައި އަނގޮއްޓި ގެންދިޔުމަކީ އޭނާ ނެގި ރިސްކެއް ކަމަށެވެ. އެއީ ފަހަރުގައި ހަމަ އަނގޮޓި ދޫވެގެން ތިރިޔަށް ވެއްޓި ދާނެތީއެވެ.\nބިމުން 16،000 ފޫޓު މަތީގައި ސްކައި ޑައިވް ކުރަމުން އިންނަން އަހާ މަނޒަރު\nއިޑަހޯ އަށް ނިސްބަތްވާ 27 އަަހަރުގެ ޓްލީން ރައޫލް ކައިރިން ރާހިމް އިންނަން އެހުމުން އޭނާ އާ ބަސް ބުނެ ވައިގެ ތެރޭގައި އަނގޮއްޓި އަޅާފައިވެއެވެ.\nޕްރޮފެޝަނަލް ސްކައި ޑައިވާ ބުނެފައިވަނީ ކޭކުގެ ތެރޭގައި އަންގޮއްޓި ފޮރުވައިގެން އިންނަން އެހުމަކީ މިހާރު އާދައިގެ ގޮތެއް ކަމަށާއި އެގޮތަށް އިންނަން އަހަން ވިސްނާފައި ނުވާ ކަމަށެވެ. އޭނާ ބޭނުންވީ ތަފާތު ގޮތަކަށް އެކަން ކުރަން ކަމަށް އޭނާ ބުނެފައިވެއެވެ.


Niuma ge vadhaaee film, NivaiRoalhi ge trailer dhookohlaifi\nނިއުމާގެ ވަދާއީ ފިލްމް، ނިވައިރޯޅިގެ ޓްރެއިލާ ދޫކޮށްލައިފި\nނިއުމާގެ ވަދާއީ ފިލްމު "ނިވައިރޯޅި" ގެ އޮފިޝަލް ޕޯސްޓަރު --\nކުޅަދާނަ ބަތަލާ ނިއުމާ މުހައްމަދުގެ ވަދާއީ ފިލްމު "ނިވައިރޯޅި" ގެ ޓްރެއިލާ ބެލުންތެރިންނަށް ދޫކޮށްލައިފި އެވެ. ޓްރެއިލާ ދޫކޮށްލީ އެކަމަށް ހާއްސަކޮށް ރޭގައި ބަނޑޮސް އައިލެންޑް ރިސޯޓުގައި ބޭއްވި "ނިވައިރޯޅި ކާޓެއިން ރެއިޒާ" އިވެންޓުގައި އެވެ.\nޓްރެއިލާއާއެކު ފިލްމުގެ އޮފިޝަލް ޕޯސްޓަރާއި ފިލްމުގެ ލަވައެއް އަދި ޕްރޮމޯޝަނަލް ލަވައެއްވެސް ވަނީ ދޫކޮށްލާފަ އެވެ. ޓްރެއިލާ އަދި ޕޯސްޓަރު ލޯންޗުކޮށް ދިނީ މަޝްހޫރު "ނޯޓް" ކޮސްމެޓިކްސްގެ ރާއްޖޭގެ މާކެޓިން މެނޭޖަރު އަހްމަދު ޝިޔާމެވެ.\n"ނޯޓް" ކޮސްމެޓިކްސްއަކީ "ނިވައިރޯޅި" ގެ އޮފިޝަލް މޭކަޕް ޕާޓުނަރެވެ.\n"ނިވައިރޯޅިގެ ޓްރެއިލާ އާންމުކުރުމާއެކު ވަރަށް ގިނަ ދުވަސްތަކެއްގެ އިންތިޒާރު ނިމުމަކަށް މި އައީ، ވަރަށް ބުރަ މަސައްކަތެއްގެ ކުޑަ ތަންކޮޅެއް ތި ފެނުނީ، ހުރިހާ ބޭފުޅުންނަށްވެސް ވަރަށް ކަމުދާނެކަމަށް އުއްމީދުކުރަން،" މިހާރު އެންމެ އިންތިޒާކުރެވޭ ދިވެހި ފިލްމާއި ބެހޭގޮތުން ނިއުމާ ބުންޏެވެ.\n"ނިވައިރޯޅި" ގެ ޓްރެއިލާ.\nރޭގެ ހަފްލާގައި ފިލްމުގެ ކާސްޓާއި ކްރޫ އަދި ދިވެހި ސިނަމާގެ މަޝްހޫރު ގިނަ ފަންނާނުންތަކެއް ބައިވެރިވި އެވެ. އަދި މަޝްހޫރު ލަވަކިޔުންތެރިޔާ ޝަލަބީ އިބްރާހިމްގެ ލައިވް ހުށަހެޅުންތަކެއްވެސް އަޑުއިވިގެންދިޔަ އެވެ.\nނިއުމާގެ ފިލްމީ ކެރިއަރަށް 24 އަހަރުފުރުންވެސް ރޭގައި ވަނީ ފާހަގަކޮށްފަ އެވެ. ނިއުމާ ފިލްމީ ދާއިރާއަށް ނިކުތީ 1994 ގައި ޑްރާމާ ސިލްސިލާ "ހިތި ތަޖުރިބާ" އިންނެވެ.\nބަނޑޮސް އައިލެންޑް ރިސޯޓް، 21 ސެޕްޓެމްބަރު 2018 - "ނިވައިރޯޅި" ކާޓެއިން ރެއިޒާ އިވެންޓުގެ ތެރެއިން -- އަހްމަދު ނާއިމް | އަވަސް\nނިއުމާ ޕްރޮޑިއުސްކުރާ މި ފިލްމުގެ ސްކްރިޕްޓާއި ޑައިރެކްޝަންގެ މަސައްކަތްކޮށްފައި ވަނީ މޫމިން ފުއާދު އެވެ. މި ފިލްމުގެ މަންޒަރުތައް ނަގާފައި ވަނީ ރ. އިނގުރައިދޫ އާއި މާލޭގައި އެވެ.\n"ނިވައިރޯޅި"ގެ ޕްރޮމޯޝަނަލް ލަވަ.\nނިއުމާއާއިއެކު މި ފިލްމުގެ ކާސްޓުގައި ޔޫއްޕެ، ފާތިމަތު ޒީނަތު (ޒީތު)، އަމިނަތު ރިޝްފާ، އަހްމަދު އަޒްމީލް (އަޒޭ)، އަހްމަދު ޒިޔާ، އަހްމަދު ސައީދު، މަރިޔަމް ޝަކީލާ، މަރިޔަމް ހަލީމް، އަމިނަތު ރަޝީދާ (އައިންތު)، ނާޝިދާ މުހައްމަދު (ނާއްކޮ)، އާމިނަތު ނިފާ ރަޝީދު، އަހްމަދު އާސިފް، އިސްމާއިލް ޒާހިރު، އަދި އަޖްނާޒް އަލީ ހިމެނެ އެވެ.\nމި ފިލްމު ސިނަމާއަށް އަންނާނީ އަންނަ މަހު 15 ގައި އެވެ.\nމި އަހަރު "ނޮވެންބަރު" ނެތް\nލޮކްޑައުންގައި ޖިނާއަށް ޒޫނާ ފެނިއްޖެ!\nވަޒަން ސަލާމަތް ކުރަން، އެންމެން އެކީ!\nޑާކްރެއިންގެ އައު ޕްރޮޖެކްޓަކީ "ރެހެންދި ހަދީޖާ"\nވޭން ހުރި އަސަރު ގަދަ ތަޖުރިބާއެއް!\nވިދާޅުވި ގޮތަށް މިނިސްޓަރު ފޮޓޯ އާންމު ކުރައްވައިފި\nއަމީތާބާއި ޖާޔާގެ ކައިވެނި ކުއްލިއަކަށް ކުރި ސަބަބު\nޕެންޝަނުގެ ނުދައްކާހުރި ދައްކަންޖެހޭ ވާހަކަ!


Kureege iPhone thah laskuraathee Apple joorimanaa koffi | Mihaaru\nއެޕަލް އިން އައިފޯނު މޮޑެލްތައް ލަސްކުރުވަނީ އާ ފޯނުތައް ވިއްކަން ބާޜުއެޅުމަށް ކަމަށް ބެލެވޭ\n09 ފެބުރުއަރީ 2020 - 12:40\nދުވަސްވީ ފޯނުތައް ލަސްކުރުވާ ސަބަބެއް ކަމަށް އެޕަލް އިން ބުނީ، ޒަމާނީ ފީޗާތައް ކުޅެދޭހާ ގާބިލުކަން ބެޓެރީގައި ނުހުންނާނެ ކަމަށް ލަފާކުރެވޭ އައިފޯން މޮޑެލްތައް ލަސްކުރަން ޖެހުމެވެ. އެޕަލް އިން މިހެން ބުނި ނަމަވެސް މިއީ އެޕަލް ކަހަލަ ކުންފުންޏަކުން ކޮށްގެންވާ ވަރުގެ ކަމެއް ނޫނެވެ. ދުވަސްވީ ފޯނުތަކަށް ޒަމާނީ ފީޗާތައް ނުކުޅެވޭ ނަމަ، އެ ފޯނުތަކަށް ވަކި އަޕްޑޭޓެއް އުފެއްދުމަކީ ވެސް އެޕަލް އަށް ކުރަން ފަސޭހަކަމެކެވެ.\nއެޕަލް އަށް އަދަބު ދިން އިރު، ސްމާޓްފޯން އުފައްދާ ކުންފުނިތަކުން، ދުވަސްވީ ފޯނުތައް ލަސްކުރުވާކަން ކުރިން ވެސް އެނގެ އެވެ. އެއީ ގަސްދުގައި ކުރާ ކަމެއްކަން ވެސް ވަނީ ސާބިތުވެފަ އެވެ. ފޯނުތައް ބޭނުންކުރާ މީހުންނަށް އެނގުމަކާ ނުލައި، ސޮފްޓްވެއާ އަޕްޑޭޓަކުން ފޯނުތައް ލަސްކުރުވުން ބޮޑު މައްސަލައަކަށްވެ ދައުވާކުރާ ހިސާބަށް ދަނީ އެވެ.\nއައިފޯނުތަކަށް ސޮފްޓްވެއާ އަޕްޑޭޓް ފޮނުވުމަށް ފަހު، ވަކި މޮޑެލްއެއްގެ ފޯނަކަށް އަޅައިފި ނަމަ ވެދާނެ ގޮތަކާ މެދު އިޝާރާތްކޮށްފައެއް ނުހުރެ އެވެ. އަދި ސޮފްޓްވެއާ އަޕްޑޭޓްކުރުމުން ފޯނަށް އަންނަ ލަސްކަން ހައްލުކުރުމަށް، ކުރިން ބޭނުންކުރި ސޮފްޓްވެއާ އަށް އެނބުރި ދެވޭނެ ގޮތެއް ވެސް ބުނެދީފައެއް ނުހުރެ އެވެ. ސޮފްޓްވެއާ އަޕްޑޭޓްކުރުމުން ފޯނުތައް ލަސްވާ މައްސަލަ ރަނގަޅުކުރަން އެޕަލް އިން ދައްކާފައި ވަނީ ތާކުންތާކު ނުޖެހޭ ހައްލެކެވެ.\nދުވަސްވީ ފޯނުތައް އެ ގޮތުގައި ހިނގަ ހިނގާ އޮންނާނެ ގޮތެއް ދެއްކުމަކީ ފޯނު އުފައްދާ ކުންފުނިތަކަށް ކުރެވޭނެ ކަމެކެވެ. އެޕަލް އިން ބުނަނީ ބެޓެރީ ވަކި ވަރަކަށް ބޭނުންކުރުމުން ފޯނު ލަސްވަނީ ކަމަށެވެ. އެހެންކަމުން، އޮތް ހައްލަކީ އާ ބެޓެރީއެއް އެޅުވުން ނުވަތަ އާ ފޯނެއް ގަތުން ކަމަށެވެ.\nފޯނުގައި އުޅޭ މައްސަލައެއްގެ ސަބަބުން ފޯނު ލަސްވުމަކީ ބަލައިގަނެވޭ ކަމެކެވެ. ނަމަވެސް، ސެކިޔުރިޓީ އަޕްޑޭޓެއް ކަމަށް ބުނެ ފޮނުވާ ސޮފްޓްވެއާ ޕެޗަކުން ފޯނު "ސްލޯ"ކޮށްލުމަކީ ކުރެވިގެން ވާނެ ކަމެއް ނޫނެވެ.\nއައިފޯން ސެމްސަންގް އެޕަލް ސްމާޓް ފޯން\n3 ކޮމެންޓް, 23 ރިއެކްޝަންސް\nމި ނޮވެންބަރުގެ ކުރީން އަޅުގަނޑުގެ ފޯނުން ފަރުމާ ފޮންޓުން ރީތިކޮށް ލިޔެވޭ. އެހެނަސް އައި އަޕްޑޭޓާއެކު ބޮލިފޮންޓަށް ބަދަލުވެއްޖެ. ހައްލެއް ނުލިބޭ. ރައްޓެއްސެއްގެ ފޯނުން ވެސް ހަމައެހެން. ދެ ފޯނުވެސް މިބަލީގަ ޖެހި ހަފުސްވީ.\nއެއީ އައި.އޯ.އެސް (އެޕަލްގެ އޮޕަރޭޓިންގ ސިސްޓަމް) އަށް އައި އަޕްޑޭޓްއަކާއެކު (އައި.އޯ.އެސް 13) ދިވެހި ކީބޯޑު ބޭނުންކުރެވޭގޮތް ވުމުން ވީގޮތެއް. ކުރީގައި ފަރުމާ ފޮންޓު ބޭނުންކުރަމުން މީހައުން އައި އަމިއްލަ ފަރާތްތަކުން ހަދާފައިވާ ފޮންޓް ޕެކެެއް ބޭނުންކޮށްގެން.\nދެން ދިވެހި ސަރުކާރުންވެސް އޮފިޝަލް ދިވެހި ލެންގުއޭޖް ފޮންޓްގެ ގޮތުގައި އެމް،ވީ ބޮލި ފޮންޓަށްވުރެ ތަންކޮޅެއް ބަލާލަންވެސް ރީތި ފޮންޓެއް ސެލެކްޓްކޮށްފަ އެކަން އަންގަންވެއްޖެނު.


Hiyaanaathu ge thuhumathaa eku Lanka ge haarijee vazeeru isthiufaa dhehvaifi\nހިޔާނާތުގެ ތުހުމަތާ އެކު ލަންކާގެ ހާރިޖީ ވަޒީރު އިސްތިއުފާ ދެއްވައިފި\nލަންކާގެ ހާރިޖީ ވަޒީރު ރަވީ: އޭނާގެ މައްޗަށް ހިޔާނާތުގެ ތުހުމަތު ކުރެވުމުން މިއަދު ވަނީ އިސްތިއުފާ ދެއްވާފައި.\nކޮރަޕްޝަންގެ ބޮޑެތި ތުހުމަތުތަކެއް ފެންމަތިވެފައިވާ ލަންކާ ފޮރިން މިނިސްޓަރު ރަވީ ކަރުނަޔަކެ މިއަދު މަގާމުން އިސްތިއުފާދެއްވައިފި އެވެ. އޭނާ މަގާމުން އިސްތިއުފާދެއްވީ، އެ ގައުމުގެ ގާނޫނު ހަދާ މަޖިލީހަށް އޭނާ މިއަދު ދެއްވި ހާއްސަ ބަޔާނެއްގަ އެވެ.\nމިނިސްޓަރު ރަވީ އިސްތިއުފާ ދެއްވަން އެގައުމުގެ ރައީސް މައިތިރި ޕާލާ ސިރިސޭނާ މީގެ ކުރިން ވަނީ އޭނާއަށް އަންގަވައިފަ އެވެ. ރަވީގެ މައްޗަށް ކޮރަޕްޝަންގެ ތުހުމަތު ކުރެވެނީ، ލަންކާއިން 2015 ވަނަ އަހަރު ވިއްކި ބޮންޑްގެ ބޮޑު ބައެއް ގަނެފައިވާ ކުންފުނިން ރަވީގެ ނަމުގައި ކުއްޔަށް ހިއްޕަވާފައިވާ ލަގްޒަރީ އެޕާޓްމަންޓަކަށް ކުލި ދެއްކި ކަމަށް ބުނެ އެވެ.\nޕާޕެޗުއަލް ޓްރެޒަރީސް ލިމިޓެޑް ނަމަކަށް ކިޔާ އެކުންފުންޏަށް ބޮންޑުތަކުގެ ދެބައިކުޅަ އެއްބައި ވިއްކި އިރު އެ ކުންފުންޏަކީ ލަންކާ ސެންޓްރަލް ބޭންކްގެ އޭރުގެ ގަވާނާ އަރުޖުނާ މަހެންދުރަންގެ ދަނބިދަރިއަކުން ހިންގަމުން އަންނަ ކުންފުންޏެއްގެ ސަބްސިޑަޔަރީއެކެވެ.\nމަަސްލަހަތު ފުށުއަރާގޮތަށް ކޮށްފައިވާ އެ މުއާމަލާތުގެ މައްސަލަ ލަންކާ ރައީސް އުފެއްދެވި ކޮމިޝަނަކުން މިހާރު ވަނީ ބަލަން ފަށާފަ އެވެ. އަދި އެގައުމުގެ ސެންޓްރަލް ބޭންކުން ވެސް މިހާރު ވަނީ އެކުންފުނީގެ މަސަައްކަތްތައް ހުއްޓުވާފަ އެވެ.\nއެ މުއާމަލާތައް ހިންގި އިރު ރަވީ ކަރުނަޔަކެ ހުންނެވީ ފިނޭންސް މިނިސްޓަރުކަމުގައެވެ. ލަންކާގެ ރައީސް މައިތިރިޕާލަ ސިރިސޭނާގެ ހާއްސަ މަންދޫބެއްގެ ހައިސިއްޔަތުން އޭނާ ވަނީ މިއަހަރު މޭމަހު ރާއްޖެއަށް ދަތުރުފުޅެއް ކުރައްވާފައެވެ. އަދި އެއީ ކުރީގެ ނައިބު ރައީސް އަހުމަދު އަދީބާ ވެސް ގާތްގުޅުންތަކެއް ބޭއްވެވި ބޭފުޅެކެވެ.


SunOnline: Raees Yameen hayyaru kurumah govaalaa muzaaharaa kohfi\nމުހައްމަދު ޔަމީން 03 May 2022, 18:01\nރައީސް ޔާމީންގެ ގެކޮޅު ކުރިމަތީ މިއަދު ކުރި މުޒާހަރާގެ ތެރެއިން --- ފޮޓޯ/ ސޯޝަލް މީޑިއާ\nކުރީގެ ރައީސް އަބްދުﷲ ޔާމީން ޢަބްދުލްޤައްޔޫމް ހައްޔަރުކުރުމަށް ގޮވާލާ، މޯލްޑިވް ޔޫތު ފޯސްގެ ނަމުގައި ހަރަކާތްތެރިވަމުން އަންނަ ބަޔަކު އެމަނިކުފާނުގެ އަމިއްލަ ގެކޮޅު، ހ. ދޫވެހި ކުރިމަތީގައި މުޒާހަރާކޮށްފިއެވެ.\nމިއަދު ހަވީރު 16:30 ހާއިރު އެ ސަރަހައްދަށް އެއްވި މީހުން ގޮވާލަމުން ދިޔައީ ރައީސް ޔާމީން އަލުން ހައްޔަރުކޮށް ޖަލަށް ލުމަށެވެ. މީގެ އިތުރުން، އެ މަނިކުފާނު އިސްވެ ހިންގަވާ "އިންޑިއާ އައުޓް" ހަރަކާތާ ދެކޮޅަށް ވެސް އެތަނަށް އެއްވި މީހުން ވަނީ އަޑު އުފުލާފައެވެ.\nއެއްވުން ފެށުމާއެކު އެ ސަރަހައްދަށް ވަނީ ރައީސް ޔާމީން އަށް ތާއީދު ކުރާ މީހުން ވެސް އެއްވާން ފަށާފައެވެ. އެއާއެކު ދެ ފަރާތުގެ ދެމެދުގައި ބަހުގެ ހަމަލާތަށް ބަދަލު ކުރެވުނެވެ. އެ ވަގުތު ސަރަހައްދުގައި ހަރަކާތްތެރިވި ފުލުހުން ވަނީ މަސްރަހު އިތުރަށް ގޯސްވިޔަ ނުދީ މުޒާހަރާ ކޮންޓްރޯލް ކޮށްފައެވެ.\nމިއަދު އެއްވުމަކީ ކުރީގެ ނައިބު ރައީސް އަހްމަދު އަދީބު ފޮނުއްވި ގުރޫޕަކުން އިންތިޒާމުކުރި ކަމެއް ކަމަށް ރައީސް ޔާމީންގެ ގާނޫނީ ވަކީލު އާދަމް އާސިފް ވަނީ ތުހުމަތުކުރައްވާފައެވެ.\n"އަޅުގަނޑުމެންނަށް މިއަދު މިތަނުން ފެނިއްޖެ ބޮޑެތި މާރާމާރީގެ މައްސަލަތަކާއި، މީހުން މެރުންފަދަ މައްސަލަތަކުގައި ހައްޔަރުކޮށްފަ ދޫކޮށްލާފަ ތިބި މީހުން މިއަދުގެ ހަރަކާތުގެ ތެރެއިން،" އާސިފް ވިދާޅުވިއެވެ.\nމޯލްޑިވްސް ޔޫތު ފޯސްގެ ނަމުގައި ސޯޝަލް މީޑިއާގައި ހަރަކާތެއް ފެށީ މީގެ ދުވަހެއް ކުރިންނެވެ. އެނަމުގައި ހަދާފައިވާ އެކައުންޓުތަކުން އާންމުކުރި ފުރަތަމަ ވީޑިއޯގައި އިންޑިއާ އައުޓް ހަރަކާތަށް ފާޑުކިޔުމަށް ފަހު، ރައީސް ޔާމީން "ސައިޒުކޮށްލާނެ" ކަމަށް ބުނެފައެވެ. އަދި އެއީ ޒުވާނުންގެ ސުލްހަވެރި ހަރަކާތެއްކަމުގައި ވެސް އެ ވީޑިއޯގައި ބުނެއެވެ.\nޕީޕީއެމްގެ ފަރާތުން ވަނީ އެ ވީޑިއޯއަކީ ރައީސް ޔާމީނަށް ދިން އިންޒާރެއް ކަމަށް ބުނެ ފުލުސް އޮފީހަށް މައްސަލަ ހުށަހަޅާނެ ކަމަށް ބުނެފައެވެ. އެ ވީޑިއޯ ޑިފެންސް މިނިސްޓަރު މާރިޔާ ދީދީގެ ރަސްމީ އެކައުންޓުންނާއި، މަޖިލީހުގެ ރައީސް މުޙައްމަދު ނަޝީދުގެ ނުރަސްމީ އެކައުންޓުން ރިޓްވީޓް ކުރި މައްސަލައިގައި އެ ދެ ބޭފުޅުންނަށް އިދިކޮޅު ފަރާތްތަކުގެ ފާޑުކިޔުން ވަނީ އަމާޒުވެފައެވެ.\nއެމްޓީޑީއިން 3،000 ފޯމު ހުށަހަޅައިފި\nރައީސް ޔާމީން ހައްޔަރުކުރުމަށް ގޮވާލާ މުޒާހަރާކޮށްފި\nއެމްޓީޑީން ގޮވައިލީ ޕީޕީއެމް އަލުން ރިފޯމް ކުރުމަށް


Kuru vaahaka: Raaniyaa | Mihaaru\nކުރު ވާހަކަ: ރާނިޔާ\n01 ޖޫން 2019 - 08:523comments\nހެނދުނު އޮފީހަށް ދާ ގަޑި ގާތްވަމުން ދިޔަ ވަރަކަށް މާލޭގެ މަގުތަކަށް ހަލަބޮލިކަން ވެރިވަމުން ދިޔައެވެ. މުޅިން ވެސް، ދިރިއުޅުމުގެ ރޭހުގައި ކުރި ހޯދަން ގަދަ އަޅާ މަސައްކަތް ކުރަމުންދިޔަ މަސައްކަތްތެރިންނެވެ. ތަޢުލީމަށް ޓަކައި އުއްމީދުގެ ފައިތިލަތައް ސާބިތުކުރަމުން ދިޔަ ކިޔަވާ ކުދިންނެވެ. ފަގީރުކަމުގެ ވޭނުން ނިކުމެ މާދަމާގެ މުސްތަގުބަލް އުޖާލާ ކުރުމަށްޓަކައި މާލެ ފައިބައިގެން އުޅޭ ބިދޭސީންނެވެ.\n"ތަންކޮޅެއް އަވަހަށް ނިދާ ހޭލެވޭތޯ ބަލަން ވެއްޖެ އެއްނު މިހާރު!.. ދެ މީހުން އެއްގަޑިއަކަށް އޮފީހަށް ދާއިރު މަދީހާގެ ތަތްކަމާ ހެދި މަ މިޖެހެނީ ކޮންމެ ދުވަހަކު ގަޑިޖެހިގެންދާން!.." ސައިކަލަށް އަރައި، ސައިކަލު ސްޓާޓް ކޮށްލަމުން އަތީކު ކުދި ކިޔައިގަތެވެ. ރައްދުގައި ބުނަން ބޭނުން ކިތައްމެ އެއްޗެއް ހުއްޓަސް ހިމޭނުން ހުރެ ސައިކަލު ފަހަތަށް އަހަރެން އެރީމެވެ.\n"މަށަށް މިހާރު ހީވާން ފަށައިފި މަށަކީ މީ މަދީހާގެ ޑްރައިވަރޭ ވެސް.. ކިތައް ފަހަރު ބުނެވިއްޖެ ސައިކަލު ދުއްވަން ދަސްކުރަން އުޅޭށޭ!" އަހަރެން ހީކުރި ގޮތަށް އަތީކުގެ ޝަކުވާތަކަކަށް ނިމުމެއް ނައެވެ.\nއަތީކުގެ އެ ޝަކުވާތައް އަޑުއެހުމަށް އަހަރެންގެ ދެ ކަންފަތް ހުރީ އާދަވެފަ އެވެ. ދެ މީހުންގެ ކާވެންޏަށް ދިހަ އަހަރު ވެގެން ދިޔައިރު، އަހަރެމެންގެ ޖަވާޒީ ޙަޔާތުގެ ތާޒާ ކަމާއި އާރޯކަން ކެނޑި ވީރާނާކަމެއް ދިރިއުޅުމަށް އަންނަމުން ދިޔަ ކަމުގެ އިހްސާސް އަހަންނަށް ދިޔައީ ކުރެވެމުންނެވެ. ކާވެނި ރޫޅާ ނުލިޔަސް އެ ކާވެނިން ފޫހިކަމާއި ހިތްދަތިކަން ނޫން އެއްޗެއް އަހަންނަކަށް ނުލިބުނެވެ.\nމީގެ ދިހަ އަހަރު ކުރިން އަހަންނާއި އަތީކުގެ ކާވެނި ވެސް ކުރެވުނީ އުފާވެރި ދިރިއުޅުމަށް ކުރެވުނު ފޮނި އުންމީދުތަކަކާ އެކުގަ އެވެ. ލޯބިވެރިންގެ ގޮތުގައި ތިބެ ކުރެވުނު ވަޢުދާއި ހުވާތަކަކީ ދިރިއުޅުމުގެ ބިންގާ ކަމަށް ދެކިގެންނެވެ. އޭރު އަހަރެމެން ދެ މީހުން އެކަކު އަނެކަކު ދެކެވީ ލޯތްބަށް ފޫހިކަމާއި ނަފްރަތުގެ ހިޔަނި އެހާ އަވަހަށް އެޅިދާނެ ކަމަކަށް އަހަރެން ހިއެއް ނުކުރަމެވެ. އެހެނަސް ކަންވީ އަހަރެން އުންމީދު ކުރިގޮތަކަށް ނޫނެވެ. ކާވެންޏަށް ފަހު އެކުގައި ހޭދަވި ދިހަ އަހަރުގެ ތެރޭގައި ތުއްތު ދެ ކުދިންގެ މައިންބަފައިންނަށް އަހަރެމެން ވިއެވެ. އެ ހިސާބުން ދިރިއުޅުމުގެ ޚަރަދުތައް ފޫބައްދަން ގޭގެ އޮޅިގަނޑު ގިރާކޮށް ވަޒިފާގެ ބާޒާރަށް އަހަރެން ވެސް ނިކުންނަން ޖެހުނެވެ. އަތީކު އަހަރެމެންގެ މައްޗަށް އަދާކޮށްދޭންޖެހޭ ޙައްޤުގެ އެއްބައިގައި ހިފުނު ކަމުގެ ހިތްހަމަ ޖެހުމާއެކުގަ އެވެ. ގޭގެ ޚަރަދަކީ ހަމައެކަނި ފިރިހެންމީހާގެ ކޮނޑުގައި އަޅުވަންޖެހޭ ޒިންމާއެއް ކަމަށް އަހަންނަށް ނުދެކެވޭތީ އެވެ.\nނަމަވެސް ވަޒީފާ އަށް ނުކުންނަން ފެށިފަހުން އަހަންނާއި އަތީކުގެ ދިރިއުޅުން ވެސް ދެކަފިވަމުން ދިޔަ ކަހަލަ އެވެ. ދަތުރު އެއް މިސްރާބަކަށް ބެހެއްޓުނަސް މަންޒިލް ތަފާތު ވާން ފެށި އެވެ. އަހަރެން ނޫން ސޫރައެއް އޭނާގެ ދެ ލޮލުގެ ކުރިމަތީ ތަސްވީރުވަމުން ދިޔަ ކަން އަހަންނަށް އެނގެ އެވެ.\nއަހަރެންގެ ވިސްނުންތައް އެ ހިސާބަށް ދިޔުމާ އެކު، އަތީކް އޭނާގެ އޮފީހުގެ ކުރިމައްޗަށް ސައިކަލު މަޑުކޮށްލައިފި އެވެ. ދަރިންގެ ޚިދުމަތުގައި ރޭގަނޑު ހަމަނިދިން މަހުރޫމުވެ އޮފީހަށްދާން އަހަންނަށް ލަހުން ހޭލެވޭ ދުވަސް ދުވަހުގެ އަދަބަކީ އެއީ އެވެ. އޭނާގެ އޮފީހާ ހަމައިން އަހަރެންގެ އޮފީހާ ހަމައަށް އަހަރެން ހިނގާފައި ދިއުމެވެ. އެ ވަގުތު އެ އޮފީހަށް ވަންނަން ދިޔަ ޒުވާން ރީތި އަންހެން ކުއްޖާ އަހަރެންގެ ލޮލުގައި އަޅައިގަތެވެ. އަތީކުގެ ނަޒަރުތައް ހުރަހެއްނެތި އަމާޒުވެފައި ހުރީ އެ އަންހެން ކުއްޖާއަށެވެ. އެއީ ރާނިޔާ އެވެ. އަތީކުމެން އޮފީހުގެ ރާނީ އެވެ. ފަހަރުގައި އަތީކުގެ ހިތުގައި ރަނިކަން ކުރަމުން އެ ދާ ރާނީއަކީ އެއީ ނޫން ކަމެއް ވެސް ނޭނގެ އެވެ.\n"ތިއީ އެއްނު މިހާރު ނުވެފަ އޮތްކަމަކީ!..." އެ ވަގުތު އަހަރެންގެ އެތެރެހަށީގައި ހީވީ ހުޅުފެޅިހެންނެވެ.\nތިމާގެ ހަލާލު ފިރިމީހާ ހިލޭ އަންހެނަކަށް އެ ގޮތަށް ބެލުމަށް ރުހިގެން ހުންނާނީ ކޮން އަންހެނެއް ހެއްޔެވެ؟ އެވަގުތު އައި ރުޅިން އަޑަށްލެވުނީ ކިހާ ބާރެއްކަން ބެލުމެއްނެތި އަހަންނަށް ހަޅޭއްލަވައި ގަނެވުނެވެ. އޮފީހުގެ ތެރެއަށް ވަންނަމުން ވެސް ސިހިފައި ރާނިޔާ ފަސް އެނބުރި ބަލައިލި އެވެ. އަތީކު ލަދުގަތްވަރު އޭނާގެ މޫނު މަތިން ފެންނަން ހުއްޓެވެ.\n"ކިހާ ދެރަކަމެއްތަ؟ ޒުވާބު ފަށަން ވަކި ތަނެއް ވެސް ނޯވެއޭ ދޯ؟!.." ރާނިޔާ އޮފީހަށް ވަދެ ގެއްލެންދެން އެއްޗެއް ނުބުނެ އިނުމަށްފަހު ހަރުކަށިކަމާ އެކު އަތީކް ބުނެލި އެވެ. ރުޅި އާއި ނަފްރަތުން ހިތް ފުރައިގެންހުރެ އަހަރެން ކުރިއަށް ހިނގައިގަތީމެވެ.\n"މަށަށް ހީވަނީ އަތީކު އުޅެނީ އެ ކުއްޖާއާ ރައްޓެހި ވެގެންހެން.." އަހަންނާއި އަލީމާ ތިބީ އޮފީހުގެ ސައި ކޮޓަރީގަ އެވެ.\nލޮލަށް ގިނަވަމުން ދިޔަ ކަރުނަތައް ފޮހެމުން އަހަރެންގެ ހިތުގެ ހާލަތު އެކުވެރިޔާ އަށް އިއްވަ ދެވޭތޯ އަހަރެން ބެލީމެވެ. އަހަރެންގެ ދިރިއުޅުމުގެ ހިތްދަތިކަމާއި އަތީކުގެ ބޭވަފާތެރިކަން ބުނެދީގެން އެކުވެރިޔާގެ ފުރިހަމަ ހަމްދަރުދީ އަހަންނަށް ލިބުނުނެވެ. ނުލިބުނީ އިތުރަށް އެ ދިރިއުޅުމައިގެން އަހަރެން ކުރިއަށް ދާންޖެހޭ ކަމުގެ ހެޔޮ ނަސޭހަތެކެވެ. ޝައްކާއި ވަސްވާސްތައް ޔަގީނަށް ބަދަލުކުރަމުން އަހަރެންގެ މުޅި ސިކުނޑި ތަޣައްޔަރު ކުރަމުން އަހަރެން ދިޔައީމެވެ.\n"ކީއްކުރަން ތިކަހަލަ ފިރިހެނަކާ އެކު ތިވަރަކުން ތިއުޅެނީ... މަ ނަމަ މިހާރު ހުރީހީ ވަރިވެގެން... ދުނިޔެއިން ފިރިހެނުން ހުސްވުމުގެ ކޮޅުމައްޗެއް ނޫނެއްނު މިއީކީ، ބަތްތަށީގެ އެއްފަޅިން ކާލަ ކާލަ ތިބޭކަށް!.. މަދީހާ ވެސް މާ ލޮނު މަޑު ވީމަ ތިހެން ތިވަނީ.. ތިވެސް ވަޒީފާ އަދާ ކޮށްގެން އަމިއްލައަށް ޚަރަދުކޮށްގެން އުޅޭ އަންހެނެއް ވިއްޔަ.. ގައިމު ވެސް މަ މިބުނީ މަނަމަ ނޫޅޭނަން އެކަހަލަ މީހަކާ އެއްކޮށެއް!" އަލީމާގެ އަޑުގައި ހުރީ ޔަގީންކަމެވެ. އެއީ އަހަރެންގެ ނުކެރުމުގެ މައްޗަށް އޭނާ ކޮށްލި މަލާމަތެއް ފަދަ އެވެ.\nޒާހިދާ ސައި ކޮޓަރީގެ ތެރެއަށް ވަދެގެން އައީ އެ ވަގުތު އެވެ. އަލީމާ ބުނި ވާހަކަތައް އަޑު އިވުމުން ނޫން ގޮތަކަށް އަހަންނަށް ބަލަން ހުރުމަށް ފަހު އަހަންނާ ޖެހިގެން އިން ގޮނޑީގައި އޭނާ އިށީންދެއްޖެ އެވެ.\n"ކާކުގެ ވާހަކައެއް ތި ދައްކަނީ؟!.." ޒާހިދާއަކީ އަބަދުވެސް އަހަންނަށް ހެޔޮއެދޭ ގާތް އެކުވެރި އެވެ. އަހަރެންގެ ދިރިއުޅުން ނުބައި މިސްރާބަކާ ދިމާއަށް ދަތުރު ފެށުމުން ރަނގަޅު މިސްރާބަކަށް މަގުދައްކަ ދޭން ހުންނަ ހަމައެކަނި ރަހުމަތްތެރިޔާ އަކީ ވެސް އެއީ އެވެ. ވީގޮތް އަހަރެން ބުނެދިނީމެވެ. ލޮލުން ކަރުނަ އޮހޮރުވަމުންނެވެ.\n"ކަމެއް ވާއިރަށް ކާވެނި ރޫޅާ ލުމަކީ ހައްލެއްނޫން.. އެކަހަލަ ކަންކަން ބޮލަށް ވައްދައިގެން ނުރަނގަޅު ފިޔަވަޅެއް ނާޅާތި! ދިރިއުޅުމުގަ ދިމާވާ ކަންކަން ހައްލު ކުރާނީ ދެ މީހުން ވާހަކަ ދައްކައިގެން!" ވަރީގެ ވިސްނުން އަހަރެންގެ ސިކުނޑި އަށް އަންނަ ކޮންމެ ފަހަރަކު ޒާހިދާ އެކަހަލަ ކޮންމެވެސް އެއްޗެއް އަހަންނަށް ވިސްނަދީގެން އަހަރެންގެ ނަފްސު ހަމައަކަށް އަޅުވައިދެއެވެ. ދެ ދަރިންގެ މުސްތަޤުބަލާ މެދު ފުންކޮށް ވިސްނުމަށް އޭނަ އަހަންނަށް ހަނދާންކޮށްދެއެވެ. ހަތިޔާރު ބަހައްޓައި އަމާންކަމުގެ ހުދު ދިދަ އެހާ ހިސާބުން އަހަރެން ނަގަމެވެ.\nއެ ދުވަހު ޒާހިދާއާ އެކު ގެއަށް ދިޔަ މަގުމަތީގައި އިއްތިފާގުން ރާނިޔާ އާ ދިމާވި އެވެ. އަހަރެން ފެނުމުން އޭނަ އިސްޖަހާލި އެވެ. ފަހަރުގައި އަހަރެންގެ ޒީލަގަނޑު ފެނިފައި ހުރުމުން އަހަރެން ދެކެ އޭނަ ބިރުގަތީ އެވެ. އަތީކު އަޅައިގަނެގެން އުޅޭ އަންހެން ކުއްޖާ އަކީ އެއީ ކަމުގައި އަހަރެން ބުނީމެވެ. އެ ވަގުތު ޒާހިދާ ހީނލިތަން އަހަރެން ދުށީމެވެ.\nއަހަރެން ގެއަށް ދިޔަ އިރު އަތީކު ގޭގައި އުޅެއެވެ. އަތީކުއަކީ ދަރިންނަށް ވަރަށް ހެޔޮ ބައްޕައެކެވެ. އަހަންނަށްޓަކައި ވަގުތެއް ހުސްކޮށް ނުދެވުނަސް ދަރިންނަށް ދޭންޖެހޭ ވަގުތު ބަރާބަރަށް އޭނަ ދަރިންނަށް ދެއެވެ.\n"މިއަދު އެ ރާނިޔާ މާއަވަހަށް ގެއަށް ދިޔައީމަދޯ ތިހާ އަވަހަށް ގެއަށް ތިއާދެވުނީ؟!" ޝަކުވާ ނުކުރަން ހިތަށް އަރުވައިގެން ހުއްޓަސް އަތީކު ފެނުމާއެކު އަހަރެން ހަނދާންވީ ރާނިޔާގެ މަތިންނެވެ.\nއަހަރެންގެ ސުވާލާ އެކު އަތީކު ޗޮކެއް ކަނޑާލިއެވެ. އެހިސާބުން އަހަރެމެން ދެ މީހުން ދެމެދު ޖެހިފައިވާ މައްސަލަގަނޑު ބޮޑުވެ، ޒުވާބު ފެށުނެވެ. އެ ޒުވާބު ނިމުނުއިރު ވަރީގެ ތާރީޚް ކަނޑައަޅައި ނިމިއްޖެ އެވެ. މާދަމާ އަކީ ވަރިއަށް އެދި އަހަރެން ކޯޓަށް ސިޓީ ލާނެ ދުވަހެވެ. އެ ވަގުތު ޒާހިދާގެ ފޯނު ކޯލެއް ލިބުނެވެ. މި ރެއަކީ އޭނާ އަށް ވަރަށް ޚާއްސަ ރެއަކަށްވާތީ، މި ރޭ އޮންނަ ކުޑަ ހަފްލާއަކަށް އެ ގެއަށް އައިސް ދިނުމުގެ ދައުވަތު އަހަރެމެން ދެމަފިރިންނަށް އޭނަ ދިނެވެ. އަތީކުއާ އެކު ދާން ބޭނުންނުވިޔަސް، ޒާހިދާއަށްޓަކައި އެ ހަފްލާ އަށް ދިއުމަށް އަހަރެމެން ނިންމީމެވެ.\nރޭގަނޑު އަށެއް ޖެހުމަކާ ގާތްވަނީ އެވެ. ވަރަށް ގިނަ ދުވަސްތަކަކަށްފަހު، އެރޭ އަހަރެން ރީތި ހެދުމެއް ލީމެވެ. އަހަރެންގެ ބައްޓަމާއި އުމުރާ ގުޅޭ އެ ހުދުމުގައި އަހަރެން ފެންނަކެއް ރީތިކަން އަހަންނަށް އެނގުނީ އެތައް އަހަރަކަށްފަހު އެރޭ އަތީކު ފުރިހަމަ ބެލުމަކުން އަހަންނާ ދިމާއަށް ބަލައިލީތީ އެވެ. އޭނާގެ ތަޢުރީފަކަށް ހިތް އެދުނަސް އޭނަ އެއްވެސް އެއްޗެއް ނުބުނެ ތިރިއަށް ދިޔަ އެވެ.\nއެރޭގެ ހަފްލާ އޮތްތަނަށް ދެވުނު އިރު ގަޑިން އައްގަޑި ފަނަރަ ވެއްޖެ އެވެ. ޕާޓީ އަށް އެއްވެފައިވާ މީހުންގަނޑުގެ ތެރެއިން ވަދެގެން ގޮސް ހުހަށްހުރި މޭޒެއްގެ ދަށުގައި އަހަރެމެން އިށީންދެއްޖައީމެވެ. އިރު ކޮޅަކުން އަހަރެމެން ތިބި މޭޒާ ދިމާއަށް ރާނިޔާ ހިނގާފައި އަންނާތީ ދުށީމެވެ. ވަގުތުން އަހަންނަށް ތެދުވެވުނެވެ. އަތީކު އެއިން ގޮތަށް އިނެވެ. ރާނިޔާއަށްވުރެ ބޮޑަށް މިހާރު އޭނާގެ ނަޒަރު ހުއްޓިފައި އެހުރީ އަހަންނަށެވެ. ހޫނުވަމުން ދިޔަ ލެއާއެކު މިރޭ މިއެއްމެންގެ ތެރޭ ރާނިޔާ ލަދުގަންނަވާލަން އަހަރެންގެ ހިތްއެދުނެވެ. ނަމަވެސް އިތުރު އެއްޗެއް ބުނުމުގެ ކުރިން ޒާހިދާ އައިސް އަހަރެމެން ތިބި މޭޒު ދޮށަށް ހުއްޓިއްޖެ އެވެ.\n"އޭނާ ކީކުރަނީތަ މިތަނުގަ؟!" ފޫހިވެފައި ހުއްޓަސް ހަމަޖެހޭގޮތް ދައްކަން މަސައްކަތް ކުރަމުން އަހަރެން ބުނެލީމެވެ.\nއެވަގުތު ރާނިޔާ އަށް ބަލައިލުމަށްފަހު ޒާހިދާ ހިނިތުންވެލި އެވެ. އަދި ފުން ނޭވާއެއް ބޭރުކޮށްލަމުން އަހަރެމެންތިބި މޭޒު ދޮށުގައި އޭނަ އިށީނދެއްޖެ އެވެ. ދެން ރާނިޔާ އަށް ހަނާއަޅާލަމުން އެތަނަށް އައުމުގެ ދަޢުވަތު ދިނެވެ. ރީތި ހިނިތުންވުމެއް ރައްދުކުރަމުން ރާނިޔާ އައިސް ޒާހިދާގެ ގާތަށް ހުއްޓުނެވެ.\n"މީ އަހަރެންގެ އެއްބަނޑު އެއްބަފާ ކޮއްކޮ ރާނިޔާ... އެހެރީ ރާނިޔާގެ ފިރިމީހާ.." ރާނިޔާގެ ގައިގައި އަތް ޖައްސާލަމުން ޒާހިދާ އެހެން ބުނެލިއަޑަށް އަހަރެންގެ މުޅި ނަފްސަށް ވެސް ހިމޭންކަން ވެރިވި ކަހަލަ އެވެ. ލަސްލަހުން ދުރުގައި ހުރި ޒުވާން ފިރިހެން ކުއްޖާ އަށް ބަލައިލުމަށްފަހު އަތީކުގެ މޫނަށް ބަލައިލެވުނެވެ. އެއިރު ނިތް އަރުވާލައިގެން ހެވިފައި އަހަރެންގެ މޫނަށް ބަލަހައްޓައިގެން އަތީކު އިނެވެ.\n"ރާނިޔާގެ ދެމަފިރިންނަކީ ވަރަށް ލޯބިން އުޅޭ ދެމަފިރިން..." ޒާހިދާ އެހެން ބުނެލުމާ އެކު އަހަންނަށް ލަދުވެތިކަން އިހްސާސް ކުރެވުނެވެ.\nހިތަށް އެރި އެވެ. އަހަރެމެންގެ ހިތަށް އަރާ ކޮންމެ އެއްޗަކީ ތެދަކަށް ހަދަން ވެއްޖިއްޔާ މިއަށްވުރެ ބޮޑެތި ލަދުގައި ވެސް ބެދުނީހެވެ. ޝައްކާ ވަހުމުގައި ދިރިއުޅުން އޮޔާލަނީ އަހަރެމެންކަހަލަ ކިތައް މީހުން ހެއްޔެވެ؟ ވަސްވާސްތަކުން ހިތް ފުރުމުގެ ކުރިން ދެ މީހުން ވާހަކަ ދައްކައިގެން މައްސަލަތަކުގެ ހައްލު ހޯދުމަކީ ކިހާ މުހިއްމު ކަމެއް ހެއްޔެވެ؟ އެކުގައި އުޅުމަށް ދިހަ އަހަރަކީ މަދު ދުވަހެއް ނޫނެވެ. ކާވެންޏަކީ ޢުމުރު ދުވަހުގެ ދަތުރެކެވެ. އުންމީދުތަކާ ހަމައަށް ވާސިލްވެވޭނީ ދެ މީހުން އެއްވަރަކަށް އެ އުއްމީދުތައް ހާސިލް ކުރުމުގައި ބައިވެރިވެގެން ނޫންހެއްޔެވެ؟ އެ ދުވަހަށްފަހު ކޫސަނި މައްސަލަތަކުން އަހަރެމެންގެ ދިރިއުޅުން ސަލާމަތްކުރުމުގެ ދަތުރު އަހަރެމެން ފެށީމެވެ.


Fahathun Araa Tottenham In Chelsea Bali Kohfi - Vaguthu\nފަހަތުން އަރާ ޓޮޓެންހަމް އިން ޗެލްސީ ބަލިކޮށްފި\nޓޮޓެންހަމް އަށް ދެ ގޯލު ކާމިޔާބުކޮށްދިން ޑެލެ އަލީ\nޕްރިމިއަރ ލީގުގައި މިރޭ ފަހަތުން އަރާ 1-3 އިން ޗެލްސީގެ މައްޗަށް ޓޮޓެންހަމް އިން ކުރި ހޯދައިފިއެވެ.\nމި މޮޅާއެކު ޓޮޓެންހަމް އޮތީ 64 ޕޮއިންޓާ އެކު ލީގުގެ ހަތަރުވަނައިގައެވެ. ޗެލްސީ އޮތީ 56 ޕޮއިންޓާ އެކު ލީގުގެ ފަސްވަނައިގައެވެ. ލީގުގެ އެއްވަނައިގައި 84 ޕޮއިންޓާ އެކު އޮތީ މެންޗެސްޓަރ ސިޓީ އިންނެވެ.\nޗެލްސީގެ ދަނޑުގައި ކުޅުނު މި މެޗުގެ ކުރީކޮޅު ޓޮޓެންހަމް އިން ރަނގަޅު ކުޅުމެއް ދެއްކި ނަމަވެސް މެޗުގެ 30 ވަނަ މިނެޓްގައި ޗެލްސީ އިން ވަނީ ލީޑު ނަގާފައެވެ. މޯސެސް ނަގައިދިން ހުރަހަކުން މި ގޯލު ޗެލްސީ އަށް ކާމިޔާބުކޮށްދިނީ އެޓީމުގެ ފޯވާޑް އަލްވަރޯ މޮރާޓާއެވެ.\nމޮރާޓާގެ މި ގޯލާ އެކު ޗެލްސީގެ ލީޑުގައި އޮވެ ފުރަތަމަ ހާފް ނިމެންދަނިކޮށް، ހާފްގެ ފަހު މިނެޓްގައި ކްރިސްޓިއަން އެރިކްސަން ވަނީ ޓޮޓެންހަމް އަށް ނަތީޖާ އެއްވަރުކޮށްދީފައެވެ. އެރިކްސަން މި ގޯލު ކާމިޔާބުކުރީ ޗެލްސީގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއަކުންނެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު މެޗުގެ 62 ވަނަ މިނެޓްގައި ޑެލެ އަލީ ވަނީ ޓޮޓެންހަމް އަށް ލީޑު ނަގާދީފައެވެ. މި ގޯލު ކާމިޔާބުކުރިތާ ހަތަރު މިނެޓްފަހުން ޓޮޓެންހަމްގެ ތިންވަނަ ގޯލުވެސް ކާމިޔާބުކޮށްދިނީ އަލީއެވެ.\nދެވަނަ ހާފްގައި ޗެލްސީ އަށް ރަނގަޅު ކުޅުމެއް ނުދެއްކުނުއިރު މި ހާފުގައި ގޯލްޖަހާނެ މާ ރަނގަޅު ފުރުސަތުތަކެއް ވެސް އެޓީމަށް ތަނަވަސްކުރެވިފައެއް ނުވެއެވެ.\nމިރޭގެ މެޗުން ޓޮޓެންހަމް މޮޅުވިއިރު މިއީ 1990 ވަނަ އަހަރަށްފަހު ޗެލްސީގެ ދަނޑުގައި ކުޅެ، ޗެލްސީގެ މައްޗަށް ޓޮޓެންހަމް އިން ކުރި ހޯދި ފުރަތަމަ ފަހަރުކަން ވެސް ފާހަގަކޮށްލެވެއެވެ.\nލީގުގައި ބާކީ ޗެލްސީ އަށް ހަތް މެޗު އޮތްއިރު މިރޭގެ މެޗުން ބަލިވުމުން ލީގުގެ ގަދަ ހަތަރަކަށް އެރުމަށް ޗެލްސީން ކުރަމުން އަންނަ މަސައްކަތަށް މިހާރު ވަނީ އިތުރު ގޮންޖެހުންތަކެއް ކުރިމަތިވެގެން ގޮސްފައެވެ. ލީގުގެ ގަދަ ހަތަރަކުން ޖާގަ ނުލިބިއްޖެނަމަ އަންނަ ސީޒަނުގެ ޗެމްޕިއަންސް ލީގުގައި ކުޅުމުގެ ފުރުސަތު އެޓީމަށް ނުލިބޭނެއެވެ.\nޗެލްސީއަށް ހަނި މޮޅެއް، އާސެނަލް ބާޓޭ ބޮރިސޯވް އަތްދަށު ވެއްޖެ\nއަގުއޭރޯ ހެޓްރިކް، ސިޓީން ޗެލްސީ ލަދު ގަންނަވާލައިފި\nސިޓީ ބަލިކުރަން ޓެކްޓިކްސް ބަދަލުކުރަން ޖެހޭ - ސާރީ


"Team ah ithubaaru hoadhaidhenee Faisal" | Mihaaru\nއިންޑިއާއާ ދެކޮޅަށް ކުޅުނު މެޗުގެ ތެރެއިން ފައިސަލް ބޯޅަ ފޮނުވާލަނީ.-- ފޮޓޯ: އިމޭޖަސް.އެމްވީ\n"ޓީމަށް އިތުބާރު ހޯދައިދެނީ ފައިސަލް"\n14 ސެޕްޓެމްބަރ 2018 - 11:414comments\nސާފް ސުޒުކީ ކަޕްގައި މިހާތަނަށް ރާއްޖެ ކުޅުނު ތިން މެޗުގެ ތެރެއިން ދެ މެޗުގެ މޮޅު ކުޅުންތެރިޔަކީ ގޯލްކީޕަރު މުހައްމަދު ފައިސަލެވެ. މި މުބާރާތުގައި މިހާތަނަށް ރާއްޖޭން ނެރެފައިވާ ނަތީޖާތަކުގެ ފަހަތުގައި ފައިސަލްގެ ދައުރު ބޮޑެވެ. ޓީމުގެ ކުޅުންތެރިންނާއި ގައުމީ ކޯޗު ޕީޓާ ސެގާޓް ވެސް އެކަން ފާހަގަކުރެ އެވެ.\nސަތާރަ އަހަރަށް ފަހު ތަޖުރިބާކާރު ގޯލްކީޕަރު އިމްރާން މުހައްމަދު ގައުމީ ޓީމަށް ކުޅުން ހުއްޓާލުމުން ދެން ރާއްޖޭގެ ގޯލު ބެލެހެއްޓުމުގެ ޒިންމާއާ ހަވާލުވާނީ ކޮން ކީޕަރެއްތޯ އުފެދުނު ސުވާލާ ގުޅޭގޮތުން ގިނަ ބަހުސްތަކެއް ކުރެވިއްޖެ އެވެ. އެ ހުރިހާ ކަމަކަށް އަލިމަގެއް ފެންނަން ފަށައިފި އެވެ. ފައިސަލް ދައްކަމުން އަންނަ މޮޅު ކުޅުމުގެ ސަބަބުންނެވެ.\n"އަހަރެމެންގެ އެބަހުރި ވަރަށް މޮޅު ކީޕަރެއް އިމްރާން. އޭނަ މިދިޔަ ހުރިހާ އަހަރުތަކެއްގައި ކުޅުނީ. އޭނާ އަށް ފަހު ދެން މި ހުރީ ފައިސަލް. މުސްތަގުބަލަށް އޭނަ ރަނގަޅުވާނެ. އަހަރެމެން ކުޅެނީ ވަރަށް ކުރިއަށް ޖެހިގެން އެހެންވެ ކީޕަރުގެ މުހިއްމުކަން ފެންނަނީ. ފައިސަލް ވަރަށް ހުށިޔާރު. ޓީމަށް އިތުބާރު ހޯދައިދެނީ އޭނަ." ނޭޕާލް އަތުން މޮޅުވި މެޗަށް ފަހު އުމުރުން 30 އަހަރުގެ ކީޕަރާ ބެހޭގޮތުން ގައުމީ ކޯޗު ސެގާޓް ބުންޏެވެ.\nކްލަބް ލެވެލްގައި ނިއު ރޭޑިއަންޓްގެ ގޯލު ބަލަހައްޓަނީ އިމްރާން އެވެ. ފައިސަލް އަށް ފުރުސަތު ލިބެނީ މަދުންނެވެ. އެކަމަކު އެއީ މައްސަލައެއްގެ ގޮތުގައި ސެގާޓް ނުދެކެ އެވެ.\n"ބައެއް ފަހަރު ކްލަބްގައި ފައިސަލް ނުކުޅެފާނެ. އެކަމަކު އޭނަ އަބަދުވެސް ހުންނަނީ ތައްޔާރަށް. އަބަދުވެސް މަސައްކަތްކުރޭ. މިހާރު އެ ފެންނަނީ އެ ތަފާތު،" ސެގާޓް ބުންޏެވެ.\nއިންޑިއާއާ ދެކޮޅަށް ކުޅުނު މެޗުގެ ތެރެއިން ފައިސަލް ބޯޅައެއް ހުއްޓުވަނީ. -- ފޮޓޯ: އިމޭޖަސް.އެމްވީ\nމި ފަހަރުގެ މުބާރާތުގައި މިހާތަނަށް އެންމެ ގިނަ ބޯޅަ ހުއްޓުވާފައިވަނީ ޕާކިސްތާނުގެ ގޯލްކީޕަރު ޑެންމާކުގެ ދެ ވަަނަ ޑިވިޝަނުގައި ކުޅެމުން އަންނަ ޔޫސުފް އިޖާޒް ބަޓް އެވެ. އޭނާ ވަނީ މިހާތަނަށް 15 ބޯޅަ ހުއްޓުވައިފަ އެވެ. އޭނަ އަށް ވުރެން އެއް މެޗު މަދުން ކުޅެގެން ދެ ވަނަ އަށް އެންމެ ގިނަ ބޯޅަ ސަލާމަތްކުރީ ފައިސަލް އެވެ. ފައިސަލް ވަނީ 14 ހަމަަލާ މަތަކޮށްފަ އެވެ.\nމި ފަހަރުގެ މުބާރާތުގެ މޮޅު ކުޅުންތެރިއާގެ މަގާމަށް ފައިސަލް ވެސް ވާދަކުރެ އެވެ. އެންމެ ފަހުން ސާފްގެ މުބާރާތެއްގެ މޮޅު ކުޅުންތެރިއަކަށް ހޮވުނީ 2013 ވަނަ އަހަރު އަފްގާނިސްތާން ޓީމުގައި މޮޅު ކުޅުމެއް ދެއްކި މަންސޫރު ފަގީރްޔާރް އެވެ.\nމި ފަހަރުގެ މުބާރާތުގައި ރާއްޖެ ކުޅުނު ފުރަތަމަ މެޗުގައި ލަންކާއާ ލަނޑެއް ނުޖެހި އެއްވަރުވި މެޗުގެ ފަހު ވަގުތުގައި ފައިސަލް ވަނީ ގިނަ ބޯޅަތަކެއް ހުއްޓުވައިފަ އެވެ. އަދި ސެމީ ފައިނަލުގައި ނޭޕާލުން ފޮނުވާލި ނުރައްކާތެރި ގިނަ ބޯޅަތަކެއް ސަލާމަތްކުރި އެވެ. މި މުބާރާތުގައި ފައިސަލް ދައްކަމުން އަންނަ ކުޅުމަށް ގިނަ ބަޔަކު ތައުރީފް ކުރަމުން އަންނައިރު، ކީޕަރު އިމްރާން ވެސް އަންނަނީ ސޯޝަލް މީޑިއާ ފައިސަލް އަށް ހިތްވަރު ދެމުންނެވެ.\nނޭޕާލް މެޗަށް ފަހު ފައިސަލް ބުނީ ކުރިއަށް އޮތް ފައިނަލުގައި އިންޑިއާއާ ދެކޮޅަށް ވެސް ރަނގަޅު ކުޅުމެއް ދައްކަން އުއްމީދުކުރާ ކަމަށެވެ.\nރާއްޖެ އާއި އިންޑިއާގެ 23 އަހަރުން ދަށުގެ ޓީމު ކުޅޭ ފައިނަލް މެޗު އޮންނާނީ މާދަމާ އިރުއޮއްސި6ޖަހާއިރު އެވެ.\nފައިސަލްގެ ކުޅުމަށް ކޯޗު ތައުރީފްކޮށްފި


ކުރީގެ މެމްބަރު އަރީފާއެކު ޓެކްސީ ދަތުރެއް: ރުޅިއައިސްގެން އަތް...\nމެމްބަރު އަރީފާއެކު ޓެކްސީ ދަތުރެއް\nއުފެދުމުގައިވެސް މިއީ ސިޔާސީ މީހެއް، އެކަމެއް ނުކެނޑޭނެ\nދަތުރު ނިމޭއިރު އޮންނަނީ އެއްގަލަކަށް އެރިފައި\n7 އޭޕްރިލް 2021 | ބުދަ 09:27\nރައްޔިތުންގެ މަޖިލީހުގެ ކުރީގެ މެމްބަރ ހުސައިން އަރީފު\nއެއީ އާދައިގެ މަތިން އޮފީސް ނިމުމުން ގެއަށް ދިއުމަށް އަވަސް ރައިޑުން ނެގި ޓެކްސީ ދަތުރެކެވެ. ވެފައި ހުރި ވަރުބަލިކަމުގެ ބޮޑުކަމުން ޓެކްސީއަށް އެރުމަށްފަހުވެސް މި އެރުނީ ކޯއްޗަކަށްތޯ ބަލާކަށް ސަމާލުކަމެއް ނުދެވުނެވެ. ދުއްވަން އިން މީހަކަށްވެސް ސަމާލުކަމެއް ނުދެވުނެއެވެ.\nދަތުރުގެ ވަކި ހިސާބަކުން ފައިސާ ދައްކަންވެގެން ވައިބަރ ހުޅުވާލުމުން ލޮލުގައި އަޅައިގަތީ ވައިބަރގައި އިން ފޮޓޯއެވެ. އެ ދުވަހު އަޅުގަނޑު ގެއަށް ލައިދިން ޑްރައިވަރަކީ އާދައިގެ މީހެއް ނޫނެވެ. އެއީ ރައްޔިތުންގެ މަޖިލީހުގެ ނޮޅިވަރަމް ދާއިރާގެ ކުރީގެ މެމްބަރު ހުސެއިން އަރީފެވެ. އޭނާއަކީ ޔާމީނުގެ ސަރުކާރާ ދެކޮޅަށް ނުކުންނެވި މެމްބަރުންގެ ތެރެއިން، ގޮނޑި ގެއްލުނުކަމަށް ކަނޑައެޅި 12 ބޭފުޅުންގެ ތެރޭގައި ހިމެނިވަޑައިގެންނެވި އެއް މެމްބަރެވެ. މި އިނދެވުނީ ކޮން ޓެކްސީއެއްގައި ކަން އެނގުނު އިރު ދަތުރު އޮތީ ނިމުމަކާ ގާތްވެފައެވެ.\nދާންޖެހޭ ވަކި ހިސާބެއް ނުބުނެ ވަގުތުން ވާހަކަ ފަށައިގެން ދަތުރު ދިގުކޮށްލީމެވެ. ނޫސްވެރިއަކަށް އެކަހަލަ ފުރުސަތެއް ލިބުމުން ވާނީވެސް އެހެންތާއެވެ. ފުރަތަމަވެސް އަހައިލެވުނީ ޓެކްސީ ޑްރައިވަރަކަށް ވުމުގެ ތަޖުރިބާ ރަގަޅުތޯއެވެ. ޖަވާބު ވަރަށްވެސް ކުރުވެފައި ފޮންޏެވެ. "މިއީ ސިޔާސީ ދާއިރާގައި އެންމެންވެސް ކުރަން ޖެހޭނެ ކަމެއް. މިގޮނޑީގައި އިނދެ ރައްޔިތުންނާ ހަމައަށް އަންނަން ޖެހޭނެ"\nއަރީފު އެހެން ވިދާޅު ނުވާންވީ ސަބަބެއްވެސް ނެތެވެ. ޓެކްސީއަކީ އާންމުންނަށް ދޭ ޚިދުމަތަކަށް ވާއިރު އެންމެ ގާތުން އާންމުންނާ ބައްދަލުކުރެވޭނެ މީހަކީ ޔަގީނުން ވެސް ޑްރައިވަރެވެ. މާލެ ސަރަހައްދުގައި ކުރާ އެންމެ ދަތުރަކުންވެސް އެތައް އުދާހަކާއި އެތައް ކަންބޮޑުވުންތަކެއް އަޑު އިވޭނެއެވެ. އަރީފަށް ވެސް މިއީ އެފަދަ ތަޖުރިބާއެކެވެ.\nއާންމު ގޮތެއްގައި ޓެކްސީއަށް އަރާ މީހެއްގެ ހައިސިއްޔަތުން ޓެކްސީއެއްގެ ތެރޭގައި ދެބަސްވުންތަކާއި ކޯޅުންތަކެއް ފަސިންޖަރާއި ޑްރައިވަރާ ދެމެދު ހިނގާފާނެކަމަށް ޔަގީންކަމާއެކު ބުނަން ކެރެއެވެ. ސިޔާސީ ކަމަކާ ޖެހިއްޖެނަމަ ދެން އެވަރެއް ނޯންނަ ޑްރައިވަރުންވެސް މަދެއް ނޫނެވެ. ފަސިންޖަރުންވެސް ހަމަ އެފަދައެވެ. މިކަމުގައި އަރީފުގެ ތަޖުރިބާވެސް ދަނީ އެ މަގުންނެވެ.\nކުރީ ސީޓުގައި އިނީ ސިޔާސީ މީހެއްކަން އަދި ވަކިން ޚާއްސަކޮށް ކުރީގެ މެމްބަރެއްކަން އެނގޭ ހިސާބުން އެތައް ވާހަކަތަކެއް ދެކެވެއެވެ. އެތައް ކަންބޮޑުވުންތަކެއް އަޑުއިވެއެވެ. އަދި އަމްދުން ސިޔާސީ ގޮތުން ދެކޮޅު ޚިޔާލުގެ މީހަކު އަރައިފިނަމަ އެހިސާބުން ދުވަސް ދިޔައީއެވެ. ސިޔާސީ ވާހަކަތަކާ ކޯޅުންތަކުގެ ރޫހު ޓެކްސީ ތެރެއަށް ފެތުރިދެއެވެ.\n"އަޅުގަނޑު ބަލަން ކޮންމެ މީހަކާވެސް ޖަދަލުނުކޮށް، އެއީ އެމީހެއްގެ ޚިޔާލުކަން ގަބޫލުކޮށްގެން އުޅެވޭތޯ، ދެން މިހެން ޓެކްސީއަށް އަރާނެ ދެއްތޯ ވަރަށް ރުޅިގަދަ މީހުން. އެއްފަރު ދިމާވި މީހަކު ހަމަ ހިތްހަމަނުޖެހިގެން އަތްވެސް މަޅާލި. އެކަމަކު ދަތުރު ނިމޭއިރު ދެމީހުންނަށް ވެސް ތިބެވޭނީ ކަން ކަމުގައި އެއްބަސްވެވިފަ،"\nއުފެދުމުގައި ވެސް ސިޔާސީ މީހެއް، އެކަމެއް ނުކެނޑޭނެ\nރައީސް އިބްރާހިމް މުހައްމަދު ސާލިހު އިންތިޚާބު ކުރުމަށް ބޮޑު ކޯލިޝަނެއް ހަދައިގެން މަސައްކަތްކުރިއިރު އަރީފަކީ ހަމަ އެ ކޯލިޝަނުގެ މެމްބަރެކެވެ. އެކަމަކު ކޯލިޝަނުގެ މި ވެރިކަމުގައި އަރީފުގެ ދައުރެއް ނެތެވެ. އެހެރީ ސިޔާސީ މައިދާނާ ވަރަށް ދުރުގައެވެ. އެކަމަކު ރައްޔިތުންނާ ވަރަށްވެސް ގާތުގައެވެ.\nސިޔާސީ ދާއިރާ ދޫކޮށްލީތޯ ކޮންމެހެންވެސް އަހާލަން ބޭނުންވިއެވެ. އެސުވާލުގެ ޖަވާބުގައި ވިދާޅުވީ "އަޅުގަނޑަށް އެކަމެއް (ސިޔާސީ މައިދާން ދޫކޮށްލުން) ނުވާނެ" ކަމަށެވެ. އެއީ ލޭގައި ހިނގާ ކަމެއް ކަމަށެވެ.\nކޮންމެއަކަސް އަރީފު މިފެންނަނީ އާންމުގޮތެއްގައި ސިޔާސީ މީހުން ފެންނަ ދާއިރާއަކުން ނޫނެވެ. ސިޔާސީވުމަށް ފަހު އެއީ ދެން ވަރަށް މަތީ ބޭފުޅެކެވެ. އާދައިގެ އާންމު ވަޒީފާއަކުން ފެނުމަކީ ނާދިރު ކަމެކެވެ. ވަކިން ޚާއްސަކޮށް ރައްޔިތުންގެ މަޖިލީހުގެ މެމްބަރަކަށް ވުމަށްފަހު އެއީ ދެން ނުވާނެ ކަމެކޭވެސް ބުނެވިދާނެއެވެ.\nއެކަމަކު އަރީފާއެކު ޓެކްސީގައި ކުރި ކުރު ދަތުރުންވެސް އެއީ އާންމުންނާ ގާތުގައި އުޅުމުގައި ދަތި އުނދަގޫކަމެއް ހުރި މީހެއް ނޫންކަން ޔަގީންވިއެވެ. މާދަމާ ޓެކްސީ ބާއްވާފައި ނިކުންނަން ޖެހުނަސް އަރީފު ހުރީ ސިޔާސީ މައިދާނަށް އަދިވެސް ފިޓުކޮށެވެ. އިދިކޮޅު ފަސިންޖަރުންވެސް ދަތުރު ނިމޭއިރު އެއްގަލަކަށް އަރާނަމަ ސަޕޯޓަރުން ގިނަވާނެ ވަރު ހީކޮށްލައްވާށެވެ.


Barca molhuvi iru,16 aharuge Fati vidhaalaifi | Mihaaru\nބާސާ މޮޅުވިއިރު، 16 އަހަރުގެ ފާޓީ ވިދާލައިފި\n15 ސެޕްޓެމްބަރ 2019 - 08:599comments\nބާސެލޯނާ (ސެޕްޓެމްބަރު 15) – ބާސެލޯނާގެ ފުރަތަމަ އެގާރައިގައި ހިމެނިގެން އުމުރުން 16 އަހަރު އަންސޫ ފާޓީ ކުޅުނު ފުރަތަމަ މެޗުގައި ލަނޑެއް ޖަހައި، ވެލެންސިއާ އަތުން 5-2 އިން މޮޅުވާން އެހީތެރިވެދީފި އެވެ.\nމެޗުގެ ދެ ވަނަ މިނެޓުގައި ފާޓީ ލަނޑު ޖެހުމުގެ އިތުރުން ހަތް ވަނަ މިނެޓުގައި ފްރެންކީ ޑި ޔޮންގް ލަނޑު ޖަހަން މަގުފަހިކޮށްދިނީ ވެސް އޭނާ އެވެ. ގިނީ ބިސާސޫ އަށް އުފަން ފާޓީ ވެފައިވަނީ ސްޕެނިޝް ލީގު މެޗެއްގައި ލަނޑު ޖަހައި އެސިސްޓް ކުރި އެންމެ ހަގު ކުޅުންތެރިޔާ އަށެވެ.\nފުރަތަމަ ހާފު ނިމުމުގެ ކުރިން ކެވިން ގަމެއިރޯގެ ލަނޑުން ވެލެންސިއާ ތަފާތު ކުޑަކޮށްފައިވަނިކޮށް ބާސެލޯނާ އަށް ދެ ވަނަ ހާފުގައި ލުއިސް ސުއަރޭޒް ދެ ލަނޑު އަދި ޖެރާޑް ޕީކޭ ލަނޑެއް ޖަހައި ތަފާތު ބޮޑުކޮށްދިނެވެ. ވެލެންސިއާގެ ފަހު ލަނޑު ޖެހީ އިތުރު ވަގުތުގެ ތެރޭގައި މެކްސިމިލިއާނޯ ގޯމޭޒެވެ.\nމި މޮޅާ އެކު، ހަތަރު މެޗުން ހަތް ޕޮއިންޓް ހޯދައި ބާސެލޯނާ އޮތީ ހަތަރު ވަނައިގަ އެވެ. އެއް ވަނައިގައި އޮތީ ނުވަ ޕޮއިންޓާ އެކު އޮތީ ރޭ ރެއާލް ސޮސެއިޑާޑް އަތުން 2-0 އިން މޮޅުވެ އެތުލެޓިކޯ މެޑްރިޑެވެ. ލެވަންޓޭ އަތުން 3-2 އިން މޮޅުވި ރެއާލް މެޑްރިޑް އޮތީ އަށް ޕޮއިންޓާ އެކު ތިން ވަނައިގަ އެވެ. އެ އަދަދަށް ޕޮއިންޓް އެއްކޮށްގެން ތިން ވަނައިގައި އޮތީ އެތުލެޓިކް ބިލްބާއޯ އެވެ.\nލެވަންޓޭ އަތުން ރޭ ރެއާލް މެޑްރިޑް މޮޅުވި މެޗުގައި، އެ ޓީމަށް މި ސީޒަނުގައި ބޮޑުއަގުގައި ގެނައި ޕްލޭމޭކަރު އެޑެން ހަޒާޑް ވަނީ ކުޅެފަ އެވެ. ކުރީ ތިން މެޗުގައި އަނިޔާގެ ސަބަބުން ބައިވެރިނުވެވުނު ހަޒާޑް ރޭ އެރީ ދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގަ އެވެ.\nފުރަތަމަ ހާފުގައި ކަރިމް ބެންޒެމާގެ ދެ ގޯލާއި ކަސެމިރޯގެ ގޯލުން ރެއާލް މެޑްރިޑް ތިން ލަނޑުގެ ލީޑެއްގައި އޮއްވާ ލެވަންޓޭ އިން ދެ ވަނަ ހާފުގައި ދެ ގޯލް ޖެހި އެވެ. އެކަމަކު މެޑްރިޑް ވަނީ ނަތީޖާ ހިފަހައްޓައިފަ އެވެ.


Israel ge dhifaaee vazeeru Jordan ge Ragefaan aa baddhalu kuravvaifi\nއިޒްރޭލުގެ ދިފާއީ ވަޒީރު ޖޯޑަންގެ ރަސްގެފާނާ ބައްދަލު ކުރައްވައިފި\nޖޯޑަންގެ ރަސްގެފާން އަބްދުﷲ (ކ) އަދި އިޒްރޭލުގެ ދިފާއީ ވަޒީރު ބެނީ ގަންޒް\nޖެރޫސަލަމް (ފެބްރުއަރީ 28) – އިޒްރޭލުގެ ޑިފެންސް މިނިސްޓަރު، ބެނީ ގަންޒް ސިރިއްޔާތުގައި ޖޯޑަންގެ ރަސްގެފާން އަބްދުﷲ އާ ބައްދަލުކުރައްވައިފި އެވެ. އިޒްރޭލު ނޫސްތަކުން މި ޚަބަރު ވަނީ އާންމުނަށް ފޯރުކޮށްދީފަ އެވެ.\nދެބޭފުޅުން ބައްދަލުކުރެއްވި ސީދާ ތާރީޚެއް ނޫސްތަކުގައި ނެތެވެ. އެކަމަކު، ދެބޭފުޅުން ބައްދަލުކުރެއްވީ ޖޯޑަންގައި ކަމަށް ވަނީ ބުނެފަ އެވެ.\nއިޒްރޭލުގައި ކުރިއަށް އޮތް އިންތިހާބުގައި ބްލޫ އެންޑް ވައިޓް ޕާޓީ ލީޑްކުރައްވާނީ ގަންޒް އެވެ. އޭނާ ވަނީ ޖޯޑަންގެ މަތީ ފަންތީގެ އޮފިޝަލުންނާ ބައްދަލުކުރައްވަން އުޅުއްވާކަން ދުވަސްކޮޅެއް ކުރިން ޕާޓީ މެމްބަރުންނާ ހިއްސާކުރައްވާފަ އެވެ.\nބޮޑުވަޒީރު ބެންޖަމީން ނަތަންޔާހޫ އަންމާންއާއެކު ގެންގުޅުއްވާ ސިޔާސަތު ކަމުނުދާ ކަމަށް ގަންޒް ވިދާޅުވި އެވެ. ވިދާޅުވީ ބޮޑުވަޒީރު ގެންގުޅުއްވާ ސިޔާސަތުގެ ސަބަބުން ދެގައުމުގެ ގުޅުމުގައި ކުނިޖެހޭ ކަމަށެވެ.\n"ޖޯޑަންއަކީ އަހަރެމެންނަށް ބޭނުން ހިފިދާނެ ރަނގަޅު މުދާގަނޑެއް،" ގަންޒް ވިދާޅުވި އެވެ. "އެކަމަކު ބޮޑުވަޒީރު ގެންގުޅުއްވާ ސިޔާސަތުގެ ސަބަބުން އަހަރެމެންގެ ގުޅުމަށް ހެޔޮ ބަދަލެއް އަންނާތީ ނުފެނެ" އެވެ.\nއިޒްރޭލު ނޫސްތަކުގައި މިވާހަކަތައް އޮލަކޮށްފައި އޮތް ނަމަވެސް ޖޯޑަންއަށް ކަމެއް ވެގެން އުޅޭހެން ވެސް ހީނުވެ އެވެ. ދެބޭފުޅުންގެ ބައްދަލުވުމާ ބެހޭ ގޮތުން ޖޯޑަންއިން އަދި އެކައްޗެއް ވެސް ނުބުނެ އެވެ.\nއިޒްރޭލު ނޫސްތަކުން ބުނާ ގޮތުން ފާއިތު މަހެއްހާ ދުވަހުގެ ތެރޭގައި އެގައުމުގެ ފޮރިން މިނިސްޓަރު، ގަބީ އަޝްކެނާޒީ ވަނީ ޖޯޑަންގެ ފޮރިން މިނިސްޓަރު، އައިމަން އަލް ސަފާދީއާ ދެފަހަރަކު ބައްދަލުކުރައްވާފަ އެވެ. އަދި ގުޅިގެން ހިންގިދާނެ ޕްރޮޖެކްޓްތަކާ ބެހޭ ގޮތުން މަޝްވަރާކުރައްވާފަ އެވެ.\nޖޯޑަންއަކީ އިޒްރޭލާއެކު ގާތްގުޅުމެއް ދަމަހައްޓާ ގައުމެކެވެ. އިޒްރޭލާއެކު ދެވަނައަށް ގުޅުން ގާއިމުކުރި އަރަބި ގައުމަކީ ވެސް ޖޯޑަންނެވެ. ޖޯޑަންއާ އިޒްރޭލުގެ ބޯޑަރު ވަރަށް ދުރަށް ދެމިފައި އޮވެ އެވެ. މިދެގައުމު ސުލްހައިގެ އެއްަބަސްވުމުގައި ސޮއިކުރީ 1979 ވަނަ އަހަރެވެ. އިޒްރޭލާއެކު އެންމެ ފުރަތަމަ ގުޅުން ބަދަހިކުރި އަރަބި ގައުމަކީ މިސްރު އެވެ.\nއިޒްރޭލް މިސްރު މެދު އިރުމަތި + ޖޯޑަން ބެންޖަމިން ނަތަންޔާހޫ


ލޯތްބަށްޓަކައި ( ނުވަވަނަ ބައި) – Esfiya\nލަޔާލްގެ ފަރާތުން އިތުރު ސުވާލެއް ކުރިމަތި ވެދާނެތީ އޭނަގެ ހިތް ތެޅެމުން ދިޔައެވެ. ޝިފާނާ ހޯލްތެރެއަށް ނުކުތް އިރު އަކްމަލް ފެންނަން ހުރުމުން އަތުން އަކްމަލްއަށް ޝިފާނާގެ ކައިރިއަށް އައުމަށް އެދުނެވެ.\n” ލަޔާލް އެބަ އަހާ ހާޝިމްއާ ބެހޭގޮތުން..އަހަރެން ކީކޭ ބުނާނި…..އޭނައަށް ފެންނަ ކޮންމެ ފަހަރަކު އަހާނެ ހާޝިމްއަކީ ކާކުތޯ……ކީއްވެތޯ ވަލީދޭން ހާޝިމް އައި…” ޝިފާނާ ބުނެލިއެވެ. ” އަހަރެންނަށް އެނގޭ އޭނަ އަހާނެކަން….ހިނގާ އަވަހަށް މިތަނުން ދާން…..ދެން އޭނައަށް ނުފެނި އުޅެންވާނި އެހެން ނޫނީ އަހަރެމެން…..” އަކްމަލް ހުއްޓާލައި ލަޔާލްގެ ކޮޓަރީގެ ދޮރާ ދިމާލަށް ބަލާލިއެވެ.\n” ހާޝިމް އޭނަގެ ވައުދު ފުއްދައިފި…….މިރެއިން މިރެއަށް އެގެއަށް ބަދަލްވާން ހިނގާ..” އަކްމަލް ބޭރަށް ނުކުންނަމުން ބުނެލިއެވެ.\nލަޔާލް އިރުކޮޅަކު ކޮޓަރީގައި އެކަނި އިނުމަށްފަހު ޕާރޓީ ހޯލަށް ނުކުތެވެ. އޭރު ޝައުފް އޭނަގެ ދެތިން ރައްޓެހިންނާ ވާހަކަ ދައްކަން ދުރުގައި ތިއްބެވެ. ޝައުފްއަށް ލަޔާލް ފެނުމުން ލަޔާލްއަށް ޝައުފްގެ ކައިރިއަށް އައުމަށް އިޝާރަތްކޮއްލިއެވެ.\n” ލަޔާ ……މިއީ ޔާން…ނާޒިމް…ދެން ރާއިދް.” ކޮންމެ މީހަކަށް ވަކި ވަކިން އިޝާރަތްކުރަމުން އެމީހުން ތަޢާރަފްކޮއްދިނެވެ. ލަޔާލް ހީލިއެވެ. އެމީހުން ކައިރީ ހުއްޓެއް ކަމަކު ދުލުން އެއްވެސް ބަހެއް ބުނެ ނުލައެވެ. ގަދަކަމުން މަދު ފަހަރަކު ހީލުން ފިޔަވައެވެ.\nޕާރޓީގެ ހުރިހައި ކަމެއްވެސް ރަނގަޅަށް ދިޔަތީ މާހިރު ހުރީ ހިތްހަމަޖެހިފައެވެ. ޕާރޓީއަށް އައި މެހެމާނުން ކޮޅު ދިއުމުން ގޭގައި ބާކީ ތިބީ ގޭމީހުންނާ މަސައްކަތް ކުރަން އުޅޭ ދެތިން މީހެކެވެ. ޝާން އޮފީހުން ނިމިގެން އައިސް ވަދެ ގޭގެ ވެއިޓިން ރޫމްގައި ތިބި ކޮންމެ މީހަކަށް ވަކި ވަކިން ބަލާލަމުން އަހާލިއެވެ. ” ފަރީޝާ ކޮބާ؟” އެސުވާލާއެކު ސޯފީވެސް ތެދުވެ ކޮޓަރިއާ ދިމާލަށް ހިނގައިގަތެވެ. ”ނެތް..” ކޮޓަރިން ނިކުންނަމުން ސޯފީ ބުނެލިއެވެ. ”ނެތޭ..ކޮންތާކު ވީ…..އޮފީހަށް ދިއުމުގެ ކުރިން ހޯދި އިރުވެސް ނެތް..” ޝާން ކަންބޮޑުވިއެވެ. ޕާރޓީ ކަންތައްތަކުގައި އެންމެންވެސް އަވަދިނެތި އުޅެން ޖެހުމުން ފަރީޝާ މަތިން އެކަކުވެސް ހަނދާނެއް ނެތެވެ.\nޝާން ފަރީޝާގެ ފޯނަށް ގުޅަން ފެށިއެވެ. އެފޯން ނިއްވާލާފައިވާކަމަށް ބުނުމުން ޝާން މާޔޫސްވެގެން ފޯން ޖީބަށް ލިއެވެ. ”އެންމެންދޭ ނިދާލަން…އަހަރެން ފަރީޝާ އަންނަންދެން މަޑުކޮއްލާނަން…” ޝާން އެހެން ބުނުމުން އެންމެންވެސް އެމީހެއްގެ ކޮޓަރިއަށް ދިޔައެވެ.\nލަޔާލް ކޮޓަރިއަށް ވަތްއިރު އެކޮޓަރި ތެރޭގައި ވަނީ ފަޑުއަލިކަމެކެވެ. ޝައުފް އައިސް އެނދުގައި އިށިނެވެ. ”ލަޔާ އާދެބަލަ މިކޮޅަށް…..” ލަޔާލް ކޮޓަރިއަށް ވަތްގޮތަށް ހުރުމުން ޝައުފް ލަޔާލްއަށް ގޮވާލިއެވެ. ”ބަލީތަ…..” ލަޔާލް ފާޑަކަށް ހުރުމުން ޝައުފް އަހާލިއެވެ. ”ބޮލުގަ ރިއްސަނި.” ލަޔާލް މަޑުމަޑުން ބުނެލިއެވެ.\n” އެހެންތަ….މާއަޑުގަދަވީމަ އެހެންވެސް ވެދާނެ…އާދެ ހެދުން ބަދަލްކޮއްލައިގެން ނިދަން…” ޝައުފް އެހެން ބުނެލުމުން ލަޔާލް ހެދުން ނަގައިގެން ފާހާނާއަށް ވަނެވެ. ހިތާ ދެކޮޅަށް ކުރެވުނު މިކައިވެނީގެ ސަބަބުން އޭނައަށް ވަނީ ހާސްކަމެއްލިބިފައެވެ. ހިތް ނޭދޭ ބައިވެރިއެއްގެ ފިރުމުންތަކަށް ކެއްކޮއްލަން ޖެހޭނެ ރެއަކަށް ވާތީ އެ ހިތްވަނީ ނުތަނަވަސްވެފައެވެ. އެއްޗެހި ބަދަލޮކޮއްލައިގެން ނުކުތްއިރު ޝައުފްވެސް ހެދުން ބަދަލްކޮއްލައިގެން އެނދުގައި އިށީދެ އިނެވެ. ލަޔާލް އެނދުގައި އިށީނުމުން ޝައުފް ލަޔާލްއާ ކައިރިއަށް ޖެހިލިއެވެ. ލަޔާލްގެ ދެކޮނޑުގައި ޝައުފް ދެއަތް ޖައްސާލުމުން ލަޔާލްގެ ހިތް ކުރިއަށް ވުރެ ބޮޑަށް ތެޅިގަތެވެ. ” މިރޭ ނިދާލާ…ބޮލުގައި ރިއްސާތީ އަރާމްކޮއްލީމަ ރަނގަޅުވެދާނެ….” ޝައުފް ލަޔާލް އެނދުގައި ބާއްވާލިއެވެ.\nލަޔާލްގެ ނިއްކުރި ޝައުފް މަޑުމަޑުން މޮޑެދެންފެށިއެވެ. ލަޔާލް ޝައުފްގެ މޫނަށް ނުބަލަންވެގެން ދެލޯ މަރާލިއެވެ. ޝައުފް އޯގާތެރިކަން ފުރަތަމަ ރެއިންވެސް ލަޔާލްއަށް އިހްސާސް ކުރެވުނެވެ. ދެލޯ މަރާލައިގެން އެހެން އޮންނަތާ އިރުކޮޅެއް ތެރޭގައި ލަޔާލްއަށް ނިދުނެވެ. ލަޔާލް ނިދުމުންވެސް ޝައުފް ހުއްޓުމެއްނެތި ލަޔާލްގެ ބޯ މޮޑެދެމުން ދިޔައެވެ.\nފަރީޝާ ގެއަށް ވަތްއިރު މެންދަމު އެއްގަޑި ބައިވަނީއެވެ. ފަރީޝާގެ އިންތިޒާރުގައި އިން ޝާންއަށް ނިދިފައި އިންތަން ފެނުމުން ފަރީޝާ ފުރުސަތުގެ ބޭނުން ހިފިއެވެ. ކޮޓަރިއަށް ވަދެ ހެދުން ބަދަލްކޮއްލައިގެން އައިސް ޝާންއަށް ގޮވާލިއެވެ.\n” އޮފީހުން އައިސް މިތާތަ ތި އިންނަނީ…އަހަރެން ނުނިދާ ޝާންގެ އިންތިޒާރުގަ އިނދެ އިނދެ ފޫހިވެގެން މިއައީ….” މޯޅިއަކަށް ދެމިލަމުން ޝާންއަށް ބުނެލިއެވެ. ” ފަރީޝާ ކޮންއިރަކު ގެއަށް އައީ…؟” ޝާން ފަރީޝާގެ މޫނަށް ބަލާލިއެވެ.\n” އަހަރެން ކޮންއިރަކު ބޭރަށް ދިޔައީ….؟ އަހަރެން މިއުޅެނި ގޭގަ…” ފަރީޝާ ނޫންކަމަށް ހަދާލިއެވެ. ”ނުދަންތަ….އަހަރެން ހޯދި އިރު ފަރީއެއް ނެތް…މަންމަ ކޮޓަރި ބަލާފަ ބުނި ނެތޭ…..” ޝާން ހައިރާންވެ އަހާލިއެވެ. ” އަހަރެން ފާހާނާގަ އުޅެނިކޮން ކަންނޭނގެ މަންމަ އެބުނީ އަހަރެން ނެތޭ….” ފަރީޝާ ޝާންގެ ކައިރީ އިށީދެ ޝާންގެ ކޮނޑުގައި ބޯއަޅާލިއެވެ.\n” އަޅާނުލާ..ހިނގާ ނިދަން ދާން…..” ޝާން ފަރީޝާގެ އަތުގައި ހިފައިގެން ކޮޓަރިއާ ދިމާލަށް ހިނގައިގަތެވެ.\nއާދުވަހަކަށް އިރު އަރައިފިއެވެ. އާދަވެގެން ހެނދުނު ހެނދުނާ ހެލާތީ ލަޔާލްއަށް ހޭލެވުނެވެ. އޭރުވެސް ލަޔާލްގެ ނިއްކުރީގައި މެދު ކެނޑުމެއްނެތި ފިރުމާލަ ފިރުމާލާ ޝައުފް އިނެވެ. ލަޔާލް ޝައުފްގެ މޫނަށް ބަލާލެވުނެވެ. ” މިހާރު ރަނގަޅުތަ؟” ޝައުފް އޯގާތެރިކަމާއި އެކު ބުނެލިއެވެ. ލަޔާލް ބޯޖަހާލިއެވެ. ފުރަތަމަ ފަހަރަށް ލަޔާލްއަށް ޝައުފް އޭނަ ދެކެ ލޯބިވާ މިންވަރު ވަޒަން ކުރެވުނެވެ. ރޭ ހަތަރު ދަމު ފޫހިކަމެއް ވަރުބަލި ކަމެއް ނެތި ލަޔާލް ކައިރީ ހޭލާ އިނީތީ އެކަމާ ހިތުގފެ ފުންމިނުން ޝުކުރ އަދާކުރަން ބޭނުންވިއެވެ.\n” ޝައުފް ނުނިދަންތަ؟” ލަޔާލް އެނދުގައި އިށީދެ ޝައުފްއަށް ފުރަގަސްދެމުން އަހާލިއެވެ. ” އާން….ލަޔާލްއަށް ކަމެއް ބޭނުންވެދާނެތީ ހޭލާ އިނީ………” ޝައުފް ބުނެލިއެވެ. ބޮލުގައި ރިއްސާލުން ފަދަ ކުޑަކަމެއް ވީކަމަށްޓަކައި ލަޔާލްއަށް ޓކައި ޝައުފް އެވީ ގުރުބާނީ އަކީ ލަޔާލްއަށް ކުޑަކަމެއް ނޫނެވެ. އުފަން މަންމަ ލަޔާލް ކިތައްމެ ބަލިވެ އުޅުނަސް ދުވަހަކުވެސް ކައިރީ ހޭލާ ނީންނާނެއެވެ. ” ތޭންކްސް…” އެނދުން ތެދުވަމުން ލަޔާލް ޝައުފްއަށް ޝުކުރު އަދާކުރިއެވެ. ލަޔާލްގެ ދުލުން އެބޭރުވި ކުރު ޖުމްލައިން ޝައުފްގެ ހިތަށް އުފާވެރިކަން ގެނުވިއެވެ.\nއާދުވަހެއްގެ މިފެށުން މިވީ މިދިރިއުޅުމަށް އެޅުނު ފުރަތަމަ ގަލަށެވެ. ދެމީހުންގެ ދެމެދުގައި މާބޮޑު ގުޅުންތަކެއް ނެތްކަމުގައި ވިއަސް ހަމްދަރުދީއާއި އޯގާތެރިކަން އެބައޮތެވެ. ލަޔާލް ހެނދުނު ބަދިގެއަށް ވަތްއިރު ދެތިން ނޯކަރުން އެމީހުންގެ މަސައްކަތުގައި އުޅެއެވެ. ”އެއްވެސް މަސައްކަތެއް ނުނިމި އެބަހުރިތަ؟” ލަޔާލް ބަދިގެއަށް ވަންނަމުން އަހާލިއެވެ. ” ނޫން މެޑަމް……ކޮފީ ނޫނީ ސައި ތައްޔާރުކޮއްދެންތޯ….” ރޯސަން އަހާލިއެވެ. ރޯސަން އަކީ ބޭރު ގައުމެއްގެ މީހަކަށް ވިއަސް ދިވެހި ބަހަށްވެސް ފަރިތައެވެ. ރާއްޖޭގައި މަސައްކަތް ކުރާތާ ގިނަ ދުވަސްތަކެއް ވެފައިވެއެވެ. ” ނޫނޭ އަހަރެން އަމިއްލައަށް ސައިތައްޓެއް ހަދާލާނަން….ރޯސަން މަސައްކަތް ކުރިއަށް ގެންދޭ…….” ލަޔާލް ރޯސަންއަށް ބުނެލިއެވެ.\n”ލަޔާ…..” ސޯފީ ގޮވާލިއެވެ. ”ކީކޭ މަންމާ…” ލަޔާލް ބުނެލިއެވެ. ” ލަޔާ ކަމެއް ބޭނުންވީމަ ރޯސަން ނޫނީ ޖައުސް ކައިރީ ބުނޭ…..ނޯކަރުން ތިއްބަ ބަދިގެއަށް ވަދެ މަސައްކަތް ކުރާނެ ކަމެއް ނެތް……”’ ސޯފީ ބުނެލިއެވެ. ” މަންމާ މީ އެވަރުގެ ކަމެއް ނޫން…..އެހެން ނޫނަސް އަހަންނަށް އާދެވެފައި ވާކަމެއް މިއީ..އަމިއްލަ މަސައްކަތް އަމިއްލައަށް ކުރުމުން ވަރަށް ހިތްހަމަ ޖެހޭ……..” ލަޔާލް ޖަވާބުގައި ބުނެލިއެވެ. ” ލަޔާ…….ދިރުއުޅުމުގެ ބައެއް ކަންތައްތަކަކީ ވަކި ހިސާބަކުން ބަދަލްކުރަނބް ޖެހޭ ކަންތައްތައް……ކުރިއާ މިހާރު ވަރަށް ތަފާތު…….މިގޭ ދަނބިދަރިއަކަށް ވުމަށްފަހު ބަދިގެއަށް ވަންނާކަށް ނުޖެހޭނެ…….” ސޯފީގެ ޖަވާބުން އިތުރަށް އެއްޗެއް ބުނާކަށް ލަޔާލް ބޭނުމެއް ނުވިއެވެ. ރޯސަން ކައިރީ ބުނެގެން ކޮފީއެއް ތައްޔާރުކުރިއެވެ.\nކޮފީ ތަށި ހިފައިގެން ހިތްގައިމު ހެނދުނުގައި ގޭގެ ބަގީޗާ ގަސްތައް ތެރެއަށް ނުކުމެލިއެވެ. ފަހަރަކު ކޯވަރެއް ބޯލަމުން ބަގީޗާ ގަސްތަކު ތެރޭ ހިނގަމުން ދިޔައެވެ. އެއްކަލަ ބަންދު ކޮޓަރީގެ ތެރެއިން މިއަދުވެސް ހަޅޭކުގެ އަޑު އިވިގެން ދިޔައެވެ. ލަޔާލް އެދިމާލަށް އެޅި ފިޔަވޅު ހުއްޓާލަން ޖެހުނީ ސޯފީ އެދިމާލަށް ދުއްވައިގަތުމުންނެވެ. ސޯފީގެ އަތުގައިވާ ތަޅުދަނޑި ފަތިން ދޮރުހުޅުވާލުމަށްފަހު އތެރެއަށް ވަދެ ދޮރުލައްޕާލިއެވެ ސޯފީ އެތެރެއަށް ވަނުމުން އެ ހަޅޭއްލެވުން އިތުރު ވެގެން ދިޔައެވެ. ޝައުފް އެތަނަށް ނުކުތީ ލަޔާލް އެދިމާލަށް ބަލަން ހުއްޓައެވެ. ” ލަޔާ….” ޝައުފް ލަޔާލްގެ ފަހަތުގައި ހުއްޓެމުން ގޮވާލިއެވެ. ލަޔާލް ޝައުފްގެ މޫނަށް ބަލާލިއެވެ.\n”އެއްޗެއް އަހަންތަ……..؟” ލަޔާލް އަހާލިއެވެ. އޭރުވެސް ލަޔާލްގެ ނަޒަރު ހުއްޓިފައި ވަނީ އެދޮރާ ދިމާލަށެވެ. ޝައުފް ލަޔާލްގެ މޫނަށް ބަލާލިއެވެ. ލަޔާލް އަހަން އުޅެނީ ކީކޭކަން ޝައުފް ދެނެގެންފިއެވެ. ” އެކޮޓަރީގައި އިންނަނީ ކާކު؟” ލަޔާލް އަހާލިއެވެ. ޝައުފްއަށް ތެޅިގަނެވުނެވެ. އާއިލާ ތެރޭ ފޮރުވައިގެން ގެންގުޅޭ ސިއްރެއް ބުނަން ފަސްޖެހެވެން ފެށިއެވެ. ލަޔާލް އެ ސުވާލް އަނެއްކާވެސް ތަކުރާރު ކޮއްލިއެވެ.\n”ބޭބެއެއް…” ޝައުފް ބުނެލިއެވެ. ”އެތާގަ ކީއްވެތަ އިންނަނީ……..މިގޭގަ ކިހާ ބައިވަރު ހުސްކޮޓަރި އެބަހުރި……” ލަޔާލް އެކޮޓަރިއަށް ބަލާލިއެވެ. ގެއާ ވަކިން ހުރި އެ ކޮޓަރި ހީވަނީ ވަރަށް ކުރީ ޒަމާނުގެ އާސާރީ ތަނެއް ހެންނެވެ. ބާގުދަނެއް ކަހަލަ ތަނެއް ހެންނެވެ. ” އެވެސް މިގޭ ކޮޓަރިއެއް…ބޭބެއަށް ރަނގަޅަކަށް އެތާގަ އެ އިންނަނީ….” ޝައުފް ބުނެލިއެވެ. ޝައުފް ބޭނުންވީ އެތަނުން ދާށެވެ. ކޮންމެވެސް ބަހަނާއެއް ދައްކާށެވެ. ” ބޭބެއަކީ މޮޔައެއްތަ……އެހެންވިއްޔާ ކީއްވެ ފަރުވާ ނުދެނީ……ހޮސްޕިޓަލަށް ކީއްވެ ނުގެންދަނީ…….” ލަޔާލް ފަހަރަކު ސުވާލެއް ޝައުފްއަށް ކުރިއެވެ. ޝައުފް ހާސްކަން ފޮރުވުމަށް ހޭންފެށިއެވެ. ” މޮޔަގަނޑާ……..ފަރުވާ ދޭންވެގެންނު އެތާގަ ބަހައްޓާފަ އެހުރީ…….އަންކަލް އަންވަރު އަކީ މޮޅު ޑޮކްޓަރެއް…..ނަފްސާނީ ރޮނގުން މާސްޓަރ ހަދާފަ…….ބޭބެއަށް ހާއްސަކޮށް ފަރުވާ ދިނުމަށް ހަފްތާއކު ދެދުވަހު އަންނާނެ މިގެއަށް……..”’ ޝައުފް ބުނެލިއެވެ. އެވަގުތު ރޯސަން އައިސް ސައިތައްޔާރު ވެއްޖެކަމަށް ބުނެލިއެވެ. ޝައުފް ފުރުސަތުގެ ބޭނުން ހިފައި ގޭތެރެއަށް ވަނެވެ.\nގޭގައި މަސައްކަތެއް ކުރަން ނުޖެހި ހުންނަން ފެށުމުން ލަޔާލް ފޫހިވާންފެށިއެވެ. އިމްލީވެސް ގޭގަ އުޅޭ ވަގުތު މަދުވެފައި އަދި ހުންނަ ވަގުތަކުވެސް ލަޔާލްއާ ވާހަކަ ދައްކައި ނޫޅޭތީ ލަޔާލްގފެ ފޫހިކަން ވީ އިތުރެވެ. ފޫހިވެގެން ކުޑަދޮރު ކައިރީ ހުއްޓައި ޑރ.އަންވަރު ގެއަށް އައެވެ. ސޯފީ އާއެކު ބަންދުވެފައި ހުންނަ ކޮޓަރިއަށް ޑރ.އަންވަރު ވަނީންސުރެން ލަޔާލްގެ ހިތުގެ ތެރޭ އަނެއްކައިވެސް ސުވާލްތަކެއް އެނބުރެން ފެށިއެވެ. މިގޭތެރޭގައި މިހިނގާ ކަންތައް ގަނޑު އޭނައަށް އެނގޭނީ ކޮންދުވަހަކުން ބާއެވެ.\nލަޔާލް ސިހިގެން ދިޔައީ އޭނަގެ ކޮނޑުގައި މީހަކު އަތްބާއްވާލުމުންނެވެ. ފަހަތް ބަލާލި އިރު ކައިރީ ޝައުފް ހުއްޓެވެ. ނޫކުލައިގެ ޖީންސަކާ ރަތްކުލައިގެ ރޮގުދެމި ހުދު ޓީޝާރޓެއްގައި ހުރި އިރު ޝައުފް ފެންނަލެއް ވަރަށް ހިތްގައިމެވެ. ” ކޮން ހިޔާލެއްގަ….” ޝައުފް ބުނެލިއެވެ.” ހިޔާލެއްގައެއް ނޫން……” ލަޔާލް އިސްޖަހާލަމުން ބުނެލިއެވެ. ” ފޫހި ދޯ…..އޮފީހަށް ނުދާތީ އަހަންނަށްވެސް މިއަދު ހީވަނީ އެއް އަހަރުހެން…….ހިނގާ ކާރުގައި ދުއްވާލަން ދާން…….މިހާރު ހަވީރު ވާން އެއުޅެނީ….އަވިވެސް މަޑުވެއްޖެ…” ޝައުފް ލޯހަނިކޮއްލަމުން ކުޑަދޮރުން ބޭރުބަލާލިއެވެ. ހުދުކުލައިގެ ވިލާކޮޅެއް ނެތް ސާފް އުޑު ހާމައަށް ފެންނަން އޮތެވެ. ލަޔާލް ދާން ބޭނުންނުވިއަސް އިންކާރުކުރާކަށް ނުކެރުނެވެ. ހިތާ ދެކޮޅަށް ކުރެވުނު ކައިވެންޏަކަސް ފރިމީހާއަށް ކިޔަމަންވުމަކީ އޭނގެ ވާޖިބެކެވެ.\nކޮޓަރިއަށް ވަދެ ބޯ އޮމާންކޮއްލައިގެން ނުކުތްއިރު ގޭގެ ޕޯޓިކޯގައި ކާރުގަ މަޑުކޮއްލައިގެން ޝައުފް އިނެވެ. ލަޔާލް ކުރީ ސީޓަށް އެރުމުން ޝައުފް ދުއްވާލިއެވެ. ވޫލްކޮޅަކުން ދޫކޮށް އައްސާލާފައި އޮތް އިސްތަށިގަނޑުގެ ބޮޑުބައެއް ވަނީ ލަޔާލް މޫނުގެ ކަނާތްފަރާތަށް ވެއްޓިފައެވެ. ” އިސްތަށިގަނޑު ވައްޓާލާފައި އޮންނައިރު ވަރަށް ރީތި…..” ޝައުފް ލަޔާލްއަށް ބަލާލަމުން ބުނެލިއެވެ. ލަޔާލް އެއްޗެއް ނުބުނެ މަޑުން އިނެވެ. އެއްއަތުން ކާރު ދުއްވާލަމުން ޝައުފް އަނެއް އަތުން ލަޔާލްގެ އިސްތަށިކޮޅު އައްސާފަ އިން ވޫލްކޮޅު ދަމައި ގަތެވެ. ބަނޑިއެއް ނެތް ފަން އިސްތަށިގަނޑު ރޫޅިގެން ދިޔައެވެ.\nކާރު މަޑުކޮއްލީ ހެދިގޮނޑު ދޮށުގައެވެ. ކާރުން ފައިބައިގެން ޝައުފްގެ ފަހަތުން ލަޔާލް ހިނގައިގަތެވެ. ޝައުފް ގޮސް ހުއްޓުނީ ސިމެންތިން ހަދާފަ އިން ގޮނޑިއެއްގެ ކައިރީއެވެ. އޭރު އެދިމާލު މޫދުގައި ބަޔަކު އުޅެއެވެ. ” ކުރުނބާ ގެންނަންތަ….” ދުރުގައި ހުރި ގާޑިޔާއަކުން މީހަކު ކުރުނބާ ގަނެގެން ދާންފެށުމުން ޝައުފް ލަޔާލް ކައިރީ އަހާލިއެވެ. ކުރުނބާއަކީ ލަޔާލްއަށް ވަރަށް މީރު އެއްޗެކެވެ. ލަޔާލް ބޯޖަހާލުމާއި އެކު ޝައުފް އެދިމާލަށް ހިނގައިގަތެވެ. ކުރުނބާއޭ ބުނުމުން ލަޔާލްގެ މާޒީން ތަންކޮޅެއް ހަނދާންވިއެވެ. ރަށުގެ ތުނޑިއަށް އާކިފްއާއި އެކު ދިޔަ ދުވަހަކު ކުރުނބާ ބުއި ދުވަސް މަތިންނެވެ.\nޝައުފް ދެ ކުރުނބާ ހިފައިގެން އައިސް ލަޔާލްގެ ކައިރީ އިށީނެވެ. ލަޔާލްއަށް ކުރުނބާ ދިއްކޮއްލުމުން ބަހެއް ނުބުނެ ލަޔާލް ކުރުނބާ ބޯންފެށިއެވެ. ” އަހަރެން ދެކޭ ގޮތުގައި އަހަރެމެންގެ މި ކައިވެންޏަކީ ކުއްލި ގޮތަކަށް ކުރެވުނު ކައިވެންޏަކަށް ވިއަސް ……ކައިވެނި ކުރެވުނީ ދެމީހުންގެވެސް ރުހުމުގައި ކަމުން ދެމީހުންގެ މެދުގަ މިހާ ބޮޑު ދުރުމިނެއް އޮވެގެން ނުވާނެ……ނޫންތަ…..” ޝައުފް ވާހަކަ މެދުކަނޑާލުމަށްފަހު ކުރުނބާއިން ކޯވަރެއް ދަމާލިއެވެ. ” އަހަރެން ބަލާނަން ފިރިއެއްގެ ހުރިހައި ޒިންމާއެއްވެސް އަހަންނަށް ވީ އިންމެ ރަނގަޅަކަށް އަދާކުރެވޭތޯ……” ޝައުފް ބުނެލިއެވެ. ލަޔާލްގެ ފަރާތުން އެއްވެސް ޖަވާބެއް ނާދެއެވެ. ހުސްވެފައިވާ ކުރުނބާތައް ހިފައިގެން ދުރުގަ ހުރި ޑަސްބިނާ ދިމާލަށް ޝައުފް ހިނގައިގަތެވެ.\nލަޔާލްގެ މޭގައިވާ ހިތް ނޭނގޭ ބާރުމިނެއްގައި ތެޅެމުން ދިޔައެވެ. ޝައުފްގެ ފަރާތުން ފިރިއެއްގެ އޯގާތެރިކަން ލިބޭނެ ކަމާއި މެދު ލަޔާލް ޝައްކެއް ނުކުރެއެވެ. ހުރިހައި މައްސަލައަކީ އޭނަ އަމިއްލަ ނަފްސަށް ކުޑަވެސް އިތުބާރެއް ނެތުމުންނެވެ. އާކިފްގެ ހަނދާންތައް އެއްފަރާތްކޮއްލުމަށްފަހު ޝައުފްއަށް އެހިތުގައި ޖަގާއެއް ދެވިދާނެކަމުގެ ޔަގީންކަމެއް ނެތީމައެވެ. ޝައުފް އައިސް ލަޔާލްގެ ކައިރީ އިށީނެވެ. ލަޔާލް ބޮޑިކޮއްލައިގެން އިން އަތުގައި ޝައުފް ހިފާލިއެވެ. ފިނިވެފައިވާ އެ އަތްތިލައިގަ ފިރުމާލައި ޝައުފްގެ އިނިގިލިތައް ލަޔާލްގެ އިނގިލިތަކުގެ ތެރޭގައި މަހާލިއެވެ. ލަޔާލް ގަދަކަމުން އަތްފޮޅުވާލާކަށް މަސައްކަތެއް ނުކުރެއެވެ.\nހަވީރުގެ ފިނިޖެހެން ފެށުމުން އެދިމާލަށް މީހުން ގިނަވާންފެށިއެވެ. އާއިލާތަކުން ހިތްހަމަ ޖައްސާލުމަށް އެދިމާލަށް ޖަމާވަމުން ދިޔައެވެ. މީހުން ގިނަވަމުން ދިޔަ ވަރަކަށް ލަޔާލްގެ ހިތް ތެޅެމުގެ ސްޕީޑް މަތިވާންފެށިއެވެ. އެންމެންގެ ލޯތައް އެދެމީހުންނަށް އަމާޒްވެފައިވާކަން އެނގުމުން ލަޔާލް ރަކިވިއެވެ. ޝައުފްގެ އަތުތެރޭގަ އޮތް އޭނަގެ އަތަށް ކުޑަ ހަރަކާތެއް ގެނުވިއެވެ. ޝައުފްއަށް ލަޔާލްގެ ހިތުގެ ހާލަތު އެނގުނު ކަހަލައެވެ. އަތުން ދޫކޮއްލަމުން އިށީދެ އިން ގޮނޑިން ތެދުވެއްޖެއެވެ. ޝައުފް އާދައިގެ ހިނގުމެއްގައި ގޮސް އޭނަގެ ކާރު ކައިރީ މަޑުކޮއްލިއެވެ.\nމަގުގެ އެއްކައިރިން ހިނގާފަ ދިޔަ ހާޝިމް ޝައުފްއަށް ފެނުނެވެ. ޝައުފް ފަސް އެނބުރި ލަޔާލްއަށް ބަލާލިއިރު ލަޔާލްވެސް ހުރީ ހާޝިމްއަށް ބަލަހައްޓައިގެންނެވެ. ” އެއީ ކާކު؟” ޝައުފް ލަޔާލް ކައިރީ އަހާލިއެވެ. ހާޝީމްއަކީ ލަޔާލްއާ ކޮން ގުޅުމެއް ހުރި މީހެއްކަމެއް ހުދު ލަޔާލްއަށްވެސް ނޭނގެއެވެ. ” ނޭނގެ….” ލަޔާލް ބުނެލިއެވެ. ” އެމީހާ ދޯ ލަޔާއަށް ވަލީދޭން އައީ…ކޮންމެވެސް ގުޅުމެއް އޮތީމަތާ ވަލީދޭން އަންނާނި…..ބައްޕަތަ އަނެއްކާއެއީ……..” ޝައުފް މިސުވާލުން ލަޔާލް ސިހިގެން ދިޔައެވެ. ޝައުފް އެބުނީ މުހިއްމު ޕޮއިންޓެކެވެ. އަނެއްކާ އެއީ ލަޔާލްގެ ބައްޕަ ހެއްޔެވެ؟ ” ނޭނގެކުޑައިރުން ސުރެން އަހަންނަށް އެނގިފައިވަނީ އަކްމަލްކަން އަހަރެންގެ ބައްޕަ އަކީ….އެންމެ ފަހު ވަގުތު ބައްޕައޭ ކިޔާފަ ކީ ހާޝިމް..އަހަރެން ހިތަށްއަރާ މިއޮއް ހުރިހައި ދުވަހު އެކަން އަހަންނަށް ސިއްރުކުރީ ކީއްވެބާއޭ….” ލަޔާލްގެ ޖަވާބަކަށް ބަދަލެއް ނައެވެ. ހާޝިމް ޖެހިގެން ހުރި ގޯޅިން އަޅައިފިއެވެ. ” އދިޔައީ…..ކާކު ކައިރީގަ އަހާނިވަކި އެއީ ކާކުކަން……” ޝައުފް ކާރުގެ ދޮރު ހުޅުވާލަމުން އަހާލިއެވެ.\n” ހިނގާ ގެއަށް….ބައްޕަ ކައިރީ އަހާނި….” ލަޔާލް ބޭނުންވީ އަކްމަލްއާ ސުވާލް ކުރާށެވެ. އެދުވަހު ޝިފާނާއާ ސުވާލްކޮއްގެން އެއްވެސް ޖަވާބެއް ނައުމުން އަކްމަލް ކައިރީ އަހަން ލަޔާލް ބޭނުންވަނީއެވެ. ޝައުފް ކާރުގައި ގޮސް ލަޔާލްމެން ކުރިމަތީ މަޑުކޮއްލިއެވެ. ޝައުފްއަށްވުރެ ކުރިން ލަޔާލް ގޭތެރެއަށް ވަނެވެ. ގޭގެ ސިޓިން ރޫމްގައި މެދު އުމުރެއްގެ އަންހެނަކު ތަބަކެއް ހިފައިގެން ދުފަން އިނެވެ. ލަޔާލް އައިސް ހުއްޓުމުން އެ އަންހެން މީހާ އިސް އުފުލާލައި ބަލާލިއެވެ.\n” ކީއްކުރާ ކުއްޖެއް…….” އެ އަންހެން މީހާ އަހާލިއެވެ. ” މަންމަ ކޮބާ…..” ލަޔާލް އަހާލިއެވެ. ” ކާކުގެ މަންމައެއް……” އެ އަންހެން މީހާ ބިލެއް ގަނޑު ބޮނޑިކޮއްލަމުން ކޮލަށް ލިއެވެ. ” އަކްމަލް ނޫނީ ޝިފާނާއަށް ގޮވާލަ ދީބަލަ………” ޝައުފް ލަޔާލްފެ ފަހަތުގައި ހުއްޓެމުން ބުނެލިއެވެ. ” ތިނަން ކިޔާ ބަޔަކު މިގޭގައެއް ނޫޅޭ މިހާރަކު……އަހަރެމެން މިތަން ކުއްޔަށް ހިފައިގެން ބަދަލްވީ މިއަދު….” އެ އަންހެން މިހާ ޖަވާބު ދިނެވެ. ލަޔާލް ހިތަށް އެރިއެވެ. ގޭ ބަދަލް ކޮށް މަންމަމެން އެ ދިޔައީ ކޮންތާކަށް ބާއެވެ.؟ ޝައުފް ފޯން ނަގައި އަކްމަލްގެ ނަންބަރަށް ގުޅާލިއެވެ. އަކްމަލްގެ ފޯންވަނީ ނިއްވާލާފައެވެ. ” ލަޔާ ބައްޕަގެ ފޯންވެސް ނިއްވާލާފަ………ނަންބަރު ބަދަލް ކުރީތަ…….” ޝައުފް އަނެއްކާވެސް އެ ނަންބަރަށް ޑައިލް ކޮއްލަމުން އަހާލިއެވެ. ”ނޭނގެ………..ބުނެވެސް ނުލާ ގޭވެސް ބަދަލްވީ….ނަންބަރުވެސް ބަދަލްކުރީ ކަންނޭނގެ…….” ލަޔާލްގެ ރާގުގައި ވަނީ ފޫހިކަމެވެ. ޝައުފް ފޯން ކަޑާލަމުން ދެނ ގުޅީ އޮފީހަށެވެ.\n” ހަމްދު…..އަކްމަލް އެބައުޅޭތަ އޮފީހުގަ……އޭނަގެ ނަންބަރު ނިއްވާލާފަ އިނީމަ ދެން ނެތްތަ އޭނަގެ އެހެން ނަންބަރެއް އެނގިފައެއް…….” ޝައުފް އަހާލިއެވެ. ” އާން އިތުރު ފޯން ނަންބަރެއް ނެތް………މިއަދު ހެނދުނު އޮފީހަށް އޮތް އޭނަގެ ރެސިގްނޭޝަން ލެޓާރ އައިސް…….” ހަމްދު ބުނެލިއެވެ. ހަމްދު އެހެން ބުނުމުން ޝައުފްއަށް ހައިރާންކަމެއް ލިބިގެން ދިޔައެވެ. އިރުކޮޅަކު ފޯންގައި ހުރުމަށްފަހު ޝައުފް ބުނެލިއެވެ.\n” ކޮންމެސް ކަމެއް އެބަ ހިނގާ……ގޭވެސް ނަންބަރުވެސް ބަދަލްކޮއްފަ…..އޮފީހުން ވަކިވާން ސިޓީވެސް ފޮނުވާފަޔޯ…….” ޝައުފް ލަޔާލްއަށް ބަލާލަމުން ބުނެލިއެވެ. ލަޔާލްގެ މޫނުމަތިންވެސް ހައިރާންކަން ފެނިގެން ދިޔައެވެ. އަކްމަލްއާ ޝިފާނާގެ ފަހަތުގައި މަކަރުވެރިކަމެއް ވާކަމަށް އޭނަގެ ހިތް ބުނަމުން ދިޔައެވެ. ކޮންމެވެސް ކަންތައްގަނޑެއް ސިއްރުކުރަން ނޫނީ އެހެން ކަންތައް ކޮއްފާނެކަމަށް ލަޔާލް ހިތެއް ނުބުނެއެވެ. އިރުކޮޅަކު އެތާގައި ތިބުމަށްފަހު ޝައުފްއާ ލަޔާލް އައީ ގެއަށެވެ.\nރޭގަނޑުގެ ވަގުތެވެ. ކެއުމަށްފަހު ކޮންމެ މީހަކުވެސް ވީ އެމީހެއްގެ ކޮޓަރީގައެވެ. ބަދިގެއިން ފެންޖަގެއް ހިފައިގެން ލަޔާލް ކޮޓަރިއަށް ވަންނަނިކޮން އިމްލީގެ ކޮޓަރިން ފާއިޝް ނުކުމެގެން ދިޔަތަން ފެނުނެވެ. ލަޔާލް ފާއިޝްއަށް ބަލަން ހުރުމަށްފަހު ކޮޓަރިއަށް ވަނެވެ. އޭރު ލެޕްޓޮޕް ހުޅުވާލައިގެން ކައިވެނީގެ ފޮޓޯތައް ބަލަން ޝައުފް އިނެވެ. ފިޔާތޮށިކުލައިގެ ނައިޓީއެއްގައި ހުރި ލަޔާލްއަށް ޝައުފް ބަލާލިއެވެ. ފެންޖަގު ބެހެއްޓުމަށްފަހު ލަޔާލް ޑްރެސިން ޓޭބަލް ކައިރީ ހުއްޓުނެވެ. އިސްތަށިގަނޑު އޮޅާލައި ހުޅިއެއް ޖަހާލިއެވެ. ޝައުފް ލެޕްޓޮޕް ލައްޕާލުމަށްފަހު ލަޔާލްގެ ކައިރީ ހުއްޓި ލަޔާލްގެ ބަނޑުގައި ޝައުފްގެ ދެއަތުން ވަށާލިއެވެ. ލަޔާލް ކުއްލިއަކަށް ހަނދާންވީ ހަވީރު ޝައުފް ބުނި ޖުމްލަތަކގެ މަތިންނެވެ. ”ހިނގާ ނިދަން……” ޝައުފް ބުނެލިއެވެ.\nލަޔާލްގެ ކޮނޑުގައި ހިފާ ޝައުފްއާ ވީފަރާތަށް އަނބުރާލިއެވެ. އިސްޖަހާލައިގެން ހުރި ލަޔާލްގެ ދަތްދޮޅީގައި ހިފާ އިސްއުފުލާލިއެވެ. ލަޔާލް މާނޭވާއެއް ލަމުން ޝައުފްއާ ދުރަށް ހިނގައިގަތެވެ. ކޮޓަރީގެ ހޮޅިބުރިތައް ނިއްވާލުމަށްފަހު ސައިޑް ޓޭބަލް މަތީ އިން ކުޑަ ލޭންޕް ޖައްސާލިއެވެ. އޭގެން ފަޑުއަލިކަމެއް ކޮޓަރިތެރެއަށް އެޅިފައިވެއެވެ. ޝައުފް ކުރިއަށްވުރެ ބޮޑަށް ލަޔާލްއާ ކައިރިވެލިއެވެ. ލައިގެން ހުރި ހުދުކުލައިގެ ކުރުތާ ބާލައި އެނދުމައްޗަށް އެއްލާލިއެވެ. ދެން ޝައުފްގެ ދެއަތުން ލަޔާލް ގެނެސް އޭނަގެ ހަށިގަނޑާ ބޮނޑިކޮއްލިއެވެ.\nލަޔާލްއަށް ހޭލެވުނީ ފަތިސްވީ ފަހުންނެވެ. މި ފިނިގަޑީގައި ހީކަރުވައިގެންނެވެ. ފޭރާމެއް ނެތް ހަށިގަނޑު ފެނުމުން ރޭގެ ހާދިސާމަތިން ހަނދާންވިއެވެ. ހަށިގަނޑަށް ދުވަހަކުވެސް ނުލިބޭ ފަދަ އަރާމެއް ލިބުމުން އަމިއްލަ ނަފްސަށް ހީލެވުނެވެ. ލަޔާލްގެ ބަނޑުގައި އަތްބާއްވާލައިގެން ނިދާފަ އޮތް ޝައުފްގެ މޫނަށް ބަލާލީ ލޯބިން ފުރިގެންވާ ނަޒަރަކުންނެވެ. ޝައުފްގެ އަތް ނަގައި ދުރުކޮއްލަމުން އެނދުކައިރީ ވެއްޓިފައި އޮތް އޭނަގެ ނައިޓީ ނަގައި ކަރަށް މަހާލިއެވެ. ދެން އަވަހަށް ފާހާނާއަށް ވަނެވެ.\nޝާން އޮފީހަށް ދިއުމަށް ގެއިން ނުކުތުމާއި އެކު ފަރީޝާ ފާއިޝްއަށް ގުޅިއެވެ.\n” ނިދަނީތަ……އާދެބަލަ އަހަރެން ބަލާ….” ފަރީޝާ ބުނެލިއެވެ. އެކޮޅުން އަންނަ ވާހަކަ ބުނުމުން ފަރީޝާ ތައްޔާރުވެލިއެވެ. މާގިނަ އިރެއް ނުވެ ފާއިޝް އޭނަގެ ސައިކަލްގައި އައެވެ. ” އެރޭ ގެއަށް ލަހުން ދިޔާމަ ފިރިސޮރު ނުބުނޭތަ އެއްޗެކޭ……”ފާއިޝް ސައިކަލް ދުއްވާލަމުން އަހާލިއެވެ. ” އަހަރެންގެ ގޮތް އަދިވެސް ދަސްނުވަނީތަ……ދޮންކަޅުވެސް ނޭނގޭނެ…އަދި ޝައްކުވެސް ނުވާނެ……” ފަރީޝާ ފަހްރުވެރިވެލާފަ ބުނެލިއެވެ. ފާއިޝް ގޮސް ހުއްޓުނީ ގެސްޓް ހައުސް ކުރިމަތީގައެވެ. ފާއިޝް ސައިކަލް ޕާރކުކޮއްފައި އައުމުގެ ކރިން ފަރީޝާ އެތެރެއަށް ވަނެވެ.\n”ކޮބާ މަށަށް ގެނައި………..” ފާއިޝް އެހެން ބުނެފައި ހުއްޓާލީ ފަރީޝާގެ ހޭންޑްބޭގުން ޗެކެއް ނެގުމުންނެވެ. ފަރީޝާއަށް ދަޅަ ދައްކައިގެން ހަގީގަތުގައި އުޅޭ ސަބަބަކީ މިއީއެވެ. ފަރީޝާގެ މައިންބަފައިންނަށް ފޮނުވާށޭ ކިޔާފަ ކޮންމެ މަހަކުވެސް ޝާންއަތުން ހޯދާ ފައިސާ ހަރަދުކުރަނީ ފާއިޝްއަށެވެ. އެހެން ނަމަވެސް ފާއިޝްގެ ބޭނުމަކީ ވަގުތީ އުފަލެވެ.\n” ފާއިޝް…..ދެން ޖޮބަކަށް ވަންނަން އުޅޭ…..އަހަރެން ޝާން ކައިރިން ވަރިވެވޭނީވެސް އޭރުން……އަހަރެން މިގޮތަށް އުޅޭކަށް ބޭނުމެއް ނޫން………..” ފަރީޝާ ފާއިޝްގެ ކައިރީ އިށީނެވެ. ” އަދި ނުލިބިގެން މިއުޅެނީ…..ފަހުންދޯ……އަދި ކައިވެނި ނުކުރެވިގެން ލަހެއް ނުވެއޭނުން…ކައިވެނި ނުކުރިއަސް މިހާރުވެސް މަގޭ އަތްބަކީ ފަރީ………” ފާއިޝް ބުނެލިއެވެ. އެވަގުތަކީ އިމްލީގެ މެސެޖެއް ފާއިޝްގެ ފޯނަށް އައި ވަގުތެވެ.\n”އިމްލީ ދޯ…..” ފަރީޝާ ފޫހި ރާގަކަށް ބުނެލިއެވެ. ފާއިޝް ވަކި އެއްޗެއް ނުބުނެ މެސެޖު ކިޔާލިއެވެ. ” އަހަރެން ބޭނުމެއް ނޫން އަހަރެން ނޫން އެހެން މީހަކާއެކު ފާއިޝް ގުޅުންބާއްވާކަށް…….ހަމަ ތެދެއް……އެ އިމްލީ ވިއްޔާ އޭނަ މަވިއްޔާ މަ……ކޮންމެސް އެކަކު ޗޫސްކުރޭ……” ފަރީޝާ ޝަކުވާ ކުރާ ރާގަކަށް ބުނެލިއެވެ. ” ސާބަހޭ…..އިމްލީ އާ އެއްވެސް ގުޅުމެއް ނޯންނާނެ މިހާރަކު…….އިމްލީ ކައިރީ އަހާބަލަ ގަބޫލް ނުކުރަންޏާ…….އަހަރެން ފަރީޝާ ނޫން އެހެން މީހެއް ބޭނުމެއް ނޫން………” ފާއިޝްގެ ދަލުގެ ތެރޭ ފަރީޝާ ކުރިއަށް ވުރެ ބޮޑަށް ހައްޔަރުކޮއްލިއެވެ. އަގެއްނެތް އެންމެ ދޮގަކުންވެސް މި އަންހެންވެރިން ހެއްލިގެން އަންނާނެކަން އެނގޭތީ ފާއިޝް އެކަމާ އުފާކުރެއެވެ. ފަރީޝާ އިމްލީގެ ގާތުން ތެދު ދޮގު އޮޅުން ފިލުވަން ނުކެރޭނެތީ ފާއިޝް ގަސްތުގައި އިމްލީ ކައިރީ އަހާށޭ ބުނީއެވެ.\ntommorow 10th part\nmi part vx v.reethi. . enmefahun layal Shauf dheke lobi vanee ba. . 😮\nvvvvvv salhi…..waiting4da nxt prt…..<3\nWow vara salhi\nމައި ނޭމް އިޒް ޚާން (ދެވަނަބައި)\nމަޖާ ލޯބި October 1, 2016


Dhuniyge Media ah: Ritz-Carlton Raajjege Resort\nރިޒްކާލްޓަންގައި ހިންގާ ސްޕާ -- ފޮޓޯ: ރިޒްކާލްޓަން\nދުނިޔޭގެ އެންމެ މަޝްހޫރު ޓޫރިޒަމް ބްރޭންޑް ކަމަށްވާ ރިޒް ކާލްޓަން އިން ރާއްޖޭގައި ހުޅުވި ފުރަތަމަ ރިސޯޓު ރިސޯޓަށް ދުނިޔޭގެ ސަމާލު ކަމަށް އަތުވެއްޖެ އެވެ.\nމާލެ އަތޮޅުގައި އޮންނަ "ރަށްފަޅު" ހިއްކައިގެން ތަރައްގީ ކުރި ރިޒް ކާލްޓަން މޯލްޑިވްސް ފަރި އައިލެންޑު ހުޅުވި ހަބަރު މިހާރު ވަނީ ދުނިޔޭގެ ޓޫރިޒަމް ހުރިހާ ބޮޑެތި މަޖައްލާތަކުގެ ސުރުހީއަށް އަރާފަ އެވެ. ބައެއް ނޫސްތަކުގައިވާ ގޮތުން މި ރިސޯޓު ވެގެން ދާނީ ރާއްޖޭގެ އަގު ބޮޑު ޓޫރިޒަމްގެ ހާއްސަކަން އިތުރަށް ވަރުގަދަ ވެގެން ދާނެ ޓޫރިޒަމް ޕްރޮޕަޓީ އަކަށެވެ.\nރިޒް ކާލްޓަން އިން ހުޅުވި ފަރި އައިލެންޑުގައި މީގެ ކުރިން ވަނީ "ޕަޓީނާ މޯލްޑިވްސް" ގެ ނަމުގައި ވެސް ރިސޯޓެއް ހުޅުވާފަ އެވެ. މި ރިސޯޓުގެ އިތުރުން އެހެން ރިސޯޓުތައް ވެސް މި ފަޅުތެރޭގައި ހުޅުވަން ދަނީ މަސައްކަތް ކުރަމުންނެވެ. ދެން ހުޅުވާނީ މި ކުންފުނީގެ ޕޭރަންޓް ކުންފުނީގެ ބްރޭންޑެއް ކަމަށްވާ ކަޕެލާ މޯލްޑިވްސް އެވެ.\nރިޒްކާލްޓަން: މި ރަށުގައި ހަތަރު ރިސޯޓެއް ހިންގާނެ -- ފޮޓޯ: ރިޒްކާލްޓަން\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ފުރައިގެން ސްޕީޑް ލޯންޗުގައި 50 މިނެޓުން ދެވޭ ރާސްތާގައި ތަރައްގީކޮށްފައިވާ މި ރަށުގައި އެންމެ މަތީ ފެންވަރުގެ 100 ވިލާ ހުރެ އެވެ. މި ރިސޯޓުގައި ޗުއްޓީ ހޭދަ ކުރަން އަންނަ މެހުމާނުންނަށް ޕްރައިވެޓް ޕޫލް ހިމެނޭ ގޮތަށް ހަދާފައިވާ އެއްކޮޓަރީގެ އޯޝަން ވިއު ވިލާއެއް ރެއަކަށް ވިއްކަނީ ގާތްގަނޑަކަށް 1،800 ޑޮލަރަށެވެ. އަދި ޕްރައިވެޓް ޕޫލަކާއި އެކު ހުންނަ ދެ ކޮޓަރީގެ ބީޗުވިއު ވިލާއެއް ރެއަކަށް ވިއްކާ އަގަކީ 7،399 ޑޮލަރެވެ.\nރިޒްކާލްޓަން ކުޑަކުދިން ކުޅޭ ސަރަހައްދު\nރައީސް އަބްދުﷲ ޔާމީންގެ ވެރިކަމުގައި އިންވެސްޓްމަންޓަށް ފަހިކުރަން ގާނޫނަށް ބަދަލު ގެނެސް މާލެ އަތޮޅުން ދޫކުރި ފަޅުތަކުގެ ތެރެއިން ތަރައްގީ ކުރި އެއް ފަޅުގައި ހެދި ރިޒް ކާލްޓަން އިން ހިންގާ މި ރިސޯޓު ތަރައްގީ ކޮށްފައިވަނީ ސިންގަޕޫރު ކުންފުންޏަކުންނެވެ. މި ތަން ހަދާފައިވަނީ ސިންގަޕޫރުގެ "ޕޮންޓިއަކް ލޭންޑުން އިންޓަގްރޭޓަޑް ރިސޯޓު" ކޮންސެޕްޓަށެވެ. މި ރަށުގައި ރިސޯޓެއްގެ އިތުރުން ޔޮޓްމެރީނާއަކާއި ފެންވަރު މަތީ ރެސްޓޯރެންޓްތައް ވެސް ހުރެ އެވެ.\nމާލެ އަތޮޅުގައި މިދިޔަ ހަ އަހަރު ތެރޭގައި ފަޅު ހިއްކައިގެން ބޮޑު ދެ ރިސޯޓް މަޝްރޫއެއް ހުޅުވާފައިވެ އެވެ. މީގެތެރޭގައި ހިމެނެނީ ތައިލެންޑުގެ އެންމެ ބޮޑު ކުންފުނިން އެނބޫދޫ ފަޅުގައި ހުޅުވި ކްރޮސްރޯޑް މޯލްޑިވްސްގެ އިތުރުން އިތާފުށި ފަޅު ހިއްކައިގެން މެދުއިރުމަތީގެ މަހުޖަނަކާއި ހ. ސީސައިޑް މުހައްމަދު އަލީ ޖަނާހު ހުޅުވި ވޮލްޑޯފް އެސްޓޯރިއާ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ރިޒް ކާލްޓަން މޯލްޑިވްސް + ރަށް ފަޅު


އަވަށްޓެރިންނަށް ހެޔޮކޮށްހިތުން – DhiSalafiyyah\nالحمد لله وحده. والصلاة والسلام على من لا نبي بعده. وعلى آله وصحبه ومن تبعه. و بعد:\nއަވަށްޓެރީންނަށް ހެޔޮކޮށްހިތައި އެމީހުންގެ ޙައްޤުތަކަށް ރައްކާތެރިވުމަށް އިސްލާމްދީނުގައި ވަރަށް ބޮޑަށް ބާރު އަޅުއްވަވާފައިވެއެވެ. މިކަން ޤުރުއާނާއި ސުންނަތަށް ބަލައިފި މީހަކަށް ވަރަށް ރަގަނގަޅަށް ހާމަވެގެންދާނެއެވެ. ﷲ ތަޢާލާ ވަޙީ ކުރައްވަވާފައިވެއެވެ. وَاعْبُدُوا اللَّهَ وَلا تُشْرِكُوا بِهِ شَيْئًا وَبِالْوَالِدَيْنِ إِحْسَانًا وَبِذِي الْقُرْبَى وَالْيَتَامَى وَالْمَسَاكِينِ وَالْجَارِ ذِي الْقُرْبَى وَالْجَارِ الْجُنُبِ وَالصَّاحِبِ بِالْجَنْبِ وَابْنِ السَّبِيلِ وَمَا مَلَكَتْ أَيْمَانُكُمْ إِنَّ اللَّهَ لا يُحِبُّ مَنْ كَانَ مُخْتَالا فَخُورًا (النساء: ٣٦) “ތިޔަބައިމީހުން ﷲއަށް އަޅުކަން ކުރާށެވެ. އަދި (އަޅުކަންކުރުމުގައި) އެއިލާހާއި އެއްވެސް ފަރާތެއް ބައިވެރިނުކުރާށެވެ. އަދި މައިންބަފައިންނަށާއި، ގަތްތިމާގެ މީހުންނަށާއި، ޔަތީމުންނަށާއި، މިސްކީނުންނަށާއި، ކައިރިއަވަށްޓެރިޔާއަށާއި، ދުރުއަވަށްޓެރިޔާއަށާއި، ކައިރިއެކުވެރިޔާއަށާއި، ދަތުރުވެރިޔާއަށާއި، ތިޔަބައިމީހުންނަށް މިލްކުވެގެންވާ އަޅުންނަށް ހެޔޮކޮށް ހިތާށެވެ. ހަމަކަށަވަރުން ތިމާގެ މޮޅުކަން ތިމާއަށް ފެނި ބޮޑާވެގެން އުޅޭ މީހަކުކަމުގައި ވެއްޖެ މީހަކުދެކެ ﷲ ލޯބިވެވޮޑިގެންނުވެތެވެ.” އަދި ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅެއްގައި އައިސްފައި ވެއެވެ. مَا زَالَ جِبْرِيْلُ يُوْصِيْنِيْ بِالْجَارِ حَتَّى ظَنَنْتُ أَنَّهُ سَيُوَرِّثُهُ (متفق عليه) “އަވަށްޓެރިޔާ އަކީ ވާރުތަވެރިޔަކަށް ވެދާނެ ކަމަށް ތިމަންކަލޭގެފާނަށް ހީފުޅުވާ ވަރަށް، ޖިބްރީލް ޢަލައިހިއް ސަލާމް އެމީހުންނަށް ހެޔޮކޮށް ހިތުމަށް ވަޞިއްޔަތް ކުރެއްވިއެވެ.” އެހެންކަމުން އަވަށްޓެރިންގެ ޙައްޤު އަދާކުރާ ބަޔަކުކަމުގައި އަޅުގަނޑުމެން އެންމެންވެސް ވާންޖެހެއެވެ.\nފުރަތަމައީ، ގާތްތިމާގެ މީހުންގެ ތެރޭގައި ހިމެނޭ، މުސްލިމް އަވަށްޓެރިޔާއެވެ. އޭނާއަށް3ޙައްޤު އަދާކުރަންޖެހެއެވެ. އެއީ މުސްލިމަކަށްވީތީ އަދާކުރަންޖެހޭ ޙައްޤާއި، ގާތްތިމާގެ މީހަކަށްވީތީ އަދާކުރަންޖެހޭ ޙައްޤާއި، އަވަށްޓެރިއަކަށްވީތީ އަދާކުރަންޖެހޭ ޙައްޤެވެ.\nދެވަނައީ، މުސްލިމް އަވަށްޓެރިޔާއެވެ. އޭނާއަށް2ޙައްޤު އަދާކުރަންޖެހެއެވެ. އެއީ މުސްލިމަކަށްވީތީ އަދާކުރަންޖެހޭ ޙައްޤާއި، އަވަށްޓެރިއަކަށްވީތީ އަދާކުރަންޖެހޭ ޙައްޤެވެ. ނުވަތަ ގާތްތިމާގެ މީހުންގެ ތެރޭގައި ހިމެނޭ މުސްލިމް ނޫން އަވަށްޓެރިޔާއެވެ. އޭނާއަށް އަދާކުރަންޖެހޭނީ، ގާތްތިމާގެ މީހަކަށްވީތީ އަދާކުރަންޖެހޭ ޙައްޤާއި، އަވަށްޓެރިއަކަށްވީތީ އަދާކުރަންޖެހޭ ޙައްޤެވެ.


SunOnline: Israel aa gulhun gaumu kuraanee Palestine vaki dhaulathakah hedhumun: Saudi ameeru\nއިސްރާއިލާ ގުޅުން ގާއިމު ކުރާނީ ފަލަސްތީނު ވަކި ދައުލަތަކަށް ހެދުމުން: ސައުދީ އަމީރު\nރުގިއްޔާ މުހައްމަދު މޫސާ 22 Aug 2020, 08:03\nސައުދީ ޕްރިންސް ތުރުކީ ބިން ފައިސަލް -- ފޮޓޯ: އޭޕީ\nރިޔާޒު (އޮގަސްޓު 22): ސައުދީ އަރަބިއާ އިން އިސްރާއީލާ ގުޅުން ގާއިމު ކުރާނީ ފަލަސްތީނުގެ ވެރިރަށަކީ ގުދުސް ކަމަށް ނިންމައި، އެއީ މިނިވަން ދައުލަތަކަށް ހެދުމުން ކަމަށް ސައުދީ ޝާހީ އާއިލާގެ އިސް މެމްބަރެއް ކަމަށްވާ ޕްރިންސް ތުރުކީ ބިން ފައިސަލް ވިދާޅުވެއްޖެ އެވެ.\nޕްރިންސް ތުރުކީ އެފަދައިން ވިދާޅުވީ ޔުނައިޓެޑް އަރަބް އެމިރޭޓްސް (ޔޫއޭއީ) އިން މިދިޔަ ހަފްތާގައި އިސްރާއީލާ ގުޅުން ގާއިމު ކުރުމުން، ސައުދީން ވެސް އެގޮތަށް އަމަލު ކުރާނެ ކަމަށް އުއްމީދު ކުރައްވާ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވި ފަހުންނެވެ.\nޔޫއޭއީއަކީ ފާއިތުވި 70 އަށް ވުރެ ގިނަ އަހަރުތަކުގެ ތެރޭގައި އިސްރާއިލާ ފުރިހަމައަށް ގުޅުންތައް ގާއިމު ކުރި ތިން ވަނަ އަރަބި ދައުލަތެވެ. އެ ދެ ގައުމުން ހެދި އެއްބަސްވުމުގެ ދަށުން އިސްރާއިލުން ވަނީ ހުޅަނގު އައްސޭރީގައި ޔަހޫދީން ވަޒަންވެރި ކޮށްފައިވާ ސަރަހައްދުތައް އިސްރާއީލުގެ ބަޔަކަށް ހެދުމުގެ ރޭވުންތައް މަޑުޖައްސާލައިފަ އެވެ.\nއެހެންކަމުން ޔޫއޭއީއާ އެއްގޮތަށް އަރަބި އެހެން ގައުމުތަކުން ވެސް އިސްރާއީލާ އެކު އެފަދަ އެއްބަސްވުންތައް ހަދާފާނެ ކަމަށް ވަނީ ވާހަކަ ދެކެވިފަ އެވެ. ނަމަވެސް ޕްރިންސް ތުރުކީ ވިދާޅުވި ގޮތުގައި ސައުދީން ގުޅުން ގާއިމު ކުރާނީ އިސްރާއީލުން އެއަށް ވުރެ ބޮޑު އަގެއް ދެއްކުމުންނެވެ.\n"އިސްރާއިލާއި އަރަބިންނާ ސުލްހަ ގާއިމު ކުރަން ސައުދީ އަރަބިއާއިން ވަނީ އަގެއް ކަނޑައަޅާފައި. އެއީ ކުރީގެ ރަސްގެފާނު އަބްދުﷲ ހުށަހެޅުއްވި ގޮތަށް، ފަލަސްތީނުގެ ވެރިރަށަކީ ގުދުސަށް ހަދާ، އެއީ ވަކި ދައުލަތަކަށް ހެދުން،" ޕްރިންސް ތުރުކީ ވިދާޅުވި އެވެ.\nރަސްގެފާނު އަބްދުﷲގެ ހުށަހެޅުއްވުމަކީ 2002 ވަނަ އަހަރު ބޭއްވި އަރަބި ލީގުގައި އާއްމު ކުރި ރޭވުމެެކެވެ. އޭގައި ވަނީ އިސްރާއީލުން ހިފާފައިވާ ހުޅަނގު އައްސޭރި އާއި ގާޒާ އާއި އިރުމަތީ ގުދުސްގެ ސަރަހައްދުތައް ދޫކޮށްލައި، ފަލަސްތީން ވަކި ދައުލަތަކަށް ހެދުމުން އިސްރާއީލާ ގުޅުން ގާއިމު ކުރަން ހުށަހަޅައިފަ އެވެ.\nމީގެ އިތުރުން ޕްރިންސް ތުރުކީ ވަނީ ޔޫއޭއީގެ އެއްބަސްވުމުގެ ދަށުން އިސްރާއީލުން ހުޅަނގު އައްސޭރީގެ ބިންތައް އެގައުމުގެ ބަޔަަކަށް ހެދުން ހުއްޓުވުމަކީ ވެސް މުހިއްމު ފިޔަވަޅެއްކަން ފާހަގަ ކުރައްވައިފަ އެވެ.\nމީހެ ކުރިން ސައުދީން އެމެރިކާއަށް ކަނޑައަޅާފައި ހުންނަވާ ސަފީރުގެ ގޮތުގަ އާއި ޖާސޫސީ އިދާރާގެ ވެރިޔާގެ ގޮތުގައި މަސައްކަތް ކުރެއްވި ޕްރިންސް ތުރުކީ އަކީ މިހާރު ސައުދީ ސަރުކާރުގެ މެމްބަރެއް ނޫނެވެ. ނަމަވެސް އޭނާ ހުންނަވަނީ ކިންގް ފައިސަލް ސެންޓާ ފޯ ރިސާޗް އެންޑް އިސްލާމިކް ސްޓަޑީސްގެ ޗެއާމަންގެ ގޮތުގައި އެގައުމުގެ ނުފޫޒު ގަދަ މަގާމެއްގަ އެވެ.


SunOnline: Kendhikulhudhoo aai Dhidhdhoo gai junior college alhan mashvaraa koffi\nކެނދިކުޅުދޫ އާއި ދިއްދޫގައި ޖޫނިއާ ކޮލެޖު އަޅަން މަޝްވަރާކޮށްފި\nޝަފްނާ ހުސައިން 25 Feb 2021, 21:57\nނ. ކެނދިކުޅުދޫ އާއި ހއ. ދިއްދޫގައި ޖޫނިއާ ކޮލެޖު އެޅުމާ ގުޅޭ ގޮތުން މިނިސްޓްރީ އޮފް ހަޔާ އެޑިއުކޭޝަނުން މިއަދު މަޝްވަރާތަކެއް ކުރިއަށް ގެންގޮސްފި އެވެ.\nރާއްޖޭގައި ޖޫނިއާ ކޮލެޖުތައް ހަދައި ހިންގުމުގައި އިސްކަންދޭނީ އެ ސަރަހައްދެއްގެ ސިނާއީ ދާއިރާތަކަށް ކަމަށް ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން މީގެކުރިން ވަނީ ވިދާޅުވެފަ އެވެ.\nވާޗުއަލްކޮށް މިއަދު ކުރިއަށް ދިޔަ ބައްދަލުވުމުގައި މިނިސްޓަރު ވަނީ ކެނދިކުޅުދޫ ދާއިރާގެ މެމްބަރު އަހުމަދު އީސާ އާއި ރަށު ކައުންސިލްގެ މެމްބަރުންނާ އެކު މަޝްވަރާކުރައްވައިފަ އެވެ.\nމިނިސްޓްރީން ބުނީ ޕަބްލިކް-ޕްރައިވެޓް ޕާޓްނަޝިޕެއްގެ ދަށުން އެ ރަށުގައި ޖޫނިއާ ކޮލެޖަކާ އެކު ދަނާލެއް އެޅުމުގެ މަޝްވަރާތައް މިއަދު ކުރިއާށް ގެންދިޔަ ކަމަށެވެ.\nއެ ބައްދަލުވުމަށް ފަހު މިނިސްޓަރު ވަނީ ޕަބްލިކް-ޕްރައިވެޓް ޕާޓްނަޝިޕެއްގެ ދަށުން ދިއްދޫގައި ޖޫނިއާ ކޮލެޖަކާއެކު ދަނާލެއް އެޅުމުގެ މަޝްވަރާތައް ވެސް އެ ދާއިރާގެ މެމްބަރު އަދި ރަށު ކައުންސިލާއެކު ކުރިއަށް ގެންގޮސްފަ އެވެ.\nރާއްޖޭގައި މުޅިން އަލަށް ޖޫނިއާ ކޮލެޖުތައް ހަދާއިރު، އެތަންތަނުގައި ކިޔަވައިދޭނެ ކަރިކިއުލަމް އުފައްދާ ރާއްޖެއަށް ބޭނުންތެރި ދާއިރާތަކުގެ މާއްދާތައް އެ ކޮލެޖްތަކުގައި ކިޔެވޭނެ އިންތިޒާމް ހަމަޖައްސާނެ ކަމަށް މިނިސްޓަރު ހަސަން މީގެކުރިން ވިދާޅުވި އެވެ.\nއެގޮތުން ރާއްޖެއަށް އެންމެ ގިނައިން ފަތުރުވެރިން އަންނަ ގައުމުތައް ކަމުގައިވާ ޖަރުމަނު ވިލާތް، އިޓަލީ ވިލާތް، ފަރަންސޭސި ވިލާތް އަދި ޗައިނާ ފަދަ ގައުމުތަކުގެ ބަސްތައްވެސް ދަރިވަރުންނަށް އުނގަންނާ ދޭން ވަނީ ރާވައިފަ އެވެ.\nހުޅުމާލޭގައި އަރަބި ބަހުން ކިޔަވައިދޭ ސްކޫލެއް އަޅަނީ


SunOnline: Inthizaarah nimun, Raajje ah Spotify\nއިންތިޒާރަށް ނިމުން، ރާއްޖެއަށް ސްޕޮޓިފައިގެ ހިދުމަތް\nއައިޝަތު ފަރީޙާ 23 Feb 2021, 09:33\nމިޔުޒިކް ސްޓްރީމިން ޕްލެޓްފޯމު، ސްޕޮޓިފައިގެ ހިދުމަތް ރާއްޖެ ހިމެނޭހެން އިތުރު 80 މާކެޓަކަށް ފުޅާކުރަަން ނިންމަައިފި އެވެ.\nދިވެހި ގިނަ ޒުވާނުން މިހާރުވެސް ބޭނުން ކުރާ ސްޕޮޓިފައި އިން ރޭ ބުނީ އޭޝިއާ، އެފްރިކާ، ކެރީބިއަން، ޔޫރަޕް އަދި ލެޓިން އެމެރިކާގެ ގިނަ ގައުމުތަކަށް އެ ޕްލެޓްފޯމް ހުޅުވާލާނެ ކަމަށެވެ.\nރާއްޖެ އާއެކު މި ސަރަހައްދުން ސްޕޮޓިފައިގެ ހިދުމަތް ދެން ފަށާ ގައުމުތަކުގެ ތެރޭ ސްރީލަންކާ، ބަންގްލަދޭޝް އަދި ޕާކިސްތާންވެސް ހިމެނެ އެވެ.\nމިއާއެކު އެ ޕްލެޓްފޯމުގެ ހިދުމަތް މިހާރު ނުލިބޭ ބިލިއަނަކަށް ވުރެ ގިނަ މީހުންނަށް ފޯރުކޮށްދެވޭނެ ކަމަށް ސްޕޮޓިފައި އިން ބުނެފައި ވެއެވެ.\nއިތުރުގައުމުތަކަށް ހިދުމަތް ފުޅާ ކުރާއިރު މިއީ ސްޕޮޓިފައިގެ ހިދުމަތް މިހާ ފުޅާކުރާ ފުރަތަމަ ފަހަރެވެ. އަލަށް ހިދުމަތް ދޭންފަށާ 80 ގައުމާއެކު ސްޕޮޓިފައިގެ ހިދުމަތް ދޭ ގައުމުތަކުގެ ޖުމްލަ 180 އަށް އަރާނެ އެވެ.\n"މިހާރުވެސް ދުނިޔޭގެ ގާތްގަނޑަކަށް ދެބައިކުޅަ އެއްބަޔަށް ސްޕޮޓިފައިގެ ހިދުމަތް ލިބ،ޭ އެހެންނަމަަވެސް އެތައް މިލިއަން ކްރިއޭޓާސް އަދި އެހުންތެރިން އެބަތިބި ހިދުމަތް ނުލިބޭ ސަރަހައްދުތަކުގައި އުޅޭ،" ސްޕޮޓިފަިއގެ ސީއީއޯ ޑެނިއަލް ވިދާޅުވެފައި ވެއެވެ.\nއަލަށް ހިދުމަތް ފަށާ ގައުމުތަކުގައިވެސް ހިލޭ ހިދުމަތަށް ސައިންް އަޕްކޮށް ޕްރިމިއަމް ޕްލޭން ނެގޭނެ އެވެ. އަދި ކިޔަވާކުދިންނަށާއި އާއިލާތަކަށް ހާއްސަ ޕްލޭންތައް އާ މާކެޓުތަކަށްވެސް އޮފާކުރާނެ އެވެ.\nސްޕޮޓިފައި ބޭނުންކުރާ 345 މިލިއަނަށް ވުރެ ގިނަ މީހުން ތިބިއިރު މިއީ އެންމެ ގިނަ ބަޔަކު ބޭނުން ކުރާ ސްޓްރީމިން ޕްލެޓްފޯމެވެ. ޕޭއިން ސަބްސްކްރައިބަންގެ ގޮތުގައި 155 މިލިއަން މީހުން ސްޕޮޓިފައިގެ ހިދުމަތް ބޭނުން ކުރެ އެވެ.


Brazil ge riyaasee inthihaabugai vaadhanukurahvan Lula ninmavaifi\nބްރެޒިލްގެ ރިޔާސީ އިންތިހާބުގައި ވާދަނުކުރައްވަން ލޫލާ ނިންމަވައިފި\nކޮރަޕްޝަންގެ ކުށް ސާބިތުވެ ލޫލާގެ މައްޗަށް އައިސްފައިވާ 12 އަހަރުގެ ޖަލު ހުކުމުގެ ސަބަބުން، އޭނާގެ ކެންޑިޑަސީ ވަނީ ބާތިލުކޮށްފަ އެވެ. -- ފޮޓޯ: ރޮއިޓާސް\nރިއޯ ޑިޖެނޭރޯ (ސެޕްޓެމްބަރު 11) - މިވަގުތު ޖަލުގައި ހުންނެވި ބްރެޒިލްގެ ކުރީގެ ރައީސް ލުއިޒް އިނާޝިއޯ ލޫލާ ދަ ސިލްވާ، އަންނަ މަހު ބޭއްވުމަށް ހަމަޖެހިފައިވާ ރިޔާސީ އިންތިހާބުގައި ވާދަ ނުކުރައްވަން ނިންމަވައިފި އެވެ.\nނަމަވެސް، ކޮރަޕްޝަންގެ ކުށް ސާބިތުވެ ލޫލާގެ މައްޗަށް އައިސްފައިވާ 12 އަހަރުގެ ޖަލު ހުކުމުގެ ސަބަބުން، އޭނާގެ ކެންޑިޑަސީ ވަނީ ބާތިލުކޮށްފަ އެވެ.\nޖަލުގައި ހުންނަވައިގެން ނެރުއްވި ބަޔާނެއްގައި، ރައްޔިތުންގެ މެދުގައި އަދިވެސް މަގުބޫލުކަން ބޮޑު ލޫލާ ވަނީ އޮކްޓޯބަރު7ގައި އޮންނަ ރިޔާސީ އިންތިހާބުގައި ވާދަނުކުރައްވާނެކަމާއި، އެ ފުރުސަތު އޭނާގެ ރަނިންގްމޭޓަށް ދޭން ނިންމަވާފައިވާކަމަށް އިއުލާނު ކުރައްވާފަ އެވެ.\nލޫލާގެ ނިންމެވުން އައިސްފައިވަނީ، އިންތިހާބު ކާމިޔާބު ކުރައްވާނެކަމަށް ބެލެވޭ ކެންޑިޑޭޓު ޖައިރު ބަލްސޮނާރޯއަށް ކެމްޕެއިން ހަފްލާއެއްގެ ތެރެއިން ވަޅިން ހަމާލާދީ ޒަހަމްކޮށްލާފައި ވަނިކޮށެވެ.\nބުރާސްފަތި ދުވަހު ދިން ހަމާލާގައި ހަށިގަނޑުގެ 40 ޕަސަންޓު ލޭ މަދުވެފައިވާކަމަށާއި، ބަނޑަށް ބޮޑެތި ޒަހަމްތަކެއް ލިބިފައިވާ ކަމަށް ހޮސްޕިޓަލުން ވަނީ ބުނެފަ އެވެ. އަދި އިތުރު އޮޕަރޭޝަނެއް ކުރަންޖެހިފައިވާ ކަމަށް ހޮސްޕިޓަލު އޮފިޝަލުން އިއްޔެ ވަނީ ބުނެފަ އެވެ.\nޖަލުގައި ހުންނެވި ނަމަވެސް، ރައްޔިތުންގެ މެދުގައި އަދިވެސް ލޫލާ ވަރަށް މަގުބޫލުކަމަށްވެ އެވެ. ޖަލު ހުކުމް އިއްވުމުގެ ކުރިން މިދިޔަ އޮކްޓޯބަރު މަހު ބޭއްވުނު އިންތިހާބު ބޮޑު އަގުލަބިއްޔަތަކުން ލޫލާ ކާމިޔާބު ކުރައްވާނެ ކަމަށް ވެސް އޭރުގެ ޕޯލްތަކުން ދެއްކި އެވެ.


America ge kibain badhalu hifaanan: China\nފިސާރި ތެދެއް، އެމެރިކާގެ ކިބައިން ބަދަލު ހިފާނަން: ޗައިނާ\nޗައިނާގެ ފޮރިން މިނިސްޓަރު ވާންގް ޔީ: ވިދާޅުވީ އެމެރިކާއަށް ފިޔަވަޅު އަޅުއްވާނެ ކަމަށް\nއެމެރިކާއިން ޗައިނާގެ ވިޔަފާރި ކުންފުނިތައް ބްލެކްލިސްޓް ކުރުމަކީ ބޮޑު މައްސަލައެއް ކަމަށާއި ދަނޑިވަޅު ބެލުމެއް ނެތި ހަރުކަށި ފިޔަވަޅު އަޅާނެ ކަމަށް ޗައިނާއިން ބުނެފި އެވެ.\nޗައިނާއަށް ދަތިކުރުގެ ގޮތުން އެކަށީގެންވާ ފިޔަވަޅު އަޅާނެ ކަމަށް އެމެރިކާއިން ކުރިން ވެސް އޮތީ ބުނެފަ އެވެ. އެއީ އުއިގޫރު މުސްލިމުންނާ މެދު ޗައިނާއިން އަމަލު ކުރާ ގޮތުންނެވެ. އިންސާނީ ހައްގުތަކުން ބައިމަދު މުސްލިމުން އެކަހެރިކޮށް އިންސާނަކަށް ވީތީ އެބައި މީހުންނަށް ލިބެންޖެހޭ ދީނީ އަދި އިޖުތުމާއީ އަސާސްތަކަށް ވެސް ޗައިނާ އަރައިގެންފައިވާ ކަމަށް އެމެރިކާ ބުނެ އެވެ.\nޗައިނާގެ ކޮމާސް މިނިސްޓްރީން ބުނީ އެމެރިކާގެ މި އަމަލަކީ ސަބަބެއް ނެތި ވިޔަފާރި ކުންފުނިތައް ހުއްޓުވާލަން ހިންގާ ޖަރީމާއެއް ކަމަށާއި އޮތް ހަމައެކަނި ސަބަބަކީ އިގުތިސޯދީ ގޮތުން ޗައިނާއާ ފައިހަމަ ނުކުރެވުން ކަމަށެވެ.\nޗައިނާއިން ބުނީ ވިޔަފާރި ކުންފުނިތަކުގެ ދިފާއުގައި ދެން ފަށައިގަންނާނީ ގައުމު ދިފާއު ކުރަން ކަމަށާއި އަޅާ ވޭނަށް ކެތް ކުރެވޭ ނަމަ ދޫދޭނެ ކަމެއް ނެތް ކަމަށެވެ. އަދި ބުނީ ދިލަ އިހުސާސް ވާނެ ކަމަށާއި އެއިރު އޮންނާނީ މާބޮޑަށް ވެސް ލަސްވެފައި ކަމަށެވެ.\nއެމެރިކާގެ ކޮމާސް ޑިޕާޓްމަންޓުން ބުނި ގޮތުން ޗައިނާގެ އިލެކްޓްރޯނިކާއި ޓެކްނޮލޮޖީ ކުންފުނިތައް އަދި ވިޔަފާރި ކުންފުނިތަކުން ވެސް އެ ގައުމުގެ ސަރުކާރަށް އެހީތެރިވެ އެވެ. ޝިންޖިއާގައި ދިރިއުޅޭ ބައިމަދު މުސްލިމުނަށް ޖާސޫސް ކުރުމަށާއި އަނިޔާ ކުރުމަށް ވެސް ވިޔަފާރި ކުންފުނިތަކުން މާލީ އަދި ފަންނީ އެހީތެރިކަން ފޯރުކޮށް ދެއެވެ.\nކޮމާސް ޑިޕާޓްމަންޓުން އެމެރިކާ ކުންފުނިތަކަށް ގޮވާލާފައި ވަނީ ޗައިނާ ކުންފުނިތަކާއެކު ވިޔަފާރި ނުކުރުމަށެވެ. އެމެރިކާގައި އުފައްދާ އެއްވެސް ބާވަތެއް ސަޕްލައި ނުކުރުމަށެވެ. އަދި އެމެރިކާ ކުންުފުނިތަކާއެކު އޮންނަ ޚާއްސަ އެއްބަސްވުމެއްގެ ދަށުން ވިޔަފާރިކުރާ ކުންފުނިތައް ވެސް ޗައިނާއާ ދުރުވާން ވަނީ ގޮވާލާފަ އެވެ.\nޓައިވާނާ މުއާމަލާތް ނުކުރަން ޗައިނާ އަންގައިފި


SunOnline: BREAKING NEWS: Riyasee Bahus gai baiverivumuge shauguverikan Ibu anburai gendhavaifi\nރިޔާސީ ބަހުސްގައި ބައިވެރިވުމުގެ ޝައުގުވެރިކަން އިބޫ އަނބުރާ ގެންދަވައިފި\nނަޖާހު މަސްއޫދު 23 Aug 2018, 11:59\n20 އޮގަސްޓް 2018: ކޯލިޝަން ކެންޑިޓޭޑް އިބްރާހިމް މުހައްމަދު ސޯލިހް ނޫސްވެރިންނަށް މައުލޫމާތު ދިނުން -- ސަން ފޮޓޯ/ ފަޔާޒު މޫސާ\nދިވެހި ރާއްޖޭގެ ގައުމީ ޔުނިވާސިޓީ އިން އިންތިޒާމުކޮށްގެން ބާއްވާ ރިޔާސީ ބަހުސްގައި ބައިވެރިވުމުގެ ޝައުގުވެރިކަން، އިދިކޮޅު ރިޔާސީ ކެންޑިޑޭޓު އިބްރާހިމް މުހައްމަދު ސޯލިހު އަނބުރައި ގެންދަވައިފި އެވެ.\nމިކަން ހާމަކުރެއްވީ ދާދި ދެންމެ އަކު ނޫސްވެރިންނާ ބައްދަލުކުރައްވައި، އިދިކޮޅު ކެންޑިޑޭޓުގެ ތަރުޖަމާނު މާރިޔާ އަހްމަދު ދީދީ އެވެ.\nރިޔާސީ ބަހުސްގެ ދައުވަތު ރައީސް ޔާމީން ގަބޫލުފުޅު ކުރައްވާފައި ވަނިކޮށް، އިބޫ ވެސް ދައުވަތު ގަބޫލު ކުރެއްވި ކަމަށް އެމްއެންޔޫ އިން މީގެ ކުރިން ވަނީ ބުނެފަ އެވެ.\nމިއަދު މާރިޔާ ވިދާޅުވީ އިބޫ ބަހުސްގެ ދައުވަތު އެއްވެސް އިރެއްގައި ގަބޫލުފުޅު ނުކުރައްވާ ކަމަށާއި ނަމަވެސް ބަހުސްގައި ބައިވެރިވުމުގެ ޝައުގުވެރިކަން އޭނާ ގެންގުޅުއްވި ކަމަށެވެ. އަދި މިހާރު އެ ޝައުގުވެރިކަން ވެސް އަނބުރާ ގެންދަވާފައިވާ ކަމަށް މާރިޔާ ވިދާޅުވި އެވެ.\nސަބަބެއް ކަމުގައި މާރިޔާ ވިދާޅުވީ ރައީސް ޔާމީންގެ ފަރާތުން އެމްއެންޔޫގެ ބަހުސް ފިޔަވައި އެއްވެސް އެހެން ބަހުސެއްގައި ބައިވެރި ނުވުމަށް ނިންމާފައި ވުމެވެ.\n"ވަކި ތަނަކަށް އާނބަސް ވިދާޅުވެފައި ދެން ހުންނަ ތަންތަނަށް ނޫނެކޭ ވިދާޅުވާ ކަމަށް ވަންޏާ، އަޅުގަނޑުމެންނަކަށް ނުފެނޭ އެއީ މިނިވަން ބަހުސެއްހެން އެކަން ހިނގައިދާނެ ހެން. ނުވަތަ ޑިބޭޓް ވެސް އޭގެ ޒާތުގައި އޮންނަން ޖެހޭ ގޮތަށް ގޮސްދާނެ ކަމަށް. އެހެން ކަމާ އެކީގައި މި ދަންނަވަނީ އަޅުގަނޑުމެންނަށް ޝައުގުވެރިކަމެއް ނެތޭ އެމްއެންޔޫގައި އެ އޮންނަ ޑިބޭޓުގައި ބައިވެރިވާން،" މާރިޔާ ވިދާޅުވި އެވެ.\nއެމްއެންޔޫގެ ބަހުސްގައި ބައިވެރިވުމުގެ ޝައުގުވެރިކަން އިބޫ އަނބުރާ ގެންދަވާފައިވީ ނަމަވެސް، ރާއްޖެ ޓީވީ އިން ބާއްވާ ރިޔާސީ ބަހުސްގައި ބައިވެރިވުމުގެ ދައުވަތު ގަބޫލުކުރައްވާފައިވާ ކަމަށް މާރިޔާ ވިދާޅުވި އެވެ.\nއަދި އެ ބަހުސްގައި ބައިވެރިވާން ޝައުގުވެރިކަން ފާޅުކުރީ އެއީ ހެޔޮނިޔަތެއްގައި ކުރަން އުޅުނު ކަމެއް ކަމަށް ދެކިވަޑައިގެން ކަމަށް ވެސް މާރިޔާ ވިދާޅުވި އެވެ. އަދި ދުރާލާ ތައްޔާރުވުމަށް ބޭނުންވާ އިރު މިހާތަނަށް ބަހުސް ބާއްވާ ގަޑިއެއް ވިދާޅުނުވާ ކަމަށް މާރިޔާ ވިދާޅުވި އެވެ.\n"އެމްއެންޔޫ ރިޔާސީ ބަހުސް 2018"ގައި ރިޔާސީ ކެންޑިޑޭޓުންގެ މެނިފެސްޓޯއަށް ހާއްސަ ބަހުސްއަކާއި ރަނިންގް މޭޓުންނަށް ހާއްސަ ބަހުސެއެއް ވެސް ބާއްވަން ވަނީ ރާވައިފަ އެވެ. އިބޫ ބަހުސްގައި ބައިވެރިވުމުގެ ޝައުގުވެރިކަން އަނބުރާ ގެންދަަވާފައިވާ އިރު ރަނިން މޭޓުންގެ ބަހުސް ކުރިއަށް ދާނެ ކަމާ މެދު ވަނީ ސުވާލު އުފެދިފަ އެވެ.


Hiya mashroouge flat eh ge agu 82،000 dollarah araa: HDC | Mihaaru\nއަންގާރަ، 2019 ޖޫން 25. އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު އަދި ޑެޕިއުޓީ މެނޭޖިން ޑިރެކްޓަރު އަހުމަދު އާތިފް ނޫސްވެރިންނާ ވާހަަކަ ދައްކަވަނީ. ފޮޓޯ:ނިޝާން އަލީ/މިހާރު\nހިޔާ މަޝްރޫއުގެ ފްލެޓެއްްގެ އަގު 82،000 ޑޮލަރަށް އަރާ: އެޗްޑީސީ\n25 ޖޫން 2019 - 18:41 123 comments\nރައީސް އޮފީހުގައި މިއަދު މެންދުރު ފަހު ބޭއްވި ނޫސްކޮންފަރެންސެއްގައި އެޗްޑީސީގެ ޑެޕިއުޓީ މެނޭޖިން ޑައިރެކްޓަރު އަހުމަދު އާތިފް ވިދާޅުވީ މިއީ ކޮންސްޓްރަކްޝަން އިންޑަސްޓްރީގެ އާއްމު އަގުތަކާ އަޅާ ބަލާއިރު ވަރަށް ބޮޑު އަގެއް ކަމަށާއި އަގު ކުޑަ ކުރަން ސަރުކާރާ މަޝްވަރާ ކުރަމުން އަންނަ ކަމަށެވެ.\n"ކޮންސްޓްރަކްޝަން އިންޑަސްޓްރީގެ އެހެން ކޮސްޓިންތަކަށް ބަލާއިރު އަޅުގަނޑުމެންނަށް ފާހަގަ ކުރެވޭ ޓޫ ބެޑްރޫމްގެ އެޕާޓްމަންޓަކަށް 82,000 ޑޮލަރު ]ގާތްގަނޑަކަށް 1.2 މިލިއަން ރުފިޔާ[ އަކީ ބޮޑު އަގެއް ކަމަށް. އެހެންކަމުން އާއްމުންނަށް މި އަގުގައި ކޮންޓްރެކްޓް ކުރެވިފައި އޮތް ޕްރޮޖެކްޓެއް އަންދާޒާ ކުރެވުނު ވަރަށް ވުރެ އަގު ބޮޑުވާނެ ކަަމަށް ލަފާ ކުރެވޭ. އެހެންވީމާ އެކަމާ ގުޅޭ ގޮތުން ސަރުކާރާ މަޝްވަރާކުރެވެމުން ދޭ،" އޭނާ ވިދާޅުވި އެެވެ.\nމަޝްރޫއަށް އެވަރަށް ހަރަދު ކުރަން ޖެހުމުން ފްލެޓް ލިބޭ ފަރާތްތަކުން މަހަކު ދައްކަން ޖެހޭ ވަރު 11000 ރުފިޔާ އަށް އަރާނެ ކަމަށާއި އެހެން ނަމަވެސް އާއްމުންނަށް ފްލެޓް ދޫކުރާނެ އަގުތައް އަދި މުޅިން ނުނިންމާ ކަމަށް ވެސް އާތިފް ވިދާޅުވި އެވެ.\nއެޗްޑީސީން ކުރިން ބުނެފައިވާ ގޮތުގައި އެތެރޭގެ ދޮރުތައް ނުލައި އެޕާޓްމަންޓަކަށް ޖެހޭނެ ކަމަށް އަންދާޒާ ކުރަނީ 62،000 ޑޮލަރެވެ.\nއާތިފް ވިދާޅުވީ އަގު ބޮޑުވީ ކޮންޓްރެކްޓް ފުރަތަމަ ހަވާލު ކުރި އިރު ހިމެނިފައި ނުވާ ފިނިޝިންގެ މަސައްކަތްތައް ފަހުން ހިމެނުމުން ކަމަށެވެ.\nފްލެޓް ލިބޭ ފަރާތްތަކުން މަހަކު ދައްކަން ޖެހޭ ވަރު ކުޑަ ކުރެވޭނީ އޭނާ ވިދާޅުވި ގޮތުގައި ސަރުކާރުން ސަބްސިޑީއެއް ދީގެންނެވެ.\nހިޔާ މަޝްރޫއުގެ އިމާރާތްތަކަށް ގެނައި ބަދަލުތަކުގެ ސަބަބުން ފްލެޓްގެ އަދަދު ވެސް ވަނީ 6،860 އަށް މަދުވެފަ އެވެ. އެއީ އެ އިމާރާތްތަކުގެ ތިރިން ބައެއް ބައިތައް ވިޔަފާރީގެ ބޭނުމަށް ހާއްސަ ކުރުމުންނެވެ. ނޫސް ކޮންފަރެންސްގައި އެޗްޑީސީގެ މެނޭޖިން ޑައިރެކްޓަރު ސުހައިލް އަހުމަދު ވިދާޅުވީ ވިޔަފާރީގެ ބޭނުމަށް ބައެއް ތަންތަން ހާއްސަ ކުރިޔަސް ފްލެޓެއްގެ އަގަށް ބަދަލު އަންނަ ވަރުގެ އާމްދަނީއެއް އެތަންތަނަކުން ނުލިބޭނެ ކަމަށެވެ.\nމަޝްރޫއު ނިންމަން އަދި ކިހާ ދުވަހެއް ހޭދަވާނެތޯ ނޫސްވެރިއަކު ސުވާލުކުރުމުން ސުހައިލް ވިދާވީ އަދި އިތުރު ތިންމަސް ދުވަސް ވަރު ހޭދަވާނެ ކަމަށެވެ.\n"އެހެންވީމާ އަންނަ އަހަރުގެ ފެބްރުއަރީ މާޗް ހިސާބުގައި ޕްރޮޖެކްޓް މުޅިން ނިމޭ ވަރު ވާނީ،" އޭނާ ވިދާޅުވި އެވެ.\nހިޔާ މަޝްރޫއުގެ ފްލެޓްތައް ފަރުމާކޮށްފައިވާ ގޮތުން ގިނަ މައްސަލަތަކެއް ވަނީ ކުރިމަތިވެފަ އެވެ. އެގޮތުން 25 ބުރީގެ އިމާރާތްތަކުގައި ހުންނަނީ އެންމެ ހަތަރު ލިފްޓް ކަމަށް ވާތީ ބޮޑެތި މައްސަލަތައް ކުރިމަތިވާނެ ކަން ސުހައިލް މިއަދު ވެސް ފާހަގަ ކުރެއްވި އެވެ. އެކަމަކު އެތަންތަނަށް އޭނާ ވިދާޅުވި ގޮތުގައި ލިފްޓް އިތުރު ކުރެވޭނެ ގޮތެއް ނެތެވެ.\nއިތުރު ލިޔުންތައް ރައީސް އޮފީސް ހުޅުމާލެ ބޯހިޔާވަހިކަން ފްލެޓް ހައުސިން މިނިސްޓްރީ އެޗްޑީސީ